Ovaj dokument sadrži odobrene informacije za lijek Tysabri, s istaknutim izmjenama u odnosu na prethodni postupak koji je utjecao na informacije o lijeku (EMEA/H/C/000603/IB/0149). Više informacija dostupno je na internetskoj stranici Europske agencije za lijekove: https://www.ema.europa.eu/en/medicines/human/EPAR/Tysabri

PRILOG I.

SAŽETAK OPISA SVOJSTAVA LIJEKA

**1. NAZIV LIJEKA**

Tysabri 300 mg koncentrat za otopinu za infuziju

**2. KVALITATIVNI I KVANTITATIVNI SASTAV**

Jedan ml koncentrata sadrži 20 mg natalizumaba.

Nakon razrjeđivanja (vidjeti dio 6.6) otopina za infuziju sadrži približno 2,6 mg po ml natalizumaba.

Natalizumab je rekombinantno humanizirano anti-α4-integrin antitijelo proizvedeno u mišjoj staničnoj liniji tehnologijom rekombinantne DNA.

Pomoćna tvar s poznatim učinkom

Jedna bočica sadrži 2,3 mmol (ili 52 mg) natrija (za dodatne informacije vidjeti dio 4.4).

Za cjeloviti popis pomoćnih tvari vidjeti dio 6.1.

**3. FARMACEUTSKI OBLIK**

Koncentrat za otopinu za infuziju.

Bezbojna, bistra do blago opalescentna otopina.

**4. KLINIČKI PODACI**

**4.1 Terapijske indikacije**

Tysabri je indiciran kao imunomodulacijska monoterapija za visoko aktivnu relapsno-remitentnu multiplu sklerozu (RRMS) u sljedećih skupina odraslih bolesnika:

* bolesnici u kojih je bolest visoko aktivna usprkos potpunom i odgovarajućem ciklusu liječenja barem jednom terapijom koja mijenja tijek bolesti (engl. *disease modifying therapy*, DMT) (iznimke i podatke o razdobljima ispiranja lijeka iz organizma vidjeti u dijelovima 4.4 i 5.1)

ili

* bolesnici s teškim brzonapredujućim RRMS-om definiranim s 2 ili više onesposobljavajućih relapsa u jednoj godini i s 1 ili više lezija utvrđenih gadolinijem na magnetskoj rezonanciji (MR) mozga ili sa značajnim povećanjem opterećenja T2 lezijama u odnosu na prethodnu magnetsku rezonanciju.

**4.2 Doziranje i način primjene**

Liječenje trebaju započeti i neprekidno nadgledati specijalizirani liječnici s iskustvom u dijagnozi i liječenju neuroloških stanja, u ustanovama gdje postoji stalan pristup uređaju za snimanje magnetskom rezonancijom (MR).

Bolesnici liječeni ovim lijekom moraju dobiti karticu s upozorenjem za bolesnika i moraju biti upućeni u rizike liječenja (vidjeti također uputu o lijeku). Nakon 2 godine liječenja, bolesnike je potrebno ponovno uputiti u rizike liječenja, osobito u povećan rizik od progresivne multifokalne leukoencefalopatije (PML), te bolesnike i njihove njegovatelje treba uputiti na rane znakove i simptome PML-a.

Sredstva za zbrinjavanje reakcija preosjetljivosti kao i pristup uređaju za magnetsku rezonanciju moraju biti dostupni.

Neki su bolesnici možda prethodno primali imunosupresive (npr. mitoksantron, ciklofosfamid, azatioprin). Ti lijekovi mogu izazvati produljenu imunosupresiju, čak i nakon prestanka davanja lijeka. Stoga liječnik mora provjeriti da ti bolesnici nisu imunokompromitirani prije početka liječenja (vidjeti dio 4.4).

Doziranje

Tysabri 300 mg primjenjuje se u obliku intravenske infuzije svaka 4 tjedna.

Nastavak liječenja treba pažljivo razmotriti u bolesnika u kojih nije vidljivo poboljšanje nakon liječenja u trajanju od 6 mjeseci.

Podaci o sigurnosti i djelotvornosti natalizumaba prikupljeni su iz dvogodišnjih kontroliranih dvostruko slijepih ispitivanja. Nakon 2 godine nastavak liječenja treba uzeti u obzir tek nakon procjene moguće koristi i rizika. Bolesnike je potrebno ponovno uputiti u čimbenike rizika za PML, kao što je trajanje liječenja, liječenje imunosupresivima prije primanja lijeka i prisutnost antitijela na John Cunningham virus (JCV) (vidjeti dio 4.4).

*Ponovljena primjena*

Djelotvornost ponovljene primjene lijeka nije ustanovljena (za sigurnost vidjeti dio 4.4).

Posebne populacije

*Starije osobe*

Ovaj se lijek ne preporučuje za primjenu u bolesnika starijih od 65 godina uslijed nedostatka podataka za ovu populaciju.

*Oštećenje funkcije bubrega i jetre*

Ispitivanja koja bi provjerila učinke oštećenja funkcije bubrega ili jetre nisu provedena.

Na osnovi mehanizma eliminacije i rezultata populacijske farmakokinetike može se zaključiti da za bolesnike s oštećenjem funkcije bubrega ili jetre nije neophodno prilagoditi dozu.

*Pedijatrijska populacija*

Sigurnost i djelotvornost ovog lijeka u djece i adolescenata u dobi do 18 godina nisu ustanovljene. Trenutno dostupni podaci opisani su u dijelovima 4.8 i 5.1.

Način primjene

Ovaj lijek je za intravensku primjenu.

Za upute o razrjeđivanju lijeka prije primjene vidjeti dio 6.6.

Nakon razrjeđivanja (vidjeti dio 6.6), infuziju treba primijeniti u trajanju od približno 1 sata, a bolesnike treba pratiti tijekom infuzije i 1 sat nakon završetka infuzije s obzirom na pojavu znakova i simptoma reakcija preosjetljivosti.

Nakon prvih 12 intravenskih doza lijeka Tysabri potrebno je nastaviti nadzirati bolesnike tijekom infuzija. Ako bolesnici nisu imali nikakve reakcije na infuziju, vrijeme nadziranja nakon primjene doze može se smanjiti ili ukinuti, ovisno o kliničkoj prosudbi.

Bolesnike koji ponovno počinju s liječenjem natalizumabom nakon pauze u liječenju ≥ 6 mjeseci potrebno je nadzirati tijekom infuzije i tijekom 1 sata nakon završetka infuzije kako bi se uočili eventualni znakovi i simptomi reakcija preosjetljivosti na prvih 12 intravenskih infuzija nakon ponovnog započinjanja terapije.

Tysabri 300 mg koncentrat za otopinu za infuziju se ne smije primijeniti u obliku bolus injekcije.

**4.3 Kontraindikacije**

Preosjetljivost na djelatnu tvar ili neku od pomoćnih tvari navedenih u dijelu 6.1.

Progresivna multifokalna leukoencefalopatija (PML).

Bolesnici s povećanim rizikom od oportunističkih infekcija, uključujući imunokompromitirane bolesnike (uključujući bolesnike koji trenutno primaju terapiju imunosupresivima ili koji su imunokompromitirani zbog prethodnih terapija (vidjeti dijelove 4.4 i 4.8)).

Kombinacija s drugim terapijama koje mijenjaju tijek bolesti.

Poznate aktivne zloćudne bolesti, izuzev bolesnika s karcinomom bazalnih stanica kože.

**4.4 Posebna upozorenja i mjere opreza pri uporabi**

Sljedivost

Kako bi se poboljšala sljedivost bioloških lijekova, naziv i broj serije primijenjenog lijeka potrebno je jasno evidentirati.

Progresivna multifokalna leukoencefalopatija (PML)

Primjena ovog lijeka povezana je s povećanim rizikom od PML-a,oportunističke infekcije uzrokovane JC virusom, koja može biti smrtonosna ili može imati za posljedicu tešku onesposobljenost. Uslijed tog povećanog rizika od razvoja PML-a, koristi i rizici liječenja trebaju biti ponovno razmotreni za pojedinog bolesnika od strane liječnika specijalista i bolesnika; bolesnike se mora pratiti u redovitim intervalima tijekom liječenja i treba ih podučiti zajedno s njihovim njegovateljima o ranim znakovima i simptomima PML-a. JC virus također uzrokuje neuronopatiju granularnih stanica uzrokovanu JC virusom (engl. *JCV granule cell neuronopathy,* JCV GCN) koja je prijavljena u bolesnika liječenih ovim lijekom. Simptomi neuronopatije granularnih stanica uzrokovane JC virusom su slični simptomima PML-a (tj. cerebelarnom sindromu).

Sljedeći rizični čimbenici povezani su s povećanim rizikom od PML-a:

* prisutnost anti-JCV antitijela
* trajanje liječenja, posebice dulje od 2 godine. Nakon 2 godine sve bolesnike treba ponovno informirati o riziku od PML-a kod primjene ovog lijeka.
* liječenje imunosupresivima prije primanja ovog lijeka.

Bolesnici koji su pozitivni na anti-JCV antitijela imaju povećan rizik od razvoja PML-a u usporedbi s bolesnicima koji su negativni na anti-JCV antitijela. U bolesnika koji imaju sva tri čimbenika rizika za PML (npr. koji su pozitivni na anti-JCV antitijela **i** primali su terapiju ovim lijekom više od 2 godine **i** prethodno su primali terapiju imunosupresivima), rizik za PML je znatno viši.

U bolesnika liječenih natalizumabom koji su pozitivni na anti-JCV antitijela i koji nisu prethodno uzimali imunosupresive, razina odgovora (indeks) anti-JCV antitijela povezana je s razinom rizika od PML-a.

U bolesnika koji su pozitivni na anti-JCV antitijela pretpostavlja se da je produljeni interval doziranja (engl. *Extended Interval Dosing*, EID) lijeka Tysabri (uz prosječni interval doziranja od otprilike 6 tjedana) povezan s nižim rizikom od PML-a u usporedbi s odobrenim doziranjem. Ako se primjenjuje produljeni interval doziranja, potreban je oprez jer djelotvornost produljenog intervala doziranja nije utvrđena te povezani omjer koristi i rizika trenutačno nije poznat (vidjeti dio 5.1 *Intravenska primjena svakih 6 tjedana*). Za dodatne informacije vidjeti Informacije za liječnike i smjernice za liječenje.

U bolesnika za koje se smatra da su pod visokim rizikom, ovo liječenje treba nastaviti samo ako su koristi veće od rizika. Za procjenu PML rizika u različitih podskupina bolesnika, vidjeti Informacije za liječnike i smjernice za liječenje.

Testiranje na anti-JCV antitijela

Testiranje seruma na anti-JCV antitijela daje dodatne potporne informacije za stratifikaciju rizika liječenja ovim lijekom. Preporučuje se testiranje na serumska anti-JCV antitijela prije početka terapije ili u bolesnika s nepoznatim statusom antitijela koji primaju lijek. Bolesnici negativni na anti-JCV antitijela još uvijek mogu biti u riziku od PML-a zbog razloga kao što su nova infekcija JCV-om, varirajući status antitijela ili lažno negativni rezultati testa. Preporučuje se ponovno testirati svakih 6 mjeseci bolesnike negativne na anti-JCV antitijela. Preporučuje se ponovno testirati svakih 6 mjeseci bolesnike s niskim indeksom koji prethodno nisu uzimali imunosupresive, nakon što prođu točku 2 godine liječenja.

Test na anti-JCV antitijela (ELISA) ne smije se koristiti za dijagnosticiranje PML-a. Primjena plazmafereze / izmjene plazme (PLEX) ili intravenskog imunoglobulina (i.v.Ig) može utjecati na valjano tumačenje testiranja anti-JCV antitijela u serumu. Bolesnike se ne smije testirati na anti-JCV antitijela unutar 2 tjedna od provedbe plazmafereze zbog uklanjanja antitijela iz seruma ili unutar 6 mjeseci od primjene i.v.Ig (tj. 6 mjeseci = 5 x poluvijek imunoglobulina).

Za više informacija o testiranju na anti-JCV antitijela vidjeti Informacije za liječnike i smjernice za liječenje.

MR probir na PML

Prije početka liječenja ovim lijekom, mora biti dostupan nedavni (obično ne stariji od 3 mjeseca) potpuni nalaz MR snimanja kao referenca, koji treba ponavljati barem jedanput godišnje. Treba uzeti u obzir češća MR snimanja (na primjer svakih 3 do 6 mjeseci) uz skraćeni protokol u bolesnika s visokim rizikom od PML-a. To uključuje:

* bolesnike koji imaju sva tri čimbenika rizika za PML (tj. pozitivni su na anti-JCV antitijela **i** primali su terapiju ovim lijekom dulje od 2 godine **i** prethodno su primali imunosupresivnu terapiju)

ili

* bolesnike s visokim indeksom anti-JCV antitijela koji su primali terapiju ovim lijekom dulje od 2 godine i bez prethodne imunosupresivne terapije u anamnezi.

Trenutni dokazi upućuju na to da je rizik od PML-a nizak kada je vrijednost indeksa manja ili jednaka 0,9, a znatno se povećava kod vrijednosti iznad 1,5 u bolesnika koji se liječe ovim lijekom dulje od 2 godine (za dodatne informacije vidjeti Informacije za liječnike i smjernice za liječenje).

Nisu provedena ispitivanja kako bi se procijenile djelotvornost i sigurnost natalizumaba kada bolesnici prelaze s terapija koje mijenjaju tijek bolesti i imaju imunosupresivni učinak. Nije poznato postoji li u bolesnika koji prelaze s tih terapija na ovo liječenje povećani rizik od PML-a, stoga te bolesnike treba češće nadzirati (tj. slično kao i bolesnike koji na natalizumab prelaze s imunosupresivnih lijekova).

PML treba razmotriti kao diferencijalnu dijagnozu u svakog bolesnika s MS-om koji prima Tysabri i prezentira neurološke simptome i/ili nove moždane lezije na MR-u. Prijavljeni su slučajevi asimptomatskog PML-a na temelju MR-a i pozitivnog JCV DNA-a u cerebrospinalnoj tekućini.

Liječnici se upućuju na Informacije za liječnike i smjernice za liječenje za dodatne informacije o zbrinjavanju rizika od PML-a u bolesnika liječenih natalizumabom.

**Ako se sumnja na PML ili JCV GCN, mora se prekinuti daljnje doziranje sve dok nije otklonjena sumnja na PML.**

Liječnik specijalist treba procijeniti bolesnika kako bi utvrdio ukazuju li simptomi na neurološku disfunkciju te jesu li tipični za multiplu sklerozu ili možda ukazuju na PML ili JCV GCN. Ako postoji bilo kakva sumnja treba razmotriti dodatnu procjenu, uključujući MR, najbolje s kontrastom (koji treba usporediti s početnim MR-om prije liječenja), pregled cerebrospinalne tekućine na JC virusnu DNA i ponavljanje neuroloških testova, kao što je opisano u dijelovima Informacije za liječnike i smjernice za liječenje (vidjeti Smjernice za edukaciju). Nakon što je liječnik isključio PML i/ili JCV GCN (ako je to potrebno, ponovljenim kliničkim, slikovnim i/ili laboratorijskim pretragama u slučaju da ostaje klinička sumnja), primjena se može nastaviti.

Liječnik treba osobito obratiti pažnju na simptome koji navode na PML ili JCV GCN a koje bolesnik ne primjećuje (npr. kognitivni, psihijatrijski simptomi ili cerebelarni sindrom). Bolesnicima treba savjetovati da obavijeste svog partnera ili skrbnika o svom liječenju, jer oni mogu primijetiti simptome kojih bolesnik nije svjestan.

U bolesnika čiji nalazi nisu ukazivali na PML u vrijeme prekida, zabilježena je pojava PML-a nakon prekida primjene ovog lijeka. Bolesnici i liječnici moraju nastaviti slijediti isti plan praćenja i obraćati pažnju na sve nove znakove ili simptome koji mogu ukazivati na PML tijekom približno 6 mjeseci nakon prekida primjene natalizumaba.

Ako se u bolesnika javi PML, liječenje natalizumabom se mora trajno prekinuti.

Nakon obnavljanja imunološkog sustava u imunokompromitiranih bolesnika s PML-om primijećen je poboljšani ishod bolesti.

Na temelju retrospektivne analize bolesnika liječenih natalizumabom od njegova odobrenja, nije primijećena razlika u 2‑godišnjem preživljenju nakon dijagnoze PML‑a između bolesnika u kojih je primijenjen PLEX i onih u kojih nije. Za odgovore na druga pitanja u vezi s liječenjem PML‑a vidjeti Informacije za liječnike i smjernice za liječenje.

PML i IRIS (upalni sindrom imunološke rekonstitucije)

IRIS se javlja u gotovo svih bolesnika liječenih ovim lijekom s PML-om nakon ukidanja ili uklanjanja lijeka. Smatra se da je IRIS rezultat obnavljanja imunološke funkcije u bolesnika s PML-om, što može dovesti do ozbiljnih neuroloških komplikacija i može imati smrtni ishod. Treba poduzeti praćenje razvoja IRIS-a i odgovarajuće liječenje pridružene upale tijekom oporavka od PML-a (za dodatne informacije vidjeti Informacije za liječnike i smjernice za liječenje).

Infekcije uključujući druge oportunističke infekcije

Kod primjene ovog lijeka zabilježene su i neke druge oportunističke infekcije, poglavito u bolesnika s Crohnovom bolešću koji su imunokompromitirani ili u kojih je postojao značajan komorbiditet, međutim, trenutno nije moguće isključiti povećan rizik od drugih oportunističkih infekcija tijekom primjene lijeka u bolesnika u kojih ne postoji komorbiditet. Oportunističke infekcije uočene su i u bolesnika s multiplom sklerozom koji su primali ovaj lijek kao monoterapiju (vidjeti dio 4.8).

Ovo liječenje povećava rizik od razvoja encefalitisa i meningitisa uzrokovanih *herpes simplex* i *varicella zoster* virusima. Ozbiljni, po život opasni, a ponekad i slučajevi sa smrtnim ishodom prijavljeni su nakon stavljanja lijeka u promet u bolesnika sa multiplom sklerozom koji su primali liječenje ovim lijekom (vidjeti dio 4.8). Ako se pojave herpesni encefalitis ili meningitis, liječenje treba prekinuti i provesti odgovarajuće liječenje herpesnog encefalitisa ili meningitisa.

Akutna retinalna nekroza rijetka je fulminantna virusna infekcija mrežnice koju uzrokuje obitelj herpes virusa (npr. *varicella zoster*). Akutna retinalna nekroza je zapažena u bolesnika u kojih se primjenjuje ovaj lijek te može potencijalno izazvati sljepoću. Bolesnike sa simptomima na oku poput smanjene oštrine vida, crvenilom oka i bola u oku treba uputiti na pregled mrežnice radi utvrđivanja akutne retinalne nekroze. Nakon kliničke dijagnoze akutne retinalne nekroze potrebno je razmotriti prekid primjene ovog lijeka u tih bolesnika.

Liječnici koji propisuju lijek trebaju imati na umu da postoji mogućnost pojave drugih oportunističkih infekcija tijekom terapije te ih trebaju uključiti u diferencijalnu dijagnozu infekcija koje se javljaju u bolesnika koji primaju natalizumab. Ako postoji sumnja na oportunističku infekciju, primjenu treba prekinuti sve dok se daljnjim procjenama ne isključi mogućnost takvih infekcija.

Ako bolesnik koji prima ovaj lijek razvije oportunističku infekciju, primjenu lijeka mora se trajno prekinuti.

Smjernice za edukaciju

Svi kliničari koji namjeravaju propisati lijek, moraju dobro poznavati Informacije za liječnike i smjernice za liječenje.

Liječnici moraju razgovarati s bolesnikom o koristima i rizicima terapije natalizumabom te im dati karticu s upozorenjem za bolesnika. Bolesnike treba upozoriti da u slučaju pojave infekcije trebaju reći svom liječniku da primaju ovaj lijek.

Liječnici trebaju savjetovati bolesnike o važnosti neprekinute primjene, posebice u početnim mjesecima liječenja (vidjeti Preosjetljivost).

Preosjetljivost

Kod primjene ovog lijeka mogu nastupiti reakcije preosjetljivosti, uključujući ozbiljne sistemske reakcije (vidjeti dio 4.8). Te reakcije uglavnom su se javljale tijekom infuzije ili do 1 sat nakon završetka infuzije. Rizik od preosjetljivosti je bio najveći kod početnih infuzija i u bolesnika ponovno izloženih liječenju nakon početne kratke izloženosti (jedna ili dvije infuzije) i produženog perioda (tri mjeseca ili više) bez liječenja. Međutim, kod svake primijenjene infuzije treba uzeti u obzir rizik od reakcija preosjetljivosti.

Bolesnike treba promatrati tijekom infuzije i 1 sat nakon infuzije (vidjeti dio 4.8). Sredstva za zbrinjavanje reakcija preosjetljivosti moraju biti dostupna.

Kod prvih znakova preosjetljivosti treba prekinuti primjenu ovog lijeka i započeti s odgovarajućom terapijom.

Bolesnici u kojih se pojavi reakcija preosjetljivosti moraju trajno prekinuti liječenje natalizumabom.

Istodobno liječenje imunosupresivima

Sigurnost i djelotvornost ovog lijeka u kombinaciji s drugim imunosupresivima i antineoplasticima nisu u potpunosti ustanovljene. Istodobna primjena tih lijekova s ovim lijekom može povećati rizik od infekcija, uključujući oportunističke infekcije, te je stoga kontraindicirana (vidjeti dio 4.3).

U kliničkim ispitivanjima faze 3 kod multiple skleroze, s intravenskom infuzijom natalizumaba, istodobno liječenje relapsa kratkom terapijom kortikosteroidima nije bilo povezano s povećanom stopom infekcija. Kratkotrajno liječenje kortikosteroidima stoga se može primjenjivati u kombinaciji s ovim lijekom.

Prethodno liječenje imunosupresivnim ili imunomodulacijskim terapijama

Bolesnici koji su prije liječeni imunosupresivnim lijekovima pod povećanim su rizikom od pojave PML-a. Nisu provedena ispitivanja kako bi se procijenile djelotvornost i sigurnost lijeka kada bolesnici prelaze s terapija koje mijenjaju tijek bolesti i imaju imunosupresivni učinak. Nije poznato postoji li u bolesnika koji prelaze s tih terapija na ovaj lijek povećani rizik od PML-a, stoga te bolesnike treba češće nadzirati (tj. slično kao i bolesnike koji na ovaj lijek prelaze s imunosupresivnih lijekova, vidjeti MR probir na PML).

Pažnja je potrebna u bolesnika koji su prethodno primali imunosupresive jer treba proći dovoljno vremena da se ponovno uspostavi normalna imunološka funkcija. Liječnici moraju promotriti svakog bolesnika zasebno kako bi utvrdili je li stanje bolesnika imunokompromitirano prije početka liječenja (vidjeti dio 4.3).

Kada bolesnici prelaze s druge terapije koja mijenja tijek bolesti na ovaj lijek, mora se uzeti u obzir poluvijek i način djelovanja te druge terapije kako bi se izbjegao aditivni imunološki učinak, a da se istodobno minimizira rizik od reaktivacije bolesti. Kako bi se osiguralo da su nestali imunološki učinci prethodne terapije (tj. citopenija), prije početka liječenja preporučuje se kontrola kompletne krvne slike (KKS, uključujući limfocite).

Bolesnici mogu izravno prijeći s interferona beta ili glatirameracetata na natalizumab, uz uvjet da nema znakova značajnih abnormalnosti povezanih s liječenjem, poput neutropenije i limfopenije.

Kada bolesnici prelaze s dimetilfumarata, razdoblje ispiranja lijeka iz organizma treba biti dovoljno dugo da se broj limfocita oporavi prije nego što započne liječenje.

Nakon prekida liječenja fingolimodom, broj limfocita progresivno se vraća u normalan raspon unutar 1 do 2 mjeseca nakon prestanka terapije. Razdoblje ispiranja lijeka iz organizma treba biti dovoljno dugo da se broj limfocita oporavi prije nego što započne liječenje.

Teriflunomid se sporo eliminira iz plazme. Bez ubrzanog postupka uklanjanja, klirens teriflunomida iz plazme može trajati od nekoliko mjeseci do 2 godine. Preporučuje se ubrzani postupak eliminacije opisan u sažetku opisa svojstava lijeka za teriflunomid ili, u drugom slučaju, razdoblje ispiranja lijeka iz organizma ne smije biti kraće od 3,5 mjeseca. Kada bolesnici prelaze s teriflunomida na ovaj lijek, potreban je oprez zbog mogućih istodobnih imunoloških učinaka.

Alemtuzumab ima izrazito dugotrajne imunosupresivne učinke. Budući da stvarno trajanje tih učinaka nije poznato, ne preporučuje se započeti primjenu ovog lijeka poslije alemtuzumaba osim kad je za pojedinog bolesnika jasno da su koristi veće od rizika.

Imunogeničnost

Egzacerbacije bolesti ili pojave vezane za infuziju mogu ukazati na razvoj antitijela na natalizumab. U tim slučajevima treba ispitati prisutnost antitijela te ako je test na antitijela i dalje pozitivan nakon barem 6 tjedana, liječenje treba prekinuti, jer su perzistirajuća antitijela povezana sa značajnim smanjenjem djelotvornosti ovog lijeka i povećanom incidencijom reakcija preosjetljivosti (vidjeti dio 4.8).

Budući da bolesnici, koji su na početku bili kratko izloženi ovom lijeku a nakon toga imali produženi period bez liječenja, imaju povećani rizik od razvoja antitijela na natalizumab i/ili preosjetljivosti uslijed ponovnog liječenja, mora se ispitati prisutnost antitijela, a ako je test i dalje pozitivan nakon barem 6 tjedana, bolesnik ne smije primiti daljnje liječenje natalizumabom (vidjeti dio 5.1).

Oštećenje jetre

Nakon stavljanja lijeka u promet zabilježene su spontane prijave ozbiljnih nuspojava, povezanih s oštećenjem jetre (vidjeti dio 4.8). Ta oštećenja jetre se mogu pojaviti u bilo koje vrijeme tijekom liječenja, čak i nakon prve doze. U nekim slučajevima, reakcija se može ponovo pojaviti kod ponovljene primjene liječenja. Neki bolesnici, koji su u svojoj anamnezi imali abnormalne jetrene testove, doživjeli su egzacerbaciju abnormalnih testova jetre dok su primali liječenje. Bolesnike je potrebno pratiti kako bi se otkrili znakovi oštećenja jetrene funkcije te ih uputiti da se obrate svom liječniku u slučaju da se pojave znakovi i simptomi koji upućuju na oštećenje jetre, kao što su žutica i povraćanje. U slučajevima značajne ozljede jetre potrebno je prekinuti terapiju ovim lijekom.

Trombocitopenija

Kod primjene natalizumaba prijavljena je trombocitopenija, uključujući imunu trombocitopeničnu purpuru (ITP). Kasno dijagnosticiranje i liječenje trombocitopenije može dovesti do ozbiljnih posljedica koje mogu ugroziti život. Bolesnike je potrebno upozoriti da se odmah jave liječniku ako primjete bilo kakve znakove neuobičajenog ili produljenog krvarenja, petehije ili spontano stvaranje modrica. Ako se utvrdi postojanje trombocitopenije, potrebno je razmotriti prekid primjene natalizumaba.

Prekid terapije

Ako se donese odluka o prekidu liječenja natalizumabom, liječnik treba biti svjestan toga da natalizumab ostaje u krvi i ispoljava farmakodinamički učinak (npr. povećan broj limfocita) tijekom približno 12 tjedana nakon zadnje doze. Započinjanje druge terapije u ovom razdoblju će stoga dovesti do istodobne izloženosti natalizumabu. Primjena lijekova poput interferona i glatirameracetata tijekom razdoblja nakon prestanka primjene natalizumaba nije predstavljala rizik za sigurnost liječenja tijekom kliničkih ispitivanja. Podaci o istodobnoj izloženosti imunosupresivima u bolesnika s multiplom sklerozom nisu dostupni. Primjena ovih lijekova netom nakon prestanka primjene natalizumaba može dovesti do dodatne imunosupresije. To treba pažljivo razmotriti za svakog bolesnika ponaosob te ostaviti neko razdoblje da se natalizumab ukloni iz organizma. Kratkotrajna primjena steroida za liječenje relapsa nije dovela do povećanja infekcija tijekom kliničkih ispitivanja.

Sadržaj natrija

Prije razrjeđivanja ovaj lijek sadrži 52 mg natrija po bočici lijeka, što odgovara 2,6 % maksimalnog dnevnog unosa od 2 g natrija prema preporukama SZO za odraslu osobu.

**4.5 Interakcije s drugim lijekovima i drugi oblici interakcija**

Natalizumab je kontraindiciran u kombinaciji s drugim terapijama koje mijenjaju tijek bolesti (vidjeti dio 4.3).

Imunizacije

U randomiziranom, otvorenom ispitivanju u 60 bolesnika s relapsnom multiplom sklerozom nije opažena značajna razlika između humoralne imunološke reakcije na tetanusni toksoid (*recall* antigen) i tek malo sporije i smanjene humoralne imunološke reakcije na neoantigen (hemocijanin iz morskih puževa) u bolesnika koji su liječeni ovim lijekom tijekom 6 mjeseci u usporedbi s neliječenom kontrolnom skupinom. Živa cjepiva nisu ispitivana.

**4.6 Plodnost, trudnoća i dojenje**

Žene reproduktivne dobi

Ako žena zatrudni tijekom primanja ovog lijeka potrebno je razmotriti prekid primjene lijeka. Prilikom procjene omjera koristi i rizika primjene ovog lijeka tijekom trudnoće treba u obzir uzeti kliničko stanje bolesnice i mogući povratak aktivnosti bolesti nakon prekida primjene lijeka.

Trudnoća

Ispitivanja na životinjama pokazala su reproduktivnu toksičnost (vidjeti dio 5.3).

Podaci iz kliničkih ispitivanja, registra za prospektivno praćenje trudnoća, slučajeva nakon stavljanja lijeka u promet i dostupne literature ne ukazuju da izloženost natalizumabu ima učinak na ishod trudnoće.

Završen registar za prospektivno praćenje trudnoća s lijekom Tysabri sadržavao je 355 trudnoća s dostupnim ishodima. Bilo je 316 živorođene djece, od kojih je za 29 prijavljeno da imaju prirođene mane. Šesnaest od tih 29 klasificirano je kao teške prirođene mane. Ta stopa mana odgovara stopi mana prijavljenih u drugim registrima trudnoća koji uključuju bolesnice s multiplom sklerozom. Nema dokaza o određenom obrascu prirođenih mana pri primjeni ovog lijeka.

Ne postoje odgovarajuća i dobro kontrolirana ispitivanja terapije natalizumabom u trudnica.

Tijekom praćenja nakon stavljanja lijeka u promet prijavljene su trombocitopenija i anemija u dojenčadi koju su rodile žene izložene natalizumabu tijekom trudnoće. Preporučuje se praćenje broja trombocita, vrijednosti hemoglobina i hematokrita u novorođenčadi koju su rodile žene izložene natalizumabu tijekom trudnoće.

Ovaj lijek se smije koristiti tijekom trudnoće samo ako za to postoji jasna potreba. Ako žena zatrudni tijekom terapije natalizumabom, treba razmotriti prekid primjene natalizumaba.

Dojenje

Natalizumab se izlučuje u majčino mlijeko. Učinak natalizumaba na novorođenčad/dojenčad je nepoznat. Dojenje treba prekinuti za vrijeme liječenja natalizumabom.

Plodnost

Primijećeno je smanjenje plodnosti ženki zamorca u jednom ispitivanju kod primjene doza koje su prekoračivale dozu primijenjenu u ljudi; natalizumab nije imao utjecaja na mušku plodnost. Mogućnost da bi natalizumab utjecao na plodnost u ljudi kod primjene maksimalne preporučene doze nije vjerojatna.

**4.7 Utjecaj na sposobnost upravljanja vozilima i rada sa strojevima**

Tysabri ima manji utjecaj na sposobnost upravljanja vozilima i rada sa strojevima. Nakon primjene ovog lijeka može se pojaviti omaglica (vidjeti dio 4.8).

**4.8 Nuspojave**

Sažetak profila sigurnosti

U placebom kontroliranim ispitivanjima u 1617 bolesnika s multiplom sklerozom koji su primali natalizumab do 2 godine (1135 bolesnika je primalo placebo), u 5,8% bolesnika koji su primali natalizumab (placebo skupina: 4,8%) došlo je do nuspojava koje su uzrokovale prekid liječenja. Tijekom dvogodišnjeg ispitivanja 43,5% bolesnika koji su primali natalizumab prijavilo je nuspojave (placebo skupina: 39,6%).

U kliničkim ispitivanjima u 6786 bolesnika koji su primali natalizumab (intravenska infuzija i supkutana injekcija) najčešće nuspojave povezane s primjenom natalizumaba bile su: glavobolja (32%), nazofaringitis (27%), umor (23%), infekcija mokraćnog sustava (16%), mučnina (15%), artralgija (14%) i omaglica (11%).

Tablični popis nuspojava

U Tablici 1 u nastavku prikazane su nuspojave koje proizlaze iz kliničkih ispitivanja, ispitivanja sigurnosti nakon stavljanja lijeka u promet i spontanih prijava.

Unutar klasifikacije organskih sustava nuspojave su navedene pod sljedećim učestalostima: vrlo često (≥1/10); često (≥1/100 i <1/10); manje često (≥1/1000 i <1/100); rijetko (≥1/10 000 i <1/1000); vrlo rijetko (<1/10 000), nepoznato (ne može se procijeniti iz dostupnih podataka). U sklopu svake kategorije učestalosti nuspojave su prikazane prema opadajućoj ozbiljnosti.

**Tablica 1.: Nuspojave**

| MedDRA -klasifikacije organskih sustava | Učestalost nuspojava | | | | |
| --- | --- | --- | --- | --- | --- |
| *Vrlo često* | *Često* | *Manje često* | *Rijetko* | *Nepoznato* |
| *Infekcije i infestacije* | Nazofaringitis  Infekcija mokraćnog sustava | Herpes infekcija | Progresivna multifokalna leukoencefalopatija (PML) | Oftalmološki herpes | Herpetički meningoencefalitis  Neuropatija granularnih stanica uzrokovana JC virusom  Nekrotizirajuća herpetična retinopatija |
| *Poremećaji krvi i limfnog sustava* |  | Anemija | Trombocitopenija  Imuna trombocitopenična purpura (ITP)  Eozinofilija | Hemolitička anemija  Nukleirane crvene stanice |  |
| *Poremećaji imunološkog sustava* |  | Preosjetljivost | Anafilaktička reakcija  Upalni sindrom imunološke rekonstitucije |  |  |
| *Poremećaji živčanog sustava* | Omaglica  Glavobolja |  |  |  |  |
| *Krvožilni poremećaji* |  | Navale crvenila |  |  |  |
| *Poremećaji dišnog sustava, prsišta i sredoprsja* |  | Dispneja |  |  |  |
| *Poremećaji probavnog sustava* | Mučnina | Povraćanje |  |  |  |
| *Poremećaji jetre i žuči* |  |  |  | Hiperbilirubinemija | Ozljeda jetre |
| *Poremećaji kože i potkožnog tkiva* |  | Pruritus  Osip  Urtikarija |  | Angioedem |  |
| *Poremećaji mišićno-koštanog sustava i vezivnog tkiva* | Artralgija |  |  |  |  |
| *Opći poremećaji i reakcije na mjestu primjene* | Umor | Pireksija  Zimica  Reakcija na mjestu primjene infuzije  Reakcija na mjestu primjene injekcije | Edem lica |  |  |
| *Pretrage* |  | Povišeni jetreni enzimi  Prisutnost antitijela specifičnih za lijek |  |  |  |
| *Ozljede, trovanja i proceduralne komplikacije* | Reakcija povezana s infuzijom |  |  |  |  |

Opis odabranih nuspojava

*Reakcije povezane s infuzijom (*engl. *Infusion-related reactions, IRR)*

U dvogodišnjim kontroliranim kliničkim ispitivanjima u bolesnika s multiplom sklerozom, pojava povezana s infuzijom određena je kao nuspojava koja se javlja tijekom infuzije ili do 1 sat po završetku infuzije. Ove nuspojave javile su se u 23,1% bolesnika s multiplom sklerozom koji su primali natalizumab (placebo skupina: 18,7%). Pojave koje su češće zabilježene kod uzimanja natalizumaba nego placeba uključuju omaglicu, mučninu, urtikariju i tresavicu.

*Reakcije preosjetljivosti*

U dvogodišnjim kontroliranim kliničkim ispitivanjima u bolesnika s multiplom sklerozom reakcije preosjetljivosti javile su se u do 4% bolesnika. Anafilaktičke/anafilaktoidne reakcije javile su se u manje od 1% bolesnika koji su primali ovaj lijek. Reakcije preosjetljivosti uglavnom su se javile tijekom infuzije ili tijekom prvog sata po završetku infuzije (vidjeti dio 4.4). Nakon stavljanja lijeka u promet prijavljene su reakcije preosjetljivosti povezane s jednim ili više sljedećih simptoma: hipotenzija, hipertenzija, bol u prsištu, nelagoda u prsištu, dispneja, angioedem kao dodatnim simptomima uz uobičajene, kao što su osip i urtikarija.

*Imunogeničnost*

U 10% bolesnika s multiplom sklerozom pronađena su antitijela na natalizumab tijekom dvogodišnjih kontroliranih kliničkih ispitivanja. Perzistirajuća anti-natalizumab antitijela (pozitivan test na antitijela reproducibilan i kod ponovnog testiranja najmanje 6 tjedana kasnije) razvila su se u oko 6% bolesnika. Antitijela su pronađena samo jedanput u još 4% bolesnika. Perzistirajuća antitijela dovedena su u svezu sa značajnim smanjenjem djelotvornosti natalizumaba i povećanom incidencijom reakcija preosjetljivosti. Perzistirajuća antitijela također dovode do reakcija vezanih za infuziju, kao što su tresavica, mučnina, povraćanje i navale crvenila (vidjeti dio 4.4).

Ako se nakon otprilike 6 mjeseci liječenja posumnja na perzistirajuća antitijela na osnovi smanjene djelotvornosti ili pojave reakcija vezanih za infuziju, antitijela se mogu otkriti i potvrditi daljnjim testiranjem 6 tjedana nakon prvog pozitivnog testa. Budući da u bolesnika s perzistirajućim antitijelima djelotvornost lijeka može biti smanjena, dok incidencija reakcija preosjetljivosti ili reakcija vezanih uz infuziju može biti povećana, liječenje treba prekinuti u bolesnika koji su razvili perzistirajuća antitijela.

*Infekcije, uključujući PML i oportunističke infekcije*

U sklopu dvogodišnjih kontroliranih kliničkih ispitivanja u bolesnika s multiplom sklerozom, stopa infekcija bila je oko 1,5 po bolesniku godišnje, u bolesnika koji su primali natalizumab kao i u onih koji su primali placebo. Priroda infekcija bila je slična u bolesnika koji su primali natalizumab odnosno placebo. U sklopu kliničkih ispitivanja multiple skleroze zabilježen je slučaj dijareje uzrokovane protozoom roda *Cryptosporidium*. U drugim kliničkim ispitivanjima zabilježeni su slučajevi dodatnih oportunističkih infekcija, od kojih su neke bile smrtonosne. Većina bolesnika nije prekidala liječenje natalizumabom tijekom infekcija i oporavak je uslijedio nakon odgovarajućeg liječenja.

U kliničkim ispitivanjima, herpes infekcije (*varicella zoster* virus, *herpes simplex* virus) su se pojavljivale neznatno učestalije u bolesnika koji su primali natalizumab u odnosu na bolesnike koji su primali placebo. Nakon stavljanja lijeka u promet bilo je prijavljenih ozbiljnih, opasnih po život i ponekad smrtonosnih slučajeva encefalitisa i meningitisa uzrokovanih *herpes simplex* ili *varicella zoster* virusima u bolesnika sa multiplom sklerozom koji su primali natalizumab. Liječenje natalizumabom prije pojave te bolesti trajalo je nekoliko mjeseci do nekoliko godina (vidjeti dio 4.4).

Nakon stavljanja lijeka u promet zabilježeni su rijetki slučajevi akutne retinalne nekroze u bolesnika koji su primali ovaj lijek. Neki slučajevi zabilježeni su u bolesnika s herpes infekcijama središnjeg živčanog sustava (SŽS) (npr. herpesnim meningitisom i encefalitisom). Ozbiljni slučajevi akutne retinalne nekroze koji su zahvatili jedno ili oba oka doveli su do sljepoće u nekih bolesnika. Liječenje zabilježeno u tim slučajevima uključivalo je antivirusnu terapiju, a u nekim slučajevima operaciju (vidjeti dio 4.4).

Slučajevi PML-a prijavljeni su u kliničkim ispitivanjima, opservacijskim ispitivanjima nakon stavljanja lijeka u promet i pasivnom praćenju nakon stavljanja lijeka u promet. PML obično dovodi do teške onesposobljenosti ili smrti (vidjeti dio 4.4). Slučajevi JCV GCN-a su također prijavljeni tijekom primjene lijeka Tysabri nakon stavljanja lijeka u promet. Simptomi JCV GCN-a su slični PML-u.

*Oštećenje jetre*

Spontane nuspojave ozbiljnih oštećenja jetre, povišenih jetrenih enzima te hiperbilirubinemije bile su prijavljene nakon stavljanja lijeka u promet (vidjeti dio 4.4).

*Anemija i hemolitička anemija*

U bolesnika koji su liječeni ovim lijekom u opservacijskim ispitivanjima nakon stavljanja lijeka u promet, zabilježeni su rijetki, ozbiljni slučajevi anemije i hemolitičke anemije.

*Zloćudne bolesti*

Nisu primijećene razlike u stopama incidencije ili prirodi zloćudnih bolesti između bolesnika koji su primali natalizumab ili placebo tijekom dvogodišnjeg liječenja. Međutim, utjecaj natalizumaba na zloćudne bolesti nije moguće isključiti bez praćenja bolesnika kroz dulje razdoblje (vidjeti dio 4.3).

*Utjecaji na laboratorijske testove*

U 2-godišnjem kontroliranom kliničkom ispitivanju u bolesnika s multiplom sklerozom liječenje natalizumabom bilo je povezano s povećanjem broja limfocita, monocita, eozinofila, bazofila i crvenih krvnih stanica s jezgrom. Povećanje neutrofila nije primijećeno. Povećanje broja limfocita, monocita, eozinofila i bazofila kretalo se u rasponu od 35% do 140% za pojedine vrste stanica, ali je srednji broj stanica ostao u normalnim okvirima pri intravenskoj primjeni. Tijekom liječenja intravenskim oblikom ovog lijeka primijećena su mala smanjenja hemoglobina (srednje smanjenje 0,6 g/dl), hematokrita (srednje smanjenje 2%) i broja crvenih krvnih stanica (srednje smanjenje 0,1 x 106/l). Sve promjene hematoloških varijabli vratile su se na vrijednosti prije liječenja, uglavnom unutar 16 tjedana nakon primjene zadnje doze lijeka i nisu bile povezane s kliničkim simptomima. Nakon stavljanja lijeka u promet, također su zabilježene pojave eozinofilije (broj eozinofila >1500/mm3) bez kliničkih simptoma. U takvim slučajevima kada je terapija prekinuta povišene razine eozinofila vratile su se na normalne vrijednosti.

*Trombocitopenija*

Nakon stavljanja lijeka u promet prijavljena učestalost trombocitopenije i imune trombocitopenične purpure (ITP) bila je manje često.

Pedijatrijska populacija

Ozbiljne nuspojave procijenjene su u 621 pedijatrijskog bolesnika s multiplom sklerozom uključenog u metaanalizu (vidjeti također dio 5.1). Uzimajući u obzir ograničenja tih podataka, u ovoj populaciji bolesnika nisu ustanovljeni novi sigurnosni signali. U metaanalizi je zabilježen 1 slučaj herpesnog meningitisa. Metaanaliza nije pokazala slučajeve PML-a, međutim, tijekom praćenja nakon stavljanja lijeka u promet, zabilježeni su slučajevi PML-a u pedijatrijskih bolesnika liječenih natalizumabom.

Prijavljivanje sumnji na nuspojavu

Nakon dobivanja odobrenja lijeka važno je prijavljivanje sumnji na njegove nuspojave. Time se omogućuje kontinuirano praćenje omjera koristi i rizika lijeka. Od zdravstvenih radnika se traži da prijave svaku sumnju na nuspojavu lijeka putem nacionalnog sustava prijave nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx).

**4.9 Predoziranje**

Sigurnost doza većih od 300 mg nije adekvatno procijenjena. Nije utvrđena maksimalna količina natalizumaba koja se može sigurno primijeniti.

Nije poznat antidot za predoziranje natalizumabom. Liječenje se sastoji od prekida primjene lijeka i suportivne terapije po potrebi.

**5. FARMAKOLOŠKA SVOJSTVA**

**5.1 Farmakodinamička svojstva**

Farmakoterapijska skupina: Imunosupresivi, monoklonska antitijela, ATK oznaka: L04AG03

Farmakodinamički učinci

Natalizumab selektivno inhibira adhezijske molekule vezanjem za α4-podjedinicu ljudskih integrina, koja je izrazito prisutna na površini svih leukocita osim neutrofila. Natalizumab se specifično veže za integrin α4β1 te time sprječava njegovu interakciju s receptorom, vaskularnom staničnom adhezijskom molekulom-1 (engl. *vascular cell adhesion molecule‑1*, VCAM-1) i ligandima osteopontinom i veznim segmentom-1 (engl. *connecting segment-1*, CS-1) koji predstavlja alternativno izrezanu domenu fibronektina. Natalizumab sprječava interakciju integrina α4β7 s mukoznom adresinskom staničnom adhezijskom molekulom-1 (engl. *mucosal addressin cell adhesion molecule-1,* MadCAM-1). Prekid ovih molekulskih interakcija sprječava prijelaz mononuklearnih leukocita preko endotela u upaljeno tkivo parenhima. Daljnji mogući mehanizam djelovanja natalizumaba je sprječavanje upalnih reakcija u oboljelom tkivu inhibicijom interakcije između leukocita koji eksprimiraju α4 i njihovih liganada u izvanstaničnom matriksu i na stanicama parenhima. Natalizumab time može potisnuti upalni proces na oboljelom mjestu i inhibirati daljnji prodor imunih stanica u upaljena tkiva.

Smatra se da lezije kod multiple skleroze nastaju kada aktivirani T-limfociti prijeđu krvnomoždanu barijeru. Prijelaz leukocita preko krvnomoždane barijere uključuje interakciju između adhezijskih molekula na upalnim stanicama i endotelnim stanicama stijenke krvnih žila. Interakcija između α4β1 i njegovih meta važan je dio patološke upale u mozgu i prekidom ovih interakcija dolazi do smanjenja upale. U normalnim okolnostima VCAM-1 nije eksprimiran u parenhimu mozga. Međutim, u prisutnosti protuupalnih citokina, dolazi do ekspresije VCAM-1 na endotelnim stanicama, a možda i na glija stanicama blizu mjesta upale. Za pojavu upale središnjeg živčanog sustava u multiploj sklerozi odgovorna je interakcija α4β1 s VCAM-1, CS-1 i osteopontinom koja dovodi do snažne adhezije i prodora leukocita u parenhim mozga te može pokrenuti upalni proces u tkivu središnjeg živčanog sustava. Prekid molekulskih interakcija α4β1 s njegovim metama smanjuje upalnu aktivnost prisutnu u mozgu kod multiple skleroze i inhibira daljnji prodor imunih stanica u upaljeno tkivo, čime smanjuje nastanak i povećanje lezija u multiploj sklerozi.

Klinička djelotvornost

*Kliničko ispitivanje AFFIRM*

Djelotvornost monoterapije ocijenjena je jednim randomiziranim, dvostruko slijepim, placebom kontroliranim ispitivanjem u trajanju od dvije godine (ispitivanje AFFIRM) u bolesnika s RRMS-om koji su doživjeli barem 1 klinički relaps u godini prije pristupanja ispitivanju te koji su prema Kurtzkeovoj proširenoj ljestvici za procjenu nesposobnosti (engl. *Expanded Disability Status Scale*, EDSS) ocijenjeni s bodovima između 0 i 5. Medijan dobi bio je 37 godina, a medijan trajanja liječenja 5 godina. Bolesnici su nasumično raspodijeljeni u omjeru 2:1 u skupinu koja je primala Tysabri od 300 mg (n = 627) i skupinu koja je primala placebo (n = 315) svaka 4 tjedna do ukupno 30 infuzija. Neurološka ispitivanja provedena su svakih 12 tjedana te kod sumnje na relaps. Magnetske rezonancije za T1 lezije utvrđene gadolinijem (Gd) i za T2 hiperintenzivne lezije napravljene su jedanput godišnje.

Značajke i rezultati ispitivanja prikazani su u Tablici 2 u nastavku.

| **Tablica 2. Ispitivanje AFFIRM: osnovne značajke i rezultati** | | |  |
| --- | --- | --- | --- |
| Ustroj | Monoterapija; randomizirano, dvostruko slijepo ispitivanje kontrolirano paralelnom placebo skupinom u trajanju od 120 tjedana | |
| Ispitanici | Relapsno-remitentna multipla skleroza  (prema McDonaldovim kriterijima) | |
| Liječenje | Placebo/natalizumab 300 mg i.v. svaka 4 tjedna | |
| Ishod nakon prve godine | Stopa relapsa | |
| Ishod nakon dvije godine | Progresija EDSS-a | |
| Sekundarni ishodi ispitivanja | Varijable dobivene na osnovi stope relapsa / varijable dobivene na osnovi magnetske rezonancije | |
| Skupine ispitanika | Placebo | Natalizumab |
| Randomizacija | 315 | 627 |
| Broj ispitanika na kraju prve godine | 296 | 609 |
| Broj ispitanika na kraju druge godine | 285 | 589 |
|  |  |  |
| Medijan dobi (raspon) | 37 (19-50) | 36 (18-50) |
| Medijan trajanja MS u godinama (raspon) | 6,0 (0-33) | 5,0 (0-34) |
| Medijan vremena od postavljanja dijagnoze u godinama (raspon) | 2,0 (0-23) | 2,0 (0-24) |
| Medijan broja relapsa u prethodnih 12 mjeseci (raspon) | 1,0 (0-5) | 1,0 (0-12) |
| Medijan (raspon) EDSS bodova na početku | 2 (0-6,0) | 2 (0-6,0) |
|  |  |  |
| REZULTATI |  |  |
| Godišnja stopa relapsa |  |  |
| Nakon jedne godine (primarni ishod) | 0,805 | 0,261 |
| Nakon dvije godine | 0,733 | 0,235 |
| Jedna godina | Omjer stope relapsa 0,33 CI95% 0,26; 0,41 | |
| Dvije godine | Omjer stope relapsa 0,32 CI95% 0,26; 0,40 | |
| Bez relapsa |  |  |
| Nakon jedne godine | 53% | 76% |
| Nakon dvije godine | 41% | 67% |
|  |  |  |
| Onesposobljenost |  |  |
| Udio progresije bolesti1 (potvrđeno nakon 12 tjedana; primarni ishod) | 29% | 17% |
|  | Omjer hazarda 0,58, CI95% 0,43 ; 0,73, p<0,001 | |
| Udio progresije bolesti1 (potvrđeno nakon 24 tjedna; primarni ishod) | 23% | 11% |
|  | Omjer hazarda 0,46, CI95% 0,33 ; 0,64, p<0,001 | |
| Magnetska rezonancija (0-2 godine) |  |  |
| Medijan % promjene volumena T2 hiperintenzivnih lezija | +8,8% | -9,4%  (p<0,001) |
| Srednja vrijednost broja novih ili novorastućih T2 hiperintenzivnih lezija | 11,0 | 1,9  (p<0,001) |
| Srednja vrijednost broja T1 hipointenzivnih lezija | 4,6 | 1,1  (p<0,001) |
| Srednja vrijednost broja lezija utvrđenih gadolinijem | 1,2 | 0,1  (p<0,001) |
| 1 Progresija onesposobljenosti određena je kao povećanje za najmanje 1,0 EDSS bod u odnosu na početne EDSS bodove >=1,0 u trajanju barem 12 ili 24 tjedna ili kao povećanje za najmanje 1,5 EDSS bod u odnosu na početne EDSS bodove =0 u trajanju barem 12 ili 24 tjedna. | | |

U podskupini bolesnika u kojih je postojala indikacija za liječenje brzonapredujućeg RRMS‑a (bolesnici s dva ili više relapsa i jednom ili više lezija utvrđenih gadolinijem) godišnja stopa relapsa iznosila je 0,282 za skupinu koja je primala natalizumab (n = 148) i 1,455 za skupinu koja je primala placebo (n = 61) (p < 0,001). Omjer hazarda od progresije onesposobljenosti bio je 0,36 (95% CI : 0,17, 0,76) p = 0,008. Ovi rezultati dobiveni su na osnovi *post hoc* analize te ih treba oprezno protumačiti. Podaci o težini relapsa prije uključenja bolesnika u ispitivanje nisu dostupni.

*Program opservacije lijeka Tysabri*

Interim analiza rezultata (od svibnja 2015.) dobivenih u multicentričnom ispitivanju faze 4 s jednom skupinom ispitanika (n = 5770) u programu opservacije za Tysabri koji je u tijeku pokazala je da se u bolesnika koji prelaze s beta interferona (n = 3255) ili glatirameracetata (n = 1384) na Tysabri, zadržalo značajno smanjenje godišnje stope relapsa (p < 0,0001). Srednje vrijednosti EDSS bodova ostale su stabilne 5 godina. Sukladno rezultatima djelotvornosti opaženim u bolesnika koji su na Tysabri prelazili s beta interferona ili glatirameracetata, za one u kojih je prijelaz bio s fingolimoda (n = 147) na ovaj lijek opaženo je značajno smanjenje godišnje stope relapsa, što je ostalo stabilno 2 godine, a srednje vrijednosti EDSS bodova ostale su slične od početka do 2. godine. Kod interpretacije tih rezultata u ovoj podskupini bolesnika treba uzeti u obzir ograničenu veličinu uzorka i kraće trajanje izloženosti natalizumabu.

*Pedijatrijska populacija*

Provedena je metaanaliza na podacima nakon stavljanja lijeka u promet za 621 pedijatrijskog bolesnika s multiplom sklerozom liječenog natalizumabom (medijan dobi 17 godina, raspon dobi 7 do 18 godina, 91% u dobi ≥14 godina). U toj analizi, ograničena podskupina bolesnika s podacima dostupnim prije liječenja (158 od 621 bolesnika) pokazala je smanjenje godišnje stope relapsa od 1,466 (95% CI 1,337; 1,604) prije liječenja do 0,110 (95% CI 0,094; 0,128).

*Produljeni interval doziranja*

Tijekom unaprijed određene, retrospektivne analize američkih bolesnika pozitivnih na anti-JCV antitijelo koji intravenski primaju Tysabri (program propisivanja lijeka pod nazivom TOUCH), rizik od PML-a usporedio se između bolesnika liječenih prema odobrenom intervalu doziranja i bolesnika liječenih prema produljenom intervalu doziranja kako je utvrđeno tijekom zadnjih 18 mjeseci izloženosti (EID, prosječni interval doziranja od otprilike 6 tjedana). Većina (85 %) bolesnika liječenih prema EID-u primalo je odobrene doze ≥ 1 godine prije prelaska na EID. Analiza je pokazala manji rizik od PML-a u bolesnika liječenih prema EID-u (omjer hazarda = 0,06, 95% CI omjera hazarda = 0,01 do 0,22).

Djelotvornost je modelirana za bolesnike koji nakon ≥1 godine odobrenog intravenskog doziranja ovog lijeka prelaze na dulje intervale doziranja, i u kojih u godini prije prelaska nije došlo do relapsa. Trenutačno farmakokinetičko/farmakodinamičko statističko modeliranje i simulacije pokazuju da među bolesnicima koji prelaze na dulje intervale doziranja rizik od aktivnosti multiple skleroze može biti veći u onih koji prelaze na interval doziranja ≥ 7 tjedana. Prospektivna klinička ispitivanja koja bi validirala ove podatke nisu završena.

Djelotvornost natalizumaba primjenjivanog prema EID‑u nije ustanovljena, stoga omjer koristi i rizika EID‑a nije poznat (vidjeti „*Intravenska primjena svakih 6 tjedana*“).

*Intravenska primjena svakih 6 tjedana*

Djelotvornost i sigurnost procijenjene su u prospektivnom, randomiziranom, intervencijskom, kontroliranom, otvorenom, za ocjenitelja slijepom, međunarodnom ispitivanju faze 3 (NOVA, 101MS329). U ispitivanje su bili uključeni ispitanici s relapsno-remitentnim MS‑om prema McDonaldovim kriterijima iz 2017. godine, koji su intravenski primali natalizumab svakih šest tjedana. Ispitivanje je osmišljeno kako bi se procijenila razlika u djelotvornosti između režima doziranja svaka 4 tjedna i svakih 6 tjedana.

U ispitivanje je randomizirano 499 ispitanika u dobi između 18 i 60 godina, s EDSS bodovima ≤ 5,5 na probiru, koji su najmanje 1 godinu liječeni i.v. natalizumabom svaka 4 tjedna i bili su klinički stabilni (bez relapsa u posljednjih 12 mjeseci, bez T1 lezija utvrđenih gadolinijem (Gd) na probiru). U ispitivanju, ispitanici koji su nakon najmanje 1 godine liječenja i.v. natalizumabom svaka 4 tjedna prebačeni na primjenu doze svakih 6 tjedana, procijenjeni su u odnosu na ispitanike koji su nastavili i.v. liječenje prema režimu svaka 4 tjedna.

Terapijske podskupine s doziranjem svaka 4 tjedna i svakih 6 tjedana imale su slične početne demografske značajke s obzirom na dob, spol, trajanje izloženosti natalizumabu, državu, tjelesnu težinu, anti‑JCV status i broj relapsa u godini prije primjene prve doze, broj relapsa tijekom liječenja natalizumabom, broj prethodnih terapija koje mijenjaju tijek bolesti i tipu takve terapije.

| **Tablica 3. Ispitivanje NOVA: glavne značajke i rezultati** | | |
| --- | --- | --- |
| Ustroj | Monoterapija; prospektivno, randomizirano, intervencijsko, kontrolirano, otvoreno, za ocjenitelja slijepo, međunarodno ispitivanje faze 3 | |
| Ispitanici | RRMS (McDonaldovi kriteriji) | |
| Primjena lijeka (1. dio) | natalizumab svaka 4 tjedna  300 mg i.v. | natalizumab svakih 6 tjedana  300 mg i.v. |
| Randomizirani | 248 | 251 |
| REZULTATI | | |
| mITTa populacija u 1. dijelu u 72. tjednu | 242 | 247 |
| Nove / novorastuće (N/NR) T2 lezije od početka do 72. tjedna  Ispitanici u kojih je broj lezija = 0 | 189 (78,1%) | 202 (81,8%) |
| = 1 | 7 (3,6%) | 5 (2,0%) |
| = 2 | 1 (0,5%) | 2 (0,8%) |
| = 3 | 0 | 0 |
| = 4 | 0 | 0 |
| ≥ 5 | 0 | 2\* (0,8%) |
| nedostaje | 45 (18,6%) | 36 (14,6%) |
| Prilagođena srednja vrijednost broja N/NR T2 hiperintenzivnih lezija (primarna mjera ishoda)\*  95% CIb,c | 0,05  (0,01; 0,22) | 0,20  (0,07; 0,63) |
|  | p = 0.0755 | |
| Udio ispitanika u kojih su se razvile N/NR T2 lezije | 4,1% | 4,3% |
| Udio ispitanika u kojih su se razvile T1 hipointenzivne lezije | 0,8% | 1,2% |
| Udio ispitanika u kojih su se razvile lezije utvrđene gadolinijem | 0,4% | 0,4% |
| Prilagođena godišnja stopa relapsa | 0,00010 | 0,00013 |
| Udio ispitanika bez relapsa\*\* | 97,6% | 96,9% |
| Udio ispitanika bez pogoršanja potvrđenog EDSS bodovima nakon 24. tjedna | 92% | 90% |
| a mITT populacija, koja obuhvaća sve randomizirane ispitanike koji su primili najmanje 1 dozu lijeka prema ispitivanom režimu (kraća ili dulja primjena natalizumaba) i poslije početka ispitivanja imali najmanje 1 rezultat na sljedećim kliničkim procjenama djelotvornosti: procjene djelotvornosti provedene MR snimanjem, broj relapsa, EDSS, test fine motorike gornjih ekstremiteta (engl. *Nine-Hole Peg Test,* 9-HPT), test brzine hodanja (engl. *Timed 25‑foot W*a*lk*, T25FW), test analogije simbola i brojeva (engl. *Symbol Digit Modalities Test*, SDMT), upitnik o zadovoljstvu liječenjem (engl. *Treatment Satisfaction Questionnaire for Medication*, TSQM), klinički opći dojam (engl. *Clinical Global Impression*, CGI).  b Procijenjeno pomoću negativne binomijalne regresije s liječenjem kao klasifikacijom i početnom tjelesnom težinom (≤ 80 kg naspram > 80 kg), trajanjem izloženosti natalizumabu na početku (≤ 3 naspram > 3 godine) i zemljopisnom regijom (Sjeverna Amerika, UK, Europa i Izrael te Australija) kao kovarijatama.  c Opažene lezije uključene su u analizu bez obzira na interkurentne događaje, a vrijednosti koje nedostaju zbog izostanka djelotvornosti ili sigurnosti (6 ispitanika prebačeno je na doziranje svaka 4 tjedna, a po 1 ispitanik prekinuo je liječenje svakih 6 tjedana odnosno svaka 4 tjedna) imputirane su prema najgorem slučaju u ispitanika koji su primali liječenje u istoj terapijskoj skupini na isti dan posjeta ili na drugi način višestrukim imputiranjem.  \* Razlika u broju N/NR lezija opažena između dviju terapijskih skupina nastala je zbog velikog broja lezija utvrđenih u dva ispitanika u skupini koja je primala lijek svakih 6 tjedana – u jednog ispitanika lezije su se pojavile tri mjeseca nakon prestanka liječenja, a u drugog je ispitanika dijagnosticiran asimptomatski PML u 72. tjednu.  \*\* Relapsi – klinički relapsi definirani su kao novi ili rekurentni neurološki simptomi koji nisu povezani s vrućicom ili infekcijom, a trajali su najmanje 24 sata. | | |

**5.2 Farmakokinetička svojstva**

Nakon ponovljene intravenske primjene natalizumaba u dozi od 300 mg u bolesnika s multiplom sklerozom, srednja vrijednost najveće opažene koncentracije u serumu iznosila je 110 ± 52 μg/ml. Srednja vrijednost prosječne najniže koncentracije natalizumaba u stanju dinamičke ravnoteže u razdoblju doziranja s režimom primjene od svaka 4 tjedna bila je u rasponu od 23 μg/ml do 29 μg/ml. U bilo kojem trenutku određivanja, srednja vrijednost najniže koncentracije izmjerene uz režim doziranja svakih 6 tjedana bila je približno 60 do 70% niža od one uz režim doziranja svaka 4 tjedna. Predviđeno vrijeme potrebno za uspostavljanje stanja dinamičke ravnoteže bilo je oko 24 tjedna.

Analiza populacijske farmakokinetike provedena je za 12 ispitivanja i obuhvatila je 1781 ispitanika koji je primao doze u rasponu od 1 do 6 mg/kg te fiksne doze od 150/300 mg.

Distribucija

Medijan volumena distribucije u stanju dinamičke ravnoteže bio je 5,96 l (5,59 – 6,38 l, 95-postotni interval pouzdanosti).

Eliminacija

Procjena medijana populacije za linearni klirens bila je 6,08 ml/h (5,75 – 6,33 ml/h, 95-postotni interval pouzdanosti), a procijenjeni medijan poluvijeka bio je 28,2 dana. Devedeset peti percentil intervala terminalnog poluvijeka je od 11,6 do 46,2 dana.

Populacijskom analizom 1781 bolesnika ispitan je utjecaj odabranih kovarijati poput tjelesne težine, dobi, spola, te prisutnosti anti**-**natalizumab antitijela i formulacije na farmakokinetiku. Utvrđeno je da samo tjelesna težina, prisutnost anti**-**natalizumab antitijela i formulacija koja se koristila u ispitivanjima faze 2 utječu na uklanjanje natalizumaba. Klirens natalizumaba povećavao se s tjelesnom težinom manje nego linearno, na način da je promjena tjelesne težine za +/– 43% dovela do promjene klirensa za samo –33% do 30%. Prisutnost perzistirajućih anti‑natalizumab antitijela povećala je klirens natalizumaba oko 2,45 puta, što je u skladu sa smanjenim koncentracijama natalizumaba u serumu primijećenim u bolesnika s trajno prisutnim antitijelima.

Posebne populacije

*Pedijatrijska populacija*

Farmakokinetika natalizumaba u pedijatrijskih bolesnika s multiplom sklerozom nije ustanovljena.

*Oštećenje funkcije bubrega*

Farmakokinetika natalizumaba u bolesnika s bubrežnom insuficijencijom nije ispitana.

*Oštećenje funkcije jetre*

Farmakokinetika natalizumaba u bolesnika s jetrenom insuficijencijom nije ispitana.

**5.3 Neklinički podaci o sigurnosti primjene**

Neklinički podaci ne ukazuju na poseban rizik za ljude na temelju konvencionalnih ispitivanja sigurnosne farmakologije, toksičnosti ponovljenih doza i genotoksičnosti.

U skladu s farmakološkim djelovanjem natalizumaba, u ispitivanjima *in vivo* primijećeno je promijenjeno kretanje limfocita kako se povećavao broj bijelih krvnih stanica i kako se povećavala težina slezene. Te promjene su reverzibilne i nemaju nikakve štetne toksikološke posljedice.

U ispitivanjima na miševima primjena natalizumaba nije dovela do povećanja i metastaziranja tumorskih stanica melanoma i limfoblastičke leukemije.

Klastogeni ili mutageni učinci natalizumaba nisu primijećeni u Amesovom testu ili testovima ljudskih kromosomskih aberacija. Natalizumab nije imao utjecaja na ispitivanja *in vitro* proliferacije α4‑integrin-pozitivne tumorske linije ili citotoksičnosti.

Smanjenje plodnosti ženki zamorca primijećeno je u jednom ispitivanju kod doza viših od ljudskih doza; natalizumab nije utjecao na plodnost mužjaka.

Utjecaj natalizumaba na reprodukciju ocijenjen je u 5 ispitivanja, 3 na zamorcima i 2 na majmunima *cynomolgus*. Ta ispitivanja nisu dokazala teratogene učinke ili utjecaj na rast mladunčadi. U jednom ispitivanju na zamorcima zabilježeno je malo smanjenje preživljenja mladunčadi. U ispitivanju na majmunima broj pobačaja bio je udvostručen u skupinama koje su primale 30 mg/kg natalizumaba u odnosu na kontrolne skupine. To je bio rezultat visoke incidencije pobačaja u prvoj skupini majmuna koji su primali lijek, a koja nije primijećena u drugoj skupini. Utjecaj na stope pobačaja nije zabilježen u drugim ispitivanjima. Ispitivanje na trudnim majmunima *cynomolgus* ukazalo je na promjene u fetusu vezane za natalizumab poput blage anemije, smanjenog broja trombocita, povećane težine slezene te smanjene težine jetre i timusa. Te promjene bile su povezane s povećanom ekstramedularnom hematopoezom u slezeni, atrofijom timusa i smanjenom jetrenom hematopoezom. Broj trombocita također je bio smanjen u mladunčadi majki koje su primale natalizumab sve do poroda, no nije bilo znakova anemije. Sve promjene primijećene su kod doza viših od ljudske doze te su se povukle nakon uklanjanja natalizumaba iz tijela.

U majmuna *cynomolgus* koji su primali natalizumab sve do poroda, niske razine natalizumaba pronađene su u majčinom mlijeku nekih životinja.

**6. FARMACEUTSKI PODACI**

**6.1 Popis pomoćnih tvari**

natrijev dihidrogenfosfat hidrat

natrijev hidrogenfosfat heptahidrat

natrijev klorid

polisorbat 80 (E433)

voda za injekcije

**6.2 Inkompatibilnosti**

Tysabri 300 mg koncentrat za otopinu za infuziju se ne smije miješati s drugim lijekovima osim onih navedenih u dijelu 6.6.

**6.3 Rok valjanosti**

Neotvorena bočica

4 godine

Razrijeđena otopina

Dokazana je kemijska i fizikalna stabilnost razrijeđene otopine kroz 72 sata od 2 °C do 8 °C, i na temperaturi do 30 °C.

S mikrobiološkog stajališta, preporučuje se primijeniti otopinu odmah nakon razrjeđivanja sa 9 mg/ml (0,9%) otopinom natrijevog klorida za injekciju. Ako se ne primijeni odmah, razrijeđenu otopinu treba pohraniti od 2 °C do 8 °C i primijeniti infuzijom unutar 24 sata nakon razrjeđivanja. Za vrijeme čuvanja i uvjete čuvanja prije uporabe odgovoran je korisnik.

**6.4 Posebne mjere pri čuvanju lijeka**

Čuvati u hladnjaku (2 °C – 8 °C).

Ne zamrzavati.

Čuvati bočicu u originalnom pakiranju radi zaštite od svjetlosti.

Uvjete čuvanja nakon razrjeđivanja lijeka vidjeti u dijelu 6.3.

**6.5 Vrsta i sadržaj spremnika**

15 ml koncentrata u bočici (staklo tipa I) s čepom (od klorobutilne gume) i zatvaračem (od aluminija) s *flip-off* kapicom.

Veličina pakiranja je jedna bočica po kartonskoj kutiji.

**6.6 Posebne mjere za zbrinjavanje i druga rukovanja lijekom**

Upute za upotrebu:

* Provjerite sadrži li bočica čestice prije razrjeđivanja i primjene. Ako primijetite čestice i/ili ako tekućina u bočici nije bezbojna i bistra do blago opalescentna, bočicu ne smijete upotrijebiti.
* Koristite aseptičku tehniku za pripremu otopine za intravensku (i.v.) infuziju. Odstranite *flip-off* kapicu s bočice. Umetnite iglu štrcaljke u bočicu kroz središnji dio gumenog čepa i izvucite 15 ml koncentrata za otopinu za infuziju.
* Dodajte 15 ml koncentrata za otopinu za infuziju u 100 ml 9 mg/ml (0,9%) otopine natrijevog klorida za injekcije. Nježno preokrenite otopinu da se potpuno izmiješa. Ne tresite.
* Ovaj se lijek ne smije miješati s drugim lijekovima ili otapalima.
* Prije primjene vizualno provjerite da li razrijeđeni lijek sadrži čestice ili je promijenio boju. Nemojte ga upotrijebiti ako je boja promijenjena ili ako su vidljive čestice.
* Razrijeđeni lijek trebate upotrijebiti što prije i unutar 24 sata nakon razrjeđivanja. Ako je razrijeđeni lijek pohranjen na 2 °C do 8 °C (ne zamrzavati), ostavite otopinu da se zagrije do sobne temperature prije infuzije.
* Razrijeđena otopina daje se putem intravenske infuzije tijekom 1 sata brzinom od oko 2 ml po minuti.
* Po završetku infuzije isperite intravensku liniju sa 9 mg/ml (0,9%) otopinom natrijevog klorida za injekcije.
* Jedna bočica namijenjena je za jednokratnu uporabu.
* Neiskorišteni lijek ili otpadni materijal potrebno je zbrinuti sukladno nacionalnim propisima.

**7. NOSITELJ ODOBRENJA ZA STAVLJANJE LIJEKA U PROMET**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

**8. BROJ(EVI) ODOBRENJA ZA STAVLJANJE LIJEKA U PROMET**

EU/1/06/346/001

**9. DATUM PRVOG ODOBRENJA / DATUM OBNOVE ODOBRENJA**

Datum prvog odobrenja: 27. lipnja 2006.

Datum posljednje obnove odobrenja: 18. travnja 2016.

**10. DATUM REVIZIJE TEKSTA**

Detaljnije informacije o ovom lijeku dostupne su na internetskoj stranici Europske agencije za lijekove <https://www.ema.europa.eu>.

**1. NAZIV LIJEKA**

Tysabri 150 mg otopina za injekciju u napunjenoj štrcaljki

**2. KVALITATIVNI I KVANTITATIVNI SASTAV**

Jedan ml sadrži 150 mg natalizumaba.

Natalizumab je rekombinantno humanizirano anti-α4-integrin antitijelo proizvedeno u mišjoj staničnoj liniji tehnologijom rekombinantne DNA.

Za cjeloviti popis pomoćnih tvari vidjeti dio 6.1.

**3. FARMACEUTSKI OBLIK**

Otopina za injekciju (injekcija)

Bezbojna do žućkasta, blago opalescentna do opalescentna otopina.

**4. KLINIČKI PODACI**

**4.1 Terapijske indikacije**

Tysabri je indiciran kao imunomodulacijska monoterapija za visoko aktivnu relapsno-remitentnu multiplu sklerozu (RRMS) u sljedećih skupina odraslih bolesnika:

* bolesnici u kojih je bolest visoko aktivna usprkos potpunom i odgovarajućem ciklusu liječenja barem jednom terapijom koja mijenja tijek bolesti (engl. *disease modifying therapy*, DMT) (iznimke i podatke o razdobljima ispiranja lijeka iz organizma vidjeti u dijelovima 4.4 i 5.1)

ili

* bolesnici s teškim brzonapredujućim RRMS-om definiranim s 2 ili više onesposobljavajućih relapsa u jednoj godini i s 1 ili više lezija utvrđenih gadolinijem na magnetskoj rezonanciji (MR) mozga ili sa značajnim povećanjem opterećenja T2 lezijama u odnosu na prethodnu magnetsku rezonanciju.

**4.2 Doziranje i način primjene**

Liječenje trebaju započeti i neprekidno nadgledati specijalizirani liječnici s iskustvom u dijagnozi i liječenju neuroloških stanja, u ustanovama gdje postoji stalan pristup uređaju za snimanje magnetskom rezonancijom (MR). Bolesnike se mora pratiti zbog ranih znakova i simptoma progresivne multifokalne leukoencefalopatije (PML). Bolesnici liječeni ovim lijekom moraju dobiti karticu s upozorenjem za bolesnika i moraju biti upućeni u rizike liječenja (vidjeti također uputu o lijeku).

Kada lijek primjenjuje zdravstveni radnik izvan bolničkog okruženja, bolesnik samostalno ili njegovatelj (vidjeti u nastavku), potrebno je osigurati Kontrolni popis za provjeru prije primjene lijeka (vidjeti smjernice za edukaciju u dijelu 4.4 ).

Nakon 2 godine liječenja, bolesnike je potrebno ponovno uputiti u rizike liječenja, osobito u povećan rizik od PML‑a, te bolesnike i njihove njegovatelje treba uputiti na rane znakove i simptome PML-a.

Sredstva za zbrinjavanje reakcija preosjetljivosti kao i pristup uređaju za magnetsku rezonanciju moraju biti dostupni. Ograničeni su podaci o supkutanoj formulaciji u populaciji bolesnika koji nisu prethodno primali Tysabri (vidjeti dio 4.4).

Neki su bolesnici možda prethodno primali imunosupresive (npr. mitoksantron, ciklofosfamid, azatioprin). Ti lijekovi mogu izazvati produljenu imunosupresiju, čak i nakon prestanka davanja lijeka. Stoga liječnik mora provjeriti da ti bolesnici nisu imunokompromitirani prije početka liječenja (vidjeti dio 4.4).

Doziranje

Preporučena doza za supkutanu primjenu je 300 mg svaka 4 tjedna. Budući da jedna napunjena štrcaljka sadrži 150 mg natalizumaba, potrebno je primijeniti dvije napunjene štrcaljke.

Nastavak liječenja treba pažljivo razmotriti u bolesnika u kojih nije vidljivo poboljšanje nakon liječenja u trajanju od 6 mjeseci.

Podaci o sigurnosti i djelotvornosti natalizumaba (intravenska infuzija) prikupljeni su iz dvogodišnjih kontroliranih dvostruko slijepih ispitivanja. Nakon 2 godine nastavak liječenja treba uzeti u obzir tek nakon procjene moguće koristi i rizika. Bolesnike je potrebno ponovno uputiti u čimbenike rizika za PML, kao što je trajanje liječenja, liječenje imunosupresivima prije primanja lijeka i prisutnost antitijela na John Cunningham virus (JCV) (vidjeti dio 4.4).

*Ponovljena primjena*

Djelotvornost ponovljene primjene lijeka nije ustanovljena (za sigurnost vidjeti dio 4.4).

Svaku promjenu u pogledu puta primjene lijeka treba provesti 4 tjedna nakon prethodne doze.

Posebne populacije

*Starije osobe*

Ovaj se lijek ne preporučuje za primjenu u bolesnika starijih od 65 godina uslijed nedostatka podataka za ovu populaciju.

*Oštećenje funkcije bubrega i jetre*

Ispitivanja koja bi provjerila učinke oštećenja funkcije bubrega ili jetre nisu provedena.

Na osnovi mehanizma eliminacije i rezultata populacijske farmakokinetike može se zaključiti da za bolesnike s oštećenjem funkcije bubrega ili jetre nije neophodno prilagoditi dozu.

*Pedijatrijska populacija*

Sigurnost i djelotvornost lijeka u djece i adolescenata u dobi do 18 godina nisu ustanovljene. Trenutno dostupni podaci opisani su u dijelovima 4.8 i 5.1.

Način primjene

Tysabri 150 mg otopina za injekciju u napunjenoj štrcaljki primjenjuje se samo supkutanom (s.c.) injekcijom. Lijek nije namijenjen za primjenu intravenskom (i.v.) infuzijom.

Dvije napunjene štrcaljke (ukupna doza 300 mg) primjenjuju se jedna za drugom, bez značajnog vremenskog razmaka. Drugu injekciju treba primijeniti najkasnije 30 minuta nakon prve.

Mjesta za primjenu supkutane injekcije su bedro, abdomen (na udaljenosti najmanje 6 cm od pupka) ili stražnji dio nadlaktice (ovo posljednje samo u slučaju kada injekciju primjenjuje zdravstveni radnik ili njegovatelj). Ne smije se primjenjivati u područje tijela gdje je koža nadražena, pocrvenjela, s modricama, inficirana ili ima bilo kakve ožiljke. Tijekom izvlačenja injekcije iz mjesta ubrizgavanja, potrebno je otpustiti klip i ravno izvući iglu. Otpuštanje klipa omogućit će štitniku igle da pokrije iglu. Drugu injekciju treba dati 3 cm dalje od mjesta davanja prve injekcije (upute za primjenu navedene su pri kraju upute o lijeku).

Bolesnike koji prethodno nisu bili liječeni natalizumabom treba promatrati pri primjeni prvih šest doza natalizumaba tijekom primjene injekcije i još 1 sat nakon primjene injekcije zbog mogućih znakova ili simptoma reakcije na injekciju, uključujući preosjetljivost. U bolesnika koji se trenutno liječe natalizumabom i koji su već primili najmanje šest doza, bez obzira na put primjene tih prvih šest doza natalizumaba, 1-satni nadzor pri sljedećim primjenama supkutanih injekcija može se skratiti ili prekinuti prema kliničkoj prosudbi ako bolesnik nije imao nikakve reakcije na injekciju/infuziju.

*Primjena izvan bolničkog okruženja*

Injekcije natalizumaba koje zdravstveni radnik primjenjuje izvan bolničkog okruženja (npr. kod kuće) dolaze u obzir u bolesnika koji su prethodno dobro podnijeli najmanje šest doza natalizumaba, tj. koji nisu imali reakcije preosjetljivosti. Odluku o tome hoće li bolesnik primati injekcije izvan bolničkog okruženja treba donijeti nakon procjene liječnika specijalista i na temelju njegove preporuke. Zdravstveni radnici trebaju pozorno pratiti moguću pojavu ranih znakova i simptoma PML‑a (više informacija o PML‑u i smjernice za edukaciju vidjeti u dijelu 4.4).

*Lijek primjenjuju bolesnik samostalno ili njegovatelj*

Mogućnost da lijek primjenjuje bolesnik samostalno ili da mu ga primjenjuje njegovatelj dolazi u obzir u bolesnika koji su prethodno dobro podnijeli najmanje šest doza natalizumaba, tj. koji nisu imali reakcije preosjetljivosti. Odluku o tome treba donijeti nakon procjene liječnika specijalista i na temelju njegove preporuke.

Bolesnici ili njegovatelji moraju supkutano primijeniti najmanje dvije doze (za svaku dozu dvije injekcije) pod nadzorom zdravstvenog radnika. Mora im se naglasiti da prije primjene svake doze pročitaju Karticu s upozorenjima za bolesnika i pregledaju Kontrolni popis za provjeru prije primjene lijeka. Bolesnike ili njegovatelje potrebno je upozoriti da paze na rane znakove i simptome PML‑a (više informacija o PML‑u i smjernice za edukaciju vidjeti u dijelu 4.4) i, ako se pojave reakcije preosjetljivosti, da prekinu primjenu i odmah potraže liječničku pomoć.

Nakon prekida liječenja od 3 mjeseca ili dulje, sljedećih šest doza potrebno je primijeniti pod nadzorom zdravstvenog radnika zbog moguće pojave reakcija preosjetljivosti.

**4.3 Kontraindikacije**

Preosjetljivost na natalizumab ili neku od pomoćnih tvari navedenih u dijelu 6.1.

Progresivna multifokalna leukoencefalopatija (PML).

Bolesnici s povećanim rizikom od oportunističkih infekcija, uključujući imunokompromitirane bolesnike (uključujući bolesnike koji trenutno primaju terapiju imunosupresivima ili koji su imunokompromitirani zbog prethodnih terapija (vidjeti dijelove 4.4 i 4.8)).

Kombinacija s drugim terapijama koje mijenjaju tijek bolesti.

Poznate aktivne zloćudne bolesti, izuzev bolesnika s karcinomom bazalnih stanica kože.

**4.4 Posebna upozorenja i mjere opreza pri uporabi**

Sljedivost

Kako bi se poboljšala sljedivost bioloških lijekova, naziv i broj serije primijenjenog lijeka potrebno je jasno evidentirati.

Progresivna multifokalna leukoencefalopatija (PML)

Primjena ovog lijeka povezana je s povećanim rizikom od PML-a,oportunističke infekcije uzrokovane JC virusom, koja može biti smrtonosna ili može imati za posljedicu tešku onesposobljenost. Uslijed tog povećanog rizika od razvoja PML-a, koristi i rizici liječenja trebaju biti ponovno razmotreni za pojedinog bolesnika od strane liječnika specijalista i bolesnika; bolesnike se mora pratiti u redovitim intervalima tijekom liječenja i treba ih podučiti zajedno s njihovim njegovateljima o ranim znakovima i simptomima PML-a. JC virus također uzrokuje neuronopatiju granularnih stanica uzrokovanu JC virusom (engl. *JCV granule cell neuronopathy,* JCV GCN) koja je prijavljena u bolesnika liječenih ovim lijekom. Simptomi neuronopatije granularnih stanica uzrokovane JC virusom su slični simptomima PML-a (tj. cerebelarnom sindromu).

Sljedeći čimbenici rizika povezani su s povećanim rizikom od PML-a:

* prisutnost anti-JCV antitijela
* trajanje liječenja, posebice dulje od 2 godine. Nakon 2 godine sve bolesnike treba ponovno informirati o riziku od PML-a kod primjene ovog lijeka.
* liječenje imunosupresivima prije primanja ovog lijeka.

Bolesnici koji su pozitivni na anti-JCV antitijela imaju povećan rizik od razvoja PML-a u usporedbi s bolesnicima koji su negativni na anti-JCV antitijela. U bolesnika koji imaju sva tri čimbenika rizika za PML (npr. koji su pozitivni na anti-JCV antitijela **i** primali su terapiju ovim lijekom više od 2 godine **i** prethodno su primali terapiju imunosupresivima), rizik za PML je znatno viši.

U bolesnika liječenih natalizumabom koji su pozitivni na anti-JCV antitijela i koji nisu prethodno uzimali imunosupresive, razina odgovora (indeks) anti-JCV antitijela povezana je s razinom rizika od PML-a.

U bolesnika koji su pozitivni na anti-JCV antitijela pretpostavlja se da je produljeni interval doziranja (engl. *Extended Interval Dosing*, EID) natalizumaba (uz prosječni interval doziranja od otprilike 6 tjedana) povezan s nižim rizikom od PML-a u usporedbi s odobrenim doziranjem. Ako se primjenjuje produljeni interval doziranja, potreban je oprez jer djelotvornost produljenog intervala doziranja nije utvrđena te povezani omjer koristi i rizika trenutačno nije poznat (vidjeti dio 5.1). Smanjenje rizika od PML-a temelji se na podacima o intravenskom putu primjene. Nisu dostupni klinički podaci o sigurnosti ili djelotvornosti ovog produljenog intervala doziranja za supkutanu primjenu. Za dodatne informacije vidjeti Informacije za liječnike i smjernice za liječenje.

U bolesnika za koje se smatra da su pod visokim rizikom, ovo liječenje treba nastaviti samo ako su koristi veće od rizika. Za procjenu PML rizika u različitih podskupina bolesnika, vidjeti Informaciju za liječnike i smjernice za liječenje.

Testiranje na anti-JCV antitijela

Testiranje seruma na anti-JCV antitijela daje potporne informacije za stratifikaciju rizika liječenja ovim lijekom. Preporučuje se testiranje na serumska anti-JCV antitijela prije početka terapije ili u bolesnika s nepoznatim statusom antitijela koji primaju lijek. Bolesnici negativni na anti-JCV antitijela još uvijek mogu biti u riziku od PML-a zbog razloga kao što su nova infekcija JCV-om, varirajući status antitijela ili lažno negativni rezultati testa. Preporučuje se ponovno testirati svakih 6 mjeseci bolesnike negativne na anti-JCV antitijela. Preporučuje se ponovno testirati svakih 6 mjeseci bolesnike s niskim indeksom koji prethodno nisu uzimali imunosupresive, nakon što prođu točku 2 godine liječenja.

Test na anti-JCV antitijela (ELISA) ne smije se koristiti za dijagnosticiranje PML-a. Primjena plazmafereze / izmjene plazme (PLEX) ili intravenskog imunoglobulina (i.v.Ig) može utjecati na valjano tumačenje testiranja anti-JCV antitijela u serumu. Bolesnike se ne smije testirati na anti-JCV antitijela unutar 2 tjedna od provedbe plazmafereze zbog uklanjanja antitijela iz seruma ili unutar 6 mjeseci od primjene i.v.Ig (tj. 6 mjeseci = 5 x poluvijek imunoglobulina).

Za više informacija o testiranju na anti-JCV antitijela vidjeti Informacije za liječnike i smjernice za liječenje.

MR probir na PML

Prije početka liječenja ovim lijekom, mora biti dostupan nedavni (obično ne stariji od 3 mjeseca) potpuni nalaz MR snimanja kao referenca, koji treba ponavljati barem jedanput godišnje. Treba uzeti u obzir češća MR snimanja (na primjer svakih 3 do 6 mjeseci) uz skraćeni protokol u bolesnika s visokim rizikom od PML-a. To uključuje:

* bolesnike koji imaju sva tri čimbenika rizika za PML (tj. imaju pozitivna anti-JCV antitijela **i** primaju terapiju lijekom dulje od 2 godine **i** prethodno su primali terapiju imunosupresivima)

ili

* bolesnike s visokim indeksom anti-JCV antitijela koji su primali terapiju lijekom dulje od 2 godine i bez prethodne imunosupresivne terapije u anamnezi.

Trenutni dokazi upućuju na to da je rizik od PML-a nizak kada je vrijednost indeksa manja ili jednaka 0,9, a znatno se povećava kod vrijednosti iznad 1,5 u bolesnika koji se liječe ovim lijekom dulje od 2 godine (za dodatne informacije vidjeti Informacije za liječnike i smjernice za liječenje).

Nisu provedena ispitivanja kako bi se procijenile djelotvornost i sigurnost ovog lijeka kada bolesnici prelaze s terapija koje mijenjaju tijek bolesti i imaju imunosupresivni učinak. Nije poznato postoji li u bolesnika koji prelaze s tih terapija na ovo liječenje povećani rizik od PML-a, stoga te bolesnike treba češće nadzirati (tj. slično kao i bolesnike koji na ovaj lijek prelaze s imunosupresivnih lijekova).

PML treba razmotriti kao diferencijalnu dijagnozu u svakog bolesnika s MS-om koji prima natalizumab i prezentira neurološke simptome i/ili nove moždane lezije na MR-u. Prijavljeni su slučajevi asimptomatskog PML-a na temelju MR-a i pozitivnog JCV DNA-a u cerebrospinalnoj tekućini.

Liječnici se upućuju na Informacije za liječnike i smjernice za liječenje za dodatne informacije o zbrinjavanju rizika od PML-a u bolesnika liječenih natalizumabom.

**Ako se sumnja na PML ili JCV GCN, mora se prekinuti daljnje doziranje sve dok nije otklonjena sumnja na PML.**

Liječnik specijalist treba procijeniti bolesnika kako bi utvrdio ukazuju li simptomi na neurološku disfunkciju te jesu li tipični za multiplu sklerozu ili možda ukazuju na PML ili JCV GCN. Ako postoji bilo kakva sumnja treba razmotriti dodatnu procjenu, uključujući MR, najbolje s kontrastom (koji treba usporediti s početnim MR-om prije liječenja), pregled cerebrospinalne tekućine na JC virusnu DNA i ponavljanje neuroloških testova, kao što je opisano u dijelovima Informacije za liječnike i smjernice za liječenje (vidjeti Smjernice za edukaciju). Nakon što je liječnik isključio PML i/ili JCV GCN (ako je to potrebno, ponovljenim kliničkim, slikovnim i/ili laboratorijskim pretragama u slučaju da ostaje klinička sumnja), primjena se može nastaviti.

Liječnik treba osobito obratiti pažnju na simptome koji navode na PML ili JCV GCN a koje bolesnik ne primjećuje (npr. kognitivni, psihijatrijski simptomi ili cerebelarni sindrom). Bolesnicima treba savjetovati da obavijeste svog partnera ili skrbnika o svom liječenju, jer oni mogu primijetiti simptome kojih bolesnik nije svjestan.

U bolesnika čiji nalazi nisu ukazivali na PML u vrijeme prekida, zabilježena je pojava PML-a nakon prekida primjene ovog lijeka. Bolesnici i liječnici moraju nastaviti slijediti isti plan praćenja i obraćati pažnju na sve nove znakove ili simptome koji mogu ukazivati na PML tijekom približno 6 mjeseci nakon prekida primjene natalizumaba.

Ako se u bolesnika javi PML liječenje ovim lijekom se mora trajno prekinuti.

Nakon obnavljanja imunološkog sustava u imunokompromitiranih bolesnika s PML-om primijećen je poboljšani ishod bolesti.

Na temelju retrospektivne analize bolesnika liječenih natalizumabom od njegova odobrenja, nije primijećena razlika u 2‑godišnjem preživljenju nakon dijagnoze PML‑a između bolesnika u kojih je primijenjen PLEX i onih u kojih nije. Za odgovore na druga pitanja u vezi s liječenjem PML‑a vidjeti Informacije za liječnike i smjernice za liječenje.

PML i IRIS (upalni sindrom imunološke rekonstitucije)

IRIS se javlja u gotovo svih bolesnika liječenih ovim lijekom s PML-om nakon ukidanja ili uklanjanja lijeka. Smatra se da je IRIS rezultat obnavljanja imunološke funkcije u bolesnika s PML-om, što može dovesti do ozbiljnih neuroloških komplikacija i može imati smrtni ishod. Treba poduzeti praćenje razvoja IRIS-a i odgovarajuće liječenje pridružene upale tijekom oporavka od PML-a (za dodatne informacije vidjeti Informacije za liječnike i smjernice za liječenje).

Infekcije uključujući druge oportunističke infekcije

Kod primjene ovog lijeka zabilježene su i neke druge oportunističke infekcije, poglavito u bolesnika s Crohnovom bolešću koji su imunokompromitirani ili u kojih je postojao značajan komorbiditet, međutim, trenutno nije moguće isključiti povećan rizik od drugih oportunističkih infekcija tijekom primjene lijeka u bolesnika u kojih ne postoji komorbiditet. Oportunističke infekcije uočene su i u bolesnika s multiplom sklerozom koji su primali ovaj lijek kao monoterapiju (vidjeti dio 4.8).

Ovaj lijek povećava rizik od razvoja encefalitisa i meningitisa uzrokovanih *herpes simplex* i *varicella zoster* virusima. Ozbiljni, po život opasni, a ponekad i slučajevi sa smrtnim ishodom prijavljeni su nakon stavljanja lijeka u promet u bolesnika sa multiplom sklerozom koji su primali terapiju (vidjeti dio 4.8). Ako se pojave herpesni encefalitis ili meningitis, liječenje treba prekinuti i provesti odgovarajuće liječenje herpesnog encefalitisa ili meningitisa.

Akutna retinalna nekroza rijetka je fulminantna virusna infekcija mrežnice koju uzrokuje obitelj herpes virusa (npr. *varicella zoster*). Akutna retinalna nekroza je zapažena u bolesnika u kojih se primjenjuje ovaj lijek te može potencijalno izazvati sljepoću. Bolesnike sa simptomima na oku poput smanjene oštrine vida, crvenilom oka i bola u oku treba uputiti na pregled mrežnice radi utvrđivanja akutne retinalne nekroze. Nakon kliničke dijagnoze akutne retinalne nekroze potrebno je razmotriti prekid primjene ovog lijeka u tih bolesnika.

Liječnici koji propisuju lijek trebaju imati na umu da postoji mogućnost pojave drugih oportunističkih infekcija tijekom terapije te ih trebaju uključiti u diferencijalnu dijagnozu infekcija koje se javljaju u bolesnika koji primaju Tysabri. Ako postoji sumnja na oportunističku infekciju, dok se ista ne može isključiti daljnjim procjenama, doziranje se mora obustaviti.

Ako bolesnik koji prima ovaj lijek razvije oportunističku infekciju, primjenu lijeka mora se trajno prekinuti.

Smjernice za edukaciju

Svi kliničari koji namjeravaju propisati lijek, moraju dobro poznavati Informacije za liječnike i smjernice za liječenje.

Liječnici moraju razgovarati s bolesnikom o koristima i rizicima terapije natalizumabom te im dati karticu s upozorenjem za bolesnika. Bolesnike treba upozoriti da u slučaju pojave infekcije trebaju reći svom liječniku da primaju ovaj lijek.

Liječnici trebaju savjetovati bolesnike o važnosti neprekinute primjene, posebice u početnim mjesecima liječenja (vidjeti Preosjetljivost).

Zdravstveni radnici koji supkutane injekcije natalizumaba primjenjuju izvan bolničkog okruženja, npr. u kući bolesnika, moraju za svakog bolesnika prije svake primjene pregledati Kontrolni popis za provjeru prije primjene lijeka. Ako injekciju primjenjuje bolesnik samostalno ili mu je primjenjuje njegovatelj, mora ih se upozoriti da prije svake doze pregledaju Kontrolni popis za provjeru prije primjene lijeka.

Preosjetljivost

Kod primjene ovog lijeka mogu nastupiti reakcije preosjetljivosti, uključujući ozbiljne sistemske reakcije kod primjene intravenskom infuzijom (vidjeti dio 4.8).

Te reakcije uglavnom su se javljale do 1 sat nakon završetka infuzije. Rizik od preosjetljivosti bio je najveći kod početnih infuzija i u bolesnika ponovno izloženih liječenju nakon početne kratke izloženosti (jedna ili dvije infuzije) i produženog perioda (3 mjeseca ili više) bez liječenja. Međutim, kod svake primijenjene infuzije treba uzeti u obzir rizik od reakcija preosjetljivosti.

Bolesnike treba promatrati tijekom primjene supkutane injekcije i još 1 sat nakon primjene injekcije zbog mogućih znakova ili simptoma reakcije na injekciju, uključujući preosjetljivost (vidjeti dijelove 4.2 i 4.8). Sredstva za zbrinjavanje reakcija preosjetljivosti moraju biti dostupna. Kada bolesnik injekciju primjenjuje samostalno ili mu je primjenjuje njegovatelj, potrebno ih je upoznati sa znakovima i simptomima reakcija preosjetljivosti. Ako se pojavi reakcija preosjetljivosti, bolesnika ili njegovatelja treba upozoriti da prekine primjenu i odmah potraži liječničku pomoć.

Kod prvih znakova preosjetljivosti treba prekinuti primjenu ovog lijeka i započeti s odgovarajućom terapijom.

Bolesnici u kojih se pojavi reakcija preosjetljivosti moraju trajno prekinuti liječenje natalizumabom.

Ograničeni su podaci o supkutanoj formulaciji u populaciji bolesnika koji nisu prethodno primali Tysabri (vidjeti dio 5.1).

Istodobno liječenje imunosupresivima

Sigurnost i djelotvornost ovog lijeka u kombinaciji s drugim imunosupresivima i antineoplasticima nisu u potpunosti ustanovljene. Istodobna primjena tih lijekova s ovim lijekom može povećati rizik od infekcija, uključujući oportunističke infekcije, te je stoga kontraindicirana (vidjeti dio 4.3).

U kliničkim ispitivanjima faze 3 kod multiple skleroze s intravenskom infuzijom natalizumaba, istodobno liječenje relapsa kratkom terapijom kortikosteroidima nije bilo povezano s povećanom stopom infekcija. Kratkotrajno liječenje kortikosteroidima stoga se može primjenjivati u kombinaciji s ovim lijekom.

Prethodno liječenje imunosupresivnim ili imunomodulacijskim terapijama

Bolesnici koji su prije liječeni imunosupresivnim lijekovima pod povećanim su rizikom od pojave PML-a. Nisu provedena ispitivanja kako bi se procijenile djelotvornost i sigurnost lijeka kada bolesnici prelaze s terapija koje mijenjaju tijek bolesti i imaju imunosupresivni učinak. Nije poznato postoji li u bolesnika koji prelaze s tih terapija na ovaj lijek povećani rizik od PML-a, stoga te bolesnike treba češće nadzirati (tj. slično kao i bolesnike koji na ovaj lijek prelaze s imunosupresivnih lijekova, vidjeti MR probir na PML).

Pažnja je potrebna u bolesnika koji su prethodno primali imunosupresive jer treba proći dovoljno vremena da se ponovno uspostavi normalna imunološka funkcija. Liječnici moraju promotriti svakog bolesnika zasebno kako bi utvrdili je li stanje bolesnika imunokompromitirano prije početka liječenja (vidjeti dio 4.3).

Kada bolesnici prelaze s druge terapije koja mijenja tijek bolesti na ovaj lijek, mora se uzeti u obzir poluvijek i način djelovanja te druge terapije kako bi se izbjegao aditivni imunološki učinak, a da se istodobno minimizira rizik od reaktivacije bolesti. Kako bi se osiguralo da su nestali imunološki učinci prethodne terapije (tj. citopenija), prije početka liječenja preporučuje se kontrola kompletne krvne slike (KKS, uključujući limfocite).

Bolesnici mogu izravno prijeći s interferona beta ili glatirameracetata na natalizumab, uz uvjet da nema znakova značajnih abnormalnosti povezanih s liječenjem, poput neutropenije i limfopenije.

Kada bolesnici prelaze s dimetilfumarata, razdoblje ispiranja lijeka iz organizma treba biti dovoljno dugo da se broj limfocita oporavi prije nego što započne liječenje.

Nakon prekida liječenja fingolimodom, broj limfocita progresivno se vraća u normalan raspon unutar 1 do 2 mjeseca nakon prestanka terapije. Razdoblje ispiranja lijeka iz organizma treba biti dovoljno dugo da se broj limfocita oporavi prije nego što započne liječenje.

Teriflunomid se sporo eliminira iz plazme. Bez ubrzanog postupka uklanjanja, klirens teriflunomida iz plazme može trajati od nekoliko mjeseci do 2 godine. Preporučuje se ubrzani postupak eliminacije opisan u sažetku opisa svojstava lijeka za teriflunomid ili, u drugom slučaju, razdoblje ispiranja lijeka iz organizma ne smije biti kraće od 3,5 mjeseca. Kada bolesnici prelaze s teriflunomida na ovaj lijek, potreban je oprez zbog mogućih istodobnih imunoloških učinaka.

Alemtuzumab ima izrazito dugotrajne imunosupresivne učinke. Budući da stvarno trajanje tih učinaka nije poznato, ne preporučuje se započeti primjenu ovog lijeka poslije alemtuzumaba osim kad je za pojedinog bolesnika jasno da su koristi veće od rizika.

Imunogeničnost

Egzacerbacije bolesti ili događaji vezani za injekciju mogu ukazati na razvoj antitijela na natalizumab. U tim slučajevima treba ispitati prisutnost antitijela te ako je test na antitijela i dalje pozitivan nakon barem 6 tjedana, liječenje treba prekinuti, jer su perzistirajuća antitijela povezana sa značajnim smanjenjem djelotvornosti ovog lijeka i povećanom incidencijom reakcija preosjetljivosti (vidjeti dio 4.8).

Budući da bolesnici, koji su na početku bili kratko izloženi ovom lijeku a nakon toga imali produženi period bez liječenja, imaju povećani rizik od razvoja antitijela na natalizumab i/ili preosjetljivosti uslijed ponovnog liječenja, mora se ispitati prisutnost antitijela, a ako je test i dalje pozitivan nakon barem 6 tjedana, bolesnik ne smije primiti daljnje liječenje natalizumabom (vidjeti dio 5.1).

Oštećenje jetre

Nakon stavljanja lijeka u promet zabilježene su spontane prijave ozbiljnih nuspojava, povezanih s oštećenjem jetre (vidjeti dio 4.8). Ta oštećenja jetre se mogu pojaviti u bilo koje vrijeme tijekom liječenja, čak i nakon prve doze. U nekim slučajevima, reakcija se može ponovo pojaviti kod ponovljene primjene terapije. Neki bolesnici, koji su u svojoj anamnezi imali abnormalne jetrene testove, doživjeli su egzacerbaciju abnormalnih testova jetre dok su primali terapiju. Bolesnike je potrebno pratiti kako bi se otkrili znakovi oštećenja jetrene funkcije te ih uputiti da se obrate svom liječniku u slučaju da se pojave znakovi i simptomi koji upućuju na oštećenje jetre, kao što su žutica i povraćanje. U slučajevima značajne ozljede jetre potrebno je prekinuti terapiju ovim lijekom.

Trombocitopenija

Kod primjene natalizumaba prijavljena je trombocitopenija, uključujući imunu trombocitopeničnu purpuru (ITP). Kasno dijagnosticiranje i liječenje trombocitopenije može dovesti do ozbiljnih posljedica koje mogu ugroziti život. Bolesnike je potrebno upozoriti da se odmah jave liječniku ako primijete bilo kakve znakove neuobičajenog ili produljenog krvarenja, petehije ili spontano stvaranje modrica. Ako se utvrdi postojanje trombocitopenije, potrebno je razmotriti prekid primjene natalizumaba.

Prekid terapije

Ako se donese odluka o prekidu liječenja natalizumabom, liječnik treba biti svjestan toga da natalizumab ostaje u krvi i ispoljava farmakodinamički učinak (npr. povećan broj limfocita) tijekom približno 12 tjedana nakon zadnje doze. Započinjanje druge terapije u ovom razdoblju će stoga dovesti do istodobne izloženosti natalizumabu. Primjena lijekova poput interferona i glatirameracetata tijekom razdoblja nakon prestanka primjene natalizumaba nije predstavljala rizik za sigurnost liječenja tijekom kliničkih ispitivanja. Podaci o istodobnoj izloženosti imunosupresivima u bolesnika s multiplom sklerozom nisu dostupni. Primjena ovih lijekova netom nakon prestanka primjene natalizumaba može dovesti do dodatne imunosupresije. To treba pažljivo razmotriti za svakog bolesnika ponaosob te ostaviti neko razdoblje da se natalizumab ukloni iz organizma. Kratkotrajna primjena steroida za liječenje relapsa nije dovela do povećanja infekcija tijekom kliničkih ispitivanja.

Sadržaj natrija

Ovaj lijek sadrži manje od 1 mmol (23 mg) natrija po dozi (300 mg natalizumaba), tj. zanemarive količine natrija.

**4.5 Interakcije s drugim lijekovima i drugi oblici interakcija**

Natalizumab je kontraindiciran u kombinaciji s drugim terapijama koje mijenjaju tijek bolesti (vidjeti dio 4.3).

Imunizacije

U randomiziranom, otvorenom ispitivanju u 60 bolesnika s relapsnom multiplom sklerozom nije opažena značajna razlika između humoralne imunološke reakcije na tetanusni toksoid (*recall* antigen) i tek malo sporije i smanjene humoralne imunološke reakcije na neoantigen (hemocijanin iz morskih puževa) u bolesnika koji su liječeni ovim lijekom tijekom 6 mjeseci u usporedbi s neliječenom kontrolnom skupinom. Živa cjepiva nisu ispitivana.

**4.6 Plodnost, trudnoća i dojenje**

Žene reproduktivne dobi

Ako žena zatrudni tijekom primanja ovog lijeka, potrebno je razmotriti prekid primjene lijeka. Prilikom procjene omjera koristi i rizika primjene lijeka tijekom trudnoće treba uzeti u obzir kliničko stanje bolesnice i mogući povratak aktivnosti bolesti nakon prekida primjene lijeka.

Trudnoća

Ispitivanja na životinjama pokazala su reproduktivnu toksičnost (vidjeti dio 5.3).

Podaci iz kliničkih ispitivanja, registra za prospektivno praćenje trudnoća, slučajeva nakon stavljanja lijeka u promet i dostupne literature ne ukazuju da izloženost ovom lijeku ima učinak na ishod trudnoće.

Završen registar za prospektivno praćenje trudnoća s lijekom Tysabri sadržavao je 355 trudnoća s dostupnim ishodima. Bilo je 316 živorođene djece, od kojih je za 29 prijavljeno da imaju prirođene mane. Šesnaest od tih 29 klasificirano je kao teške prirođene mane. Ta stopa mana odgovara stopi mana prijavljenih u drugim registrima trudnoća koji uključuju bolesnice s multiplom sklerozom. Nema dokaza o određenom obrascu prirođenih mana pri primjeni ovog lijeka.

Ne postoje odgovarajuća i dobro kontrolirana ispitivanja terapije natalizumabom u trudnica.

Tijekom praćenja nakon stavljanja lijeka u promet prijavljene su trombocitopenija i anemija u dojenčadi koju su rodile žene izložene natalizumabu tijekom trudnoće. Preporučuje se praćenje broja trombocita, vrijednosti hemoglobina i hematokrita u novorođenčadi koju su rodile žene izložene natalizumabu tijekom trudnoće.

Ovaj lijek se smije koristiti tijekom trudnoće samo ako za to postoji jasna potreba. Ako žena zatrudni tijekom terapije natalizumabom, treba razmotriti prekid primjene natalizumaba.

Dojenje

Natalizumab se izlučuje u majčino mlijeko. Učinak natalizumaba na novorođenčad/dojenčad nije poznat. Dojenje treba prekinuti za vrijeme liječenja natalizumabom.

Plodnost

Primijećeno je smanjenje plodnosti ženki zamorca u jednom ispitivanju kod primjene doza koje su prekoračivale dozu primijenjenu u ljudi; natalizumab nije imao utjecaja na mušku plodnost.

Mogućnost da bi natalizumab utjecao na plodnost u ljudi kod primjene maksimalne preporučene doze nije vjerojatna.

**4.7 Utjecaj na sposobnost upravljanja vozilima i rada sa strojevima**

Tysabri malo utječe na sposobnost upravljanja vozilima i rada sa strojevima. Nakon primjene natalizumaba može se pojaviti omaglica (vidjeti dio 4.8).

**4.8 Nuspojave**

Sažetak sigurnosnog profila

Profil sigurnosti opažen za supkutano primijenjeni natalizumab bio je u skladu s poznatim profilom sigurnosti natalizumaba primijenjenog intravenski, s izuzetkom boli na mjestu injekcije. Ukupna učestalost za boli na mjestu injekcije bila je „često” 4% (3/71) u ispitanika koji su supkutano primali natalizumab od 300 mg svaka 4 tjedna.

U placebom kontroliranim ispitivanjima u 1617 bolesnika s multiplom sklerozom koji su primali natalizumab (intravenska infuzija) do 2 godine (1135 bolesnika je primalo placebo), u 5,8% bolesnika koji su primali natalizumab (placebo skupina: 4,8%) došlo je do nuspojava koje su uzrokovale prekid liječenja. Tijekom dvogodišnjeg ispitivanja 43,5% bolesnika koji su primali natalizumab prijavilo je nuspojave (placebo skupina: 39,6%).

U kliničkim ispitivanjima u 6786 bolesnika liječenih natalizumabom (intravenska infuzija i supkutana injekcija) najčešće nuspojave povezane s primjenom natalizumaba bile su: glavobolja (32%), nazofaringitis (27%), umor (23%), infekcija mokraćnog sustava (16%), mučnina (15%), artralgija (14%) i omaglica (11%).

Tablični popis nuspojava

U Tablici 1 u nastavku prikazane su nuspojave koje proizlaze iz kliničkih ispitivanja, ispitivanja sigurnosti nakon stavljanja lijeka u promet i spontanih prijava. Unutar klasifikacije organskih sustava nuspojave su navedene pod sljedećim učestalostima: vrlo često (≥ 1/10); često (≥ 1/100 i < 1/10); manje često (≥ 1/1000 i < 1/100); rijetko (≥ 1/10 000 i < 1/1000); vrlo rijetko (< 1/10 000), nepoznato (ne može se procijeniti iz dostupnih podataka). U sklopu svake kategorije učestalosti nuspojave su prikazane prema opadajućoj ozbiljnosti.

**Tablica 1.: Nuspojave**

| MedDRA -klasifikacija organskih sustava | Učestalost nuspojava | | | | |
| --- | --- | --- | --- | --- | --- |
| *Vrlo često* | *Često* | *Manje često* | *Rijetko* | *Nepoznato* |
| *Infekcije i infestacije* | Nazofaringitis  Infekcija mokraćnog sustava | Herpes infekcija | Progresivna multifokalna leukoencefalopatija (PML) | Oftalmološki herpes | Herpetički meningoencefalitis  Neuropatija granularnih stanica uzrokovana JC virusom  Nekrotizirajuća herpetična retinopatija |
| *Poremećaji krvi i limfnog sustava* |  | Anemija | Trombocitopenija  Imuna trombocitopenična purpura (ITP)  Eozinofilija | Hemolitička anemija  Nukleirane crvene stanice |  |
| *Poremećaji imunološkog sustava* |  | Preosjetljivost | Anafilaktička reakcija  Upalni sindrom imunološke rekonstitucije |  |  |
| *Poremećaji živčanog sustava* | Omaglica  Glavobolja |  |  |  |  |
| *Krvožilni poremećaji* |  | Navale crvenila |  |  |  |
| *Poremećaji dišnog sustava, prsišta i sredoprsja* |  | Dispneja |  |  |  |
| *Poremećaji probavnog sustava* | Mučnina | Povraćanje |  |  |  |
| *Poremećaji jetre i žuči* |  |  |  | Hiperbilirubinemija | Ozljeda jetre |
| *Poremećaji kože i potkožnog tkiva* |  | Pruritus  Osip  Urtikarija |  | Angioedem |  |
| *Poremećaji mišićno-koštanog sustava i vezivnog tkiva* | Artralgija |  |  |  |  |
| *Opći poremećaji i reakcije na mjestu primjene* | Umor | Pireksija  Zimica  Reakcija na mjestu primjene infuzije  Reakcija na mjestu primjene injekcije | Edem lica |  |  |
| *Pretrage* |  | Povišeni jetreni enzimi  Prisutnost antitijela specifičnih za lijek |  |  |  |
| *Ozljede, trovanja i proceduralne komplikacije* | Reakcija povezana s infuzijom |  |  |  |  |

Opis odabranih nuspojava

*Reakcije preosjetljivosti*

Reakcije preosjetljivosti obično su se pojavile u roku od jednog sata nakon primjene supkutane injekcije. Broj bolesnika iz analize ispitivanja DELIVER i REFINE bio je nizak (vidjeti dio 5.1).

U dvogodišnjim kontroliranim kliničkim ispitivanjima u bolesnika s multiplom sklerozom, koji su intravenski primali natalizumab, reakcije preosjetljivosti javile su se u do 4% bolesnika. Anafilaktičke/anafilaktoidne reakcije javile su se u manje od 1% bolesnika koji su primali ovaj lijek. Reakcije preosjetljivosti uglavnom su se javile tijekom infuzije ili tijekom prvog sata po završetku infuzije (vidjeti dio 4.4). Nakon stavljanja lijeka u promet prijavljene su reakcije preosjetljivosti povezane s jednim ili više sljedećih simptoma: hipotenzija, hipertenzija, bol u prsištu, nelagoda u prsištu, dispneja, angioedem kao dodatnim simptomima uz uobičajene, kao što su osip i urtikarija.

*Imunogeničnost*

U 10% bolesnika s multiplom sklerozom, koji su intravenski primali natalizumab, pronađena su antitijela na natalizumab tijekom dvogodišnjih kontroliranih kliničkih ispitivanja. Perzistirajuća anti-natalizumab antitijela (pozitivan test na antitijela reproducibilan i kod ponovnog testiranja najmanje 6 tjedana kasnije) razvila su se u oko 6% bolesnika. Antitijela su pronađena samo jedanput u još 4% bolesnika. Perzistirajuća antitijela dovedena su u svezu sa značajnim smanjenjem djelotvornosti natalizumaba i povećanom incidencijom reakcija preosjetljivosti. Perzistirajuća antitijela također dovode do reakcija vezanih za infuziju, kao što su tresavica, mučnina, povraćanje i navale crvenila (vidjeti dio 4.4). U 32-tjednom ispitivanju DELIVER u bolesnika s multiplom sklerozom bez prethodne izloženosti natalizumabu, perzistirajuća anti-natalizumab antitijela razvila su se u 1 ispitanika (4%) od 26 ispitanika koji su supkutano primali natalizumab. U drugih 5 ispitanika (19%) antitijela su otkrivena samo jedanput. U 60-tjednom ispitivanju REFINE u bolesnika s multiplom sklerozom niti jedan ispitanik (136 ispitanika) koji je prešao s intravenske primjene natalizumaba na supkutanu primjenu nije tijekom ispitivanja imao ADA koje je moguće detektirati (vidjeti dio 5.1).

Ako se nakon otprilike 6 mjeseci liječenja sumnja na perzistirajuća antitijela na osnovi smanjene djelotvornosti ili pojave reakcija vezanih za infuziju, antitijela se mogu otkriti i potvrditi daljnjim testiranjem 6 tjedana nakon prvog pozitivnog testa. Budući da u bolesnika s perzistirajućim antitijelima djelotvornost lijeka može biti smanjena, dok incidencija reakcija preosjetljivosti ili reakcija vezanih uz infuziju može biti povećana, liječenje treba prekinuti u bolesnika koji su razvili perzistirajuća antitijela.

*Infekcije, uključujući PML i oportunističke infekcije*

U sklopu dvogodišnjih kontroliranih kliničkih ispitivanja u bolesnika s multiplom sklerozom, stopa infekcija bila je oko 1,5 po bolesnik-godini, u bolesnika koji su (intravenski) primali natalizumab kao i u onih koji su primali placebo. Priroda infekcija bila je slična u bolesnika koji su primali natalizumab odnosno placebo. U sklopu kliničkih ispitivanja multiple skleroze zabilježen je slučaj dijareje uzrokovane protozoom roda *Cryptosporidium*. U drugim kliničkim ispitivanjima zabilježeni su slučajevi dodatnih oportunističkih infekcija, od kojih su neke bile smrtonosne. Većina bolesnika nije prekidala liječenje natalizumabom tijekom infekcija i oporavak je uslijedio nakon odgovarajućeg liječenja.

U kliničkim ispitivanjima (intravenska formulacija), herpes infekcije (*varicella zoster* virus, *herpes simplex* virus) su se pojavljivale neznatno učestalije u bolesnika koji su primali natalizumab u odnosu na bolesnike koji su primali placebo. Nakon stavljanja lijeka u promet bilo je prijavljenih ozbiljnih, opasnih po život i ponekad slučajeva encefalitisa i meningitisa uzrokovanih *herpes simplex* ili *varicella zoster* virusima sa smrtnim ishodom u bolesnika sa multiplom sklerozom koji su primali natalizumab. Liječenje natalizumabom prije pojave te bolesti trajalo je nekoliko mjeseci do nekoliko godina (vidjeti dio 4.4).

Nakon stavljanja lijeka u promet zabilježeni su rijetki slučajevi akutne retinalne nekroze u bolesnika koji su primali ovaj lijek. Neki slučajevi zabilježeni su u bolesnika s herpes infekcijama središnjeg živčanog sustava (SŽS) (npr. herpesnim meningitisom i encefalitisom). Ozbiljni slučajevi akutne retinalne nekroze koji su zahvatili jedno ili oba oka doveli su do sljepoće u nekih bolesnika. Liječenje zabilježeno u tim slučajevima uključivalo je antivirusnu terapiju, a u nekim slučajevima operaciju (vidjeti dio 4.4).

Slučajevi PML-a prijavljeni su u kliničkim ispitivanjima, opservacijskim ispitivanjima nakon stavljanja lijeka u promet i pasivnom praćenju nakon stavljanja lijeka u promet. PML obično dovodi do teške onesposobljenosti ili smrti (vidjeti dio 4.4). Slučajevi JCV GCN-a su također prijavljeni tijekom primjene ovog lijeka nakon stavljanja lijeka u promet. Simptomi JCV GCN-a su slični PML-u.

*Oštećenje jetre*

Spontane nuspojave ozbiljnih oštećenja jetre, povišenih jetrenih enzima te hiperbilirubinemije bile su prijavljene nakon stavljanja lijeka u promet (vidjeti dio 4.4).

*Anemija i hemolitička anemija*

U bolesnika koji su liječeni natalizumabom u opservacijskim ispitivanjima nakon stavljanja lijeka u promet, zabilježeni su rijetki, ozbiljni slučajevi anemije i hemolitičke anemije.

*Zloćudne bolesti*

Nisu primijećene razlike u stopama incidencije ili prirodi zloćudnih bolesti između bolesnika koji su primali natalizumab ili placebo tijekom dvogodišnjeg liječenja. Međutim, utjecaj natalizumaba na zloćudne bolesti nije moguće isključiti bez praćenja bolesnika kroz dulje razdoblje (vidjeti dio 4.3).

*Utjecaji na laboratorijske testove*

U 2-godišnjem kontroliranom kliničkom ispitivanju u bolesnika s multiplom sklerozom liječenje natalizumabom bilo je povezano s povećanjem broja limfocita, monocita, eozinofila, bazofila i crvenih krvnih stanica s jezgrom. Povećanje broja neutrofila nije primijećeno. Povećanje broja limfocita, monocita, eozinofila i bazofila kretalo se u rasponu od 35% do 140% za pojedine vrste stanica, ali je srednji broj stanica ostao u normalnim okvirima pri intravenskoj infuziji. Tijekom liječenja ovim lijekom primijećena su mala smanjenja hemoglobina (srednje smanjenje 0,6 g/dl), hematokrita (srednje smanjenje 2%) i broja crvenih krvnih stanica (srednje smanjenje 0,1 x 106/l). Sve promjene hematoloških varijabli vratile su se na vrijednosti prije liječenja, uglavnom unutar 16 tjedana nakon primjene zadnje doze lijeka i nisu bile povezane s kliničkim simptomima. Nakon stavljanja lijeka u promet, također su zabilježene pojave eozinofilije (broj eozinofila >1500/mm3) bez kliničkih simptoma. U takvim slučajevima kada je terapija prekinuta povišene razine eozinofila vratile su se na normalne vrijednosti.

*Trombocitopenija*

Nakon stavljanja lijeka u promet prijavljena učestalost trombocitopenije i imune trombocitopenične purpure (ITP) bila je manje često.

Pedijatrijska populacija

Ozbiljne nuspojave procijenjene su u 621 pedijatrijskog bolesnika s multiplom sklerozom uključenog u metaanalizu (vidjeti također dio 5.1). Uzimajući u obzir ograničenja tih podataka, u ovoj populaciji bolesnika nisu ustanovljeni novi sigurnosni signali. U metaanalizi je zabilježen 1 slučaj herpesnog meningitisa. Metaanaliza nije pokazala slučajeve PML-a, međutim, tijekom praćenja nakon stavljanja lijeka u promet, zabilježeni su slučajevi PML-a u pedijatrijskih bolesnika liječenih natalizumabom.

Prijavljivanje sumnji na nuspojavu

Nakon dobivanja odobrenja lijeka važno je prijavljivanje sumnji na njegove nuspojave. Time se omogućuje kontinuirano praćenje omjera koristi i rizika lijeka. Od zdravstvenih radnika se traži da prijave svaku sumnju na nuspojavu lijeka putem nacionalnog sustava prijave nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx).

**4.9 Predoziranje**

Sigurnost doza većih od 300 mg nije adekvatno procijenjena. Nije utvrđena maksimalna količina natalizumaba koja se može sigurno primijeniti.

Nije poznat antidot za predoziranje natalizumabom. Liječenje se sastoji od prekida primjene lijeka i suportivne terapije po potrebi.

**5. FARMAKOLOŠKA SVOJSTVA**

**5.1 Farmakodinamička svojstva**

Farmakoterapijska skupina: Imunosupresivi, monoklonska antitijela, ATK oznaka: L04AG03

Farmakodinamički učinci

Natalizumab selektivno inhibira adhezijske molekule vezanjem za α4-podjedinicu ljudskih integrina, koja je izrazito prisutna na površini svih leukocita osim neutrofila. Natalizumab se specifično veže za integrin α4β1 te time sprječava njegovu interakciju s receptorom, vaskularnom staničnom adhezijskom molekulom-1 (engl. *vascular cell adhesion molecule‑1*, VCAM-1) i ligandima osteopontinom i veznim segmentom-1 (engl. *connecting segment-1*, CS-1) koji predstavlja alternativno izrezanu domenu fibronektina. Natalizumab sprječava interakciju integrina α4β7 s mukoznom adresinskom staničnom adhezijskom molekulom-1 (engl. *mucosal addressin cell adhesion molecule-1,* MadCAM‑1). Prekid ovih molekulskih interakcija sprječava prijelaz mononuklearnih leukocita preko endotela u upaljeno tkivo parenhima. Daljnji mogući mehanizam djelovanja natalizumaba je sprječavanje upalnih reakcija u oboljelom tkivu inhibicijom interakcije između leukocita koji eksprimiraju α4 i njihovih liganada u izvanstaničnom matriksu i na stanicama parenhima. Natalizumab time može potisnuti upalni proces na oboljelom mjestu i inhibirati daljnji prodor imunih stanica u upaljena tkiva.

Smatra se da lezije kod multiple skleroze nastaju kada aktivirani T-limfociti prijeđu krvno‑moždanu barijeru. Prijelaz leukocita preko krvnomoždane barijere uključuje interakciju između adhezijskih molekula na upalnim stanicama i endotelnim stanicama stijenke krvnih žila. Interakcija između α4β1 i njegovih meta važan je dio patološke upale u mozgu i prekidom ovih interakcija dolazi do smanjenja upale. U normalnim okolnostima VCAM-1 nije eksprimiran u parenhimu mozga. Međutim, u prisutnosti protuupalnih citokina, dolazi do ekspresije VCAM-1 na endotelnim stanicama, a možda i na glija stanicama blizu mjesta upale. Za pojavu upale središnjeg živčanog sustava u multiploj sklerozi odgovorna je interakcija α4β1 s VCAM-1, CS-1 i osteopontinom koja dovodi do snažne adhezije i prodora leukocita u parenhim mozga te može pokrenuti upalni proces u tkivu središnjeg živčanog sustava. Prekid molekulskih interakcija α4β1 s njegovim metama smanjuje upalnu aktivnost prisutnu u mozgu kod multiple skleroze i inhibira daljnji prodor imunih stanica u upaljeno tkivo, čime smanjuje nastanak i povećanje lezija u multiploj sklerozi.

Prema modelu populacijske farmakokinetike/farmakodinamike procjenjuje se da EC50 vezivanje natalizumaba za integrin α4β1 iznosi 2,04 mg/l. Nije bilo razlike u vezanju integrina α4β1 nakon primjene natalizumaba u dozi od 300 mg svaka 4 tjedna supkutano ili intravenski. Srednja vrijednost farmakodinamičkog učinka (zasićenost alfa‑4 na mononuklearnim stanicama limfocitima) bila je slična pri intravenskoj primjeni svakih 6 tjedana i svaka 4 tjedna, s razlikom u srednjoj vrijednosti postotka zasićenosti alfa‑4 u rasponu od 9 do 16%.

Klinička djelotvornost

Na temelju sličnosti u farmakokinetici i farmakodinamici između intravenske i supkutane primjene, u nastavku su navedeni podaci o djelotvornosti iz ispitivanja primjene intravenske infuzije kao i podaci za bolesnike koji primaju supkutanu injekciju.

*Kliničko ispitivanje AFFIRM*

Djelotvornost monoterapije za intravensku infuziju ocijenjena je jednim randomiziranim, dvostruko slijepim, placebom kontroliranim ispitivanjem u trajanju od dvije godine (ispitivanje AFFIRM) u bolesnika s RRMS-om koji su doživjeli barem 1 klinički relaps u godini prije pristupanja ispitivanju te koji su prema Kurtzkeovoj proširenoj ljestvici za procjenu nesposobnosti (engl. *Expanded Disability Status Scale*, EDSS) ocijenjeni s bodovima između 0 i 5. Medijan dobi bio je 37 godina, a medijan trajanja liječenja 5 godina. Bolesnici su nasumično raspodijeljeni u omjeru 2:1 u skupinu koja je primala natalizumab od 300 mg (n = 627) i skupinu koja je primala placebo (n = 315) svaka 4 tjedna do ukupno 30 infuzija. Neurološka ispitivanja provedena su svakih 12 tjedana te kod sumnje na relaps. Magnetske rezonancije za T1 lezije utvrđene gadolinijem (Gd) i za T2 hiperintenzivne lezije napravljene su jedanput godišnje.

Značajke i rezultati ispitivanja prikazani su u Tablici 2.

| **Tablica 2. Ispitivanje AFFIRM: osnovne značajke i rezultati** | | |  |
| --- | --- | --- | --- |
| Ustroj | Monoterapija; randomizirano, dvostruko slijepo ispitivanje kontrolirano paralelnom placebo skupinom u trajanju od 120 tjedana | |
| Ispitanici | Relapsno-remitentna multipla skleroza  (prema McDonaldovim kriterijima) | |
| Liječenje | Placebo/natalizumab 300 mg i.v. svaka 4 tjedna | |
| Ishod nakon prve godine | Stopa relapsa | |
| Ishod nakon dvije godine | Progresija EDSS-a | |
| Sekundarni ishodi ispitivanja | Varijable dobivene na osnovi stope relapsa / varijable dobivene na osnovi magnetske rezonancije | |
| Skupine ispitanika | Placebo | Natalizumab |
| Randomizacija | 315 | 627 |
| Broj ispitanika na kraju prve godine | 296 | 609 |
| Broj ispitanika na kraju druge godine | 285 | 589 |
|  |  |  |
| Medijan dobi (raspon) | 37 (19 – 50) | 36 (18 – 50) |
| Medijan trajanja MS u godinama (raspon) | 6,0 (0 – 33) | 5,0 (0 – 34) |
| Medijan vremena od postavljanja dijagnoze u godinama (raspon) | 2,0 (0 – 23) | 2,0 (0 – 24) |
| Medijan broja relapsa u prethodnih 12 mjeseci (raspon) | 1,0 (0 – 5) | 1,0 (0 – 12) |
| Medijan (raspon) EDSS bodova na početku | 2 (0 – 6,0) | 2 (0 – 6,0) |
|  |  |  |
| REZULTATI |  |  |
| Godišnja stopa relapsa |  |  |
| Nakon jedne godine (primarni ishod) | 0,805 | 0,261 |
| Nakon dvije godine | 0,733 | 0,235 |
| Jedna godina | Omjer stope relapsa 0,33 CI95% 0,26; 0,41 | |
| Dvije godine | Omjer stope relapsa 0,32 CI95% 0,26; 0,40 | |
| Bez relapsa |  |  |
| Nakon jedne godine | 53% | 76% |
| Nakon dvije godine | 41% | 67% |
|  |  |  |
| Onesposobljenost |  |  |
| Udio progresije bolesti1 (potvrđeno nakon 12 tjedana; primarni ishod) | 29% | 17% |
|  | Omjer hazarda 0,58, CI95% 0,43; 0,73, p < 0,001 | |
| Udio progresije bolesti1 (potvrđeno nakon 24 tjedna) | 23% | 11% |
|  | Omjer hazarda 0,46, CI95% 0,33; 0,64, p < 0,001 | |
| Magnetska rezonancija (0-2 godine) |  |  |
| Medijan % promjene volumena T2 hiperintenzivnih lezija | +8,8% | -9,4%  (p < 0,001) |
| Srednja vrijednost broja novih ili novorastućih T2 hiperintenzivnih lezija | 11,0 | 1,9  (p < 0,001) |
| Srednja vrijednost broja T1 hipointenzivnih lezija | 4,6 | 1,1  (p < 0,001) |
| Srednja vrijednost broja lezija utvrđenih gadolinijem | 1,2 | 0,1  (p < 0,001) |
| 1 Progresija onesposobljenosti određena je kao povećanje za najmanje 1,0 EDSS bod u odnosu na početne EDSS bodove > = 1,0 u trajanju barem 12 ili 24 tjedna ili kao povećanje za najmanje 1,5 EDSS bod u odnosu na početne EDSS bodove = 0 u trajanju barem 12 ili 24 tjedna. | | |

U podskupini bolesnika u kojih je postojala indikacija za liječenje brzonapredujućeg RRMS-a (bolesnici s dva ili više relapsa i jednom ili više lezija utvrđenih gadolinijem) godišnja stopa relapsa iznosila je 0,282 za skupinu koja je primala natalizumab (n = 148) i 1,455 za skupinu koja je primala placebo (n = 61) (p < 0,001). Omjer hazarda od progresije onesposobljenosti bio je 0,36 (95% CI : 0,17, 0,76) p = 0,008. Ovi rezultati dobiveni su na osnovi *post hoc* analize te ih treba oprezno protumačiti. Podaci o težini relapsa prije uključenja bolesnika u ispitivanje nisu dostupni.

*Program opservacije lijeka Tysabri*

Interim analiza rezultata (od svibnja 2015.) dobivenih u multicentričnom ispitivanju faze 4 s jednom skupinom ispitanika (n = 5770) u programu opservacije za Tysabri koji je u tijeku pokazala je da se u bolesnika koji prelaze s beta interferona (n = 3255) ili glatirameracetata (n = 1384) na Tysabri, zadržalo značajno smanjenje godišnje stope relapsa (p < 0,0001). Srednje vrijednosti EDSS bodova ostale su stabilne 5 godina. Sukladno rezultatima djelotvornosti opaženim u bolesnika koji su na Tysabri prelazili s beta interferona ili glatirameracetata, za one u kojih je prijelaz bio s fingolimoda (n = 147) na ovaj lijek opaženo je značajno smanjenje godišnje stope relapsa, što je ostalo stabilno 2 godine, a srednje vrijednosti EDSS bodova ostale su slične od početka do 2. godine. Kod interpretacije tih rezultata u ovoj podskupini bolesnika treba uzeti u obzir ograničenu veličinu uzorka i kraće trajanje izloženosti natalizumabu.

*Pedijatrijska populacija*

Provedena je metaanaliza na podacima nakon stavljanja lijeka u promet za 621 pedijatrijskog bolesnika s multiplom sklerozom liječenog natalizumabom (medijan dobi 17 godina, raspon dobi 7 do 18 godina, 91% u dobi ≥ 14 godina). U toj analizi, ograničena podskupina bolesnika s podacima dostupnim prije liječenja (158 od 621 bolesnika) pokazala je smanjenje godišnje stope relapsa od 1,466 (95% CI 1,337; 1,604) prije liječenja do 0,110 (95% CI 0,094; 0,128).

*Produljeni interval doziranja*

Tijekom unaprijed određene, retrospektivne analize američkih bolesnika pozitivnih na anti-JCV antitijelo koji intravenski primaju Tysabri (program propisivanja lijeka pod nazivom TOUCH), rizik od PML-a usporedio se između bolesnika liječenih prema odobrenom intervalu doziranja i bolesnika liječenih prema produljenom intervalu doziranja kako je utvrđeno tijekom zadnjih 18 mjeseci izloženosti (EID, prosječni interval doziranja od otprilike 6 tjedana). Većina (85 %) bolesnika liječenih prema EID-u primalo je odobrene doze ≥ 1 godine prije prelaska na EID. Analiza je pokazala manji rizik od PML-a u bolesnika liječenih prema EID-u (omjer hazarda = 0,06; 95% CI omjera hazarda = 0,01 – 0,22). Djelotvornost ovog lijeka primijenjenog prema EID-u nije utvrđena, pa je omjer koristi i rizika EID-a nepoznat (vidjeti dio 4.4).

Djelotvornost je modelirana za bolesnike koji nakon ≥ 1 godine odobrenog intravenskog doziranja ovoga lijeka prelaze na dulje intervale doziranja, i u kojih u godini prije prelaska nije došlo do relapsa. Trenutačno farmakokinetičko/farmakodinamičko statističko modeliranje i simulacije pokazuju da među bolesnicima koji prelaze na dulje intervale doziranja rizik od aktivnosti multiple skleroze može biti veći u onih koji prelaze na interval doziranja ≥ 7 tjedana. Prospektivna klinička ispitivanja koja bi validirala ove podatke nisu završena.

Nema dostupnih kliničkih podataka o sigurnosti i djelotvornosti ovog doziranja s produljenim intervalima za supkutani put primjene.

*Kliničko ispitivanje REFINE (supkutana formulacija,* *populacija koja je prethodno liječena natalizumabom [intravenska infuzija] najmanje 12 mjeseci)*

Supkutana primjena procijenjena je u randomiziranom, slijepom ispitivanju faze 2 u paralelnim skupinama (ispitivanje REFINE) u kojem se ispitivala sigurnost, podnošljivost i djelotvornost više režima primjene natalizumaba (300 mg intravenski svaka 4 tjedna, 300 mg supkutano svaka 4 tjedna, 300 mg intravenski svakih 12 tjedana, 300 mg supkutano svakih 12 tjedana, 150 mg intravenski svakih 12 tjedana i 150 mg supkutano svakih 12 tjedana) u odraslih ispitanika (n = 290) s relapsno-remitentnom multiplom sklerozom, a koje je provedeno tijekom razdoblja od 60 tjedana. Ispitanici su primali natalizumab najmanje 12 mjeseci, a 12 mjeseci prije randomizacije nisu imali relaps. Primarni cilj ovog ispitivanja bilo je istraživanje učinaka više režima natalizumaba na aktivnost bolesti i sigurnost u ispitanika s RRMS‑om. Primarna mjera ishoda ovog ispitivanja bio je kumulativni broj kombiniranih jedinstvenih aktivnih (CUA) MR lezija (zbroj novih Gd+ lezija na magnetskoj rezonanciji mozga i nove ili novo povećane T2 hiperintenzivne lezije koje nisu povezane s Gd+ na ponderiranim T1 snimkama). Srednja vrijednost CUA za skupinu sa supkutanom primjenom 300 mg svaka 4 tjedna bila je niska (0,02) i usporediva s vrijednosti skupine s intravenskom primjenom od 300 mg svaka 4 tjedna (0,23). Vrijednost CUA za skupine s primjenom svakih 12 tjedana bila je značajno veća od skupina s primjenom svaka 4 tjedna, što je rezultiralo ranim prekidom sudjelovanja skupine s primjenom svakih 12 tjedana. Nisu obavljene službene usporedbe djelotvornosti zbog istraživačke prirode ovog ispitivanja.

*Kliničko ispitivanje DELIVER (supkutana formulacija, u bolesnika koji prethodno nisu liječeni natalizumabom)*

Djelotvornost i sigurnost natalizumaba za supkutanu primjenu u MS populaciji koja prethodno nije liječena natalizumabom procijenjena je u randomiziranom, otvorenom ispitivanju faze 1, u kojem se određivao raspon doza (DELIVER). 12 ispitanika s RRMS-om i 14 ispitanika sa sekundarno progresivnim MS-om bilo je uključeno u skupinu koja je lijek primala supkutano. Primarni cilj ispitivanja bio je usporedba farmakokinetike i farmakodinamike jednokratnih supkutanih ili intramuskularnih doza od 300 mg natalizumaba i intravenskih infuzija doza od 300 mg natalizumaba u bolesnika s multiplom sklerozom. Sekundarni ciljevi uključivali su ispitivanje sigurnosti, podnošljivosti i imunogenosti ponovljenih supkutanih i intramuskularnih doza natalizumaba. Eksplorativna mjera ishoda ovog ispitivanja obuhvaćala je broj novih Gd+ lezija na magnetnoj rezonanciji mozga od početka do 32. tjedna. Nijedan od ispitanika liječenih natalizumabom nije imao Gd+ lezije nakon početka ispitivanja, bez obzira na stadij bolesti (RRMS ili sekundarna progresivna MS), dodijeljeni put primjene ili prisutnost Gd+ lezija na početku. U populacijama s RRMS‑om i sekundarnim progresivnim MS‑om došlo je do relapsa u 2 bolesnika iz skupine koja je primala 300 mg natalizumaba supkutano u odnosu na 3 bolesnika u skupini koja je primala 300 mg natalizumaba intravenskom infuzijom. Male veličine uzoraka te varijabilnost među bolesnicima i u pojedinog bolesnika onemogućuju značajne usporedbe podataka o djelotvornosti među skupinama.

**5.2 Farmakokinetička svojstva**

Farmakokinetika natalizumaba nakon supkutane primjene procijenjena je pomoću dva ispitivanja. Ispitivanje DELIVER bilo je ispitivanje faze 1, randomizirano, otvoreno ispitivanje s rasponom doza za procjenu farmakokinetike supkutanog i intramuskularnog natalizumaba u ispitanika s multiplom sklerozom (RRMS ili sekundarni progresivni MS) (n = 76) (vidjeti dio 5.1 za opis ispitivanja REFINE).

Ažurirana analiza populacijske farmakokinetike provedena je na 11 ispitivanja (provedeno sa supkutano i intravenski primijenjenim natalizumabom) i podacima sa serijskim farmakokinetičkim uzorkovanjem mjereno prema industrijskom standardnom testu. Obuhvaćala je više od 1286 ispitanika koji su primali doze u rasponu od 1 do 6 mg/kg te fiksne doze od 150/300 mg.

Apsorpcija

Apsorpcija od mjesta ubrizgavanja do sistemske cirkulacije nakon s.c. primjene opisana je kao apsorpcija prvog reda s modelom procjenog kašnjenja od 3 sata. Nisu utvrđene kovarijate.

Bioraspoloživost natalizumaba nakon supkutane primjene bila je 84%, kako je procijenjeno ažuriranom analizom populacijske farmakokinetike. Nakon supkutane primjene 300 mg natalizumaba, vršne vrijednosti (Cmax) bile su dostignute do približno 1 tjedna (tmax: 5,8 dana, raspon od 2 do 7,9 dana).

Srednja vrijednost Cmax za sudionike s RRMS‑om iznosila je 35,44 μg/ml (raspon od 22,0 do 47,8 μg/ml) što je jednako 33 % vršnih vrijednosti dostignutih nakon intravenske primjene.

Višestruke supkutane doze od 300 mg primijenjene svaka 4 tjedna rezultirale su usporedivim Ctrough do 300 mg primijenjeno intravenski svaka 4 tjedna. Predviđeno vrijeme do stanja dinamičke ravnoteže iznosilo je približno 24 tjedna. I u intravenskoj i u supkutanoj primjeni natalizumaba (svaka 4 tjedna) vrijednosti Ctrough rezultirale su usporedivim vezanjem integrina α4β1.

Distribucija

Intravenski i supkutani put primjene imali su iste farmakokinetičke parametre dispozicije (CL, Vss i t½) i iste skupove kovarijati kako je opisano u ažuriranoj analizi populacijske farmakokinetike.

Medijan volumena distribucije u stanju dinamičke ravnoteže bio je 5,58 l (5,27 – 5,92 l, 95-postotni interval pouzdanosti).

Eliminacija

Procjena medijana populacije za linearni klirens bila je 6,21 ml/h, (5,60 – 6,70 ml/h, 95-postotni interval pouzdanosti), a procijenjeni medijan poluvijeka bio je 26,8 dana. Devedeset peti percentil intervala terminalnog poluvijeka je od 11,6 do 46,2 dana.

Populacijskom analizom 1286 bolesnika ispitan je utjecaj odabranih kovarijati poput tjelesne težine, dobi, spola, te prisutnosti anti-natalizumab antitijela i formulacije na farmakokinetiku. Utvrđeno je da samo tjelesna težina, prisutnost anti-natalizumab antitijela i formulacija koja se koristila u ispitivanjima faze 2 utječu na uklanjanje natalizumaba. Klirens natalizumaba povećavao se s tjelesnom težinom manje nego linearno, na način da je promjena tjelesne težine za +/– 43% dovela do promjene klirensa za samo –38% do 36%. Prisutnost perzistirajućih anti‑natalizumab antitijela povećalo je klirens natalizumaba oko 2,54 puta, što je u skladu sa smanjenim koncentracijama natalizumaba u serumu primijećenim u bolesnika s trajno prisutnim antitijelima.

**5.3 Neklinički podaci o sigurnosti primjene**

Neklinički podaci ne ukazuju na poseban rizik za ljude na temelju konvencionalnih ispitivanja sigurnosne farmakologije, toksičnosti ponovljenih doza i genotoksičnosti.

U skladu s farmakološkim djelovanjem natalizumaba, u ispitivanjima *in vivo* primijećeno je promijenjeno kretanje limfocita kako se povećavao broj bijelih krvnih stanica i kako se povećavala težina slezene. Te promjene su reverzibilne i nemaju nikakve štetne toksikološke posljedice.

U ispitivanjima na miševima primjena natalizumaba nije dovela do povećanja i metastaziranja tumorskih stanica melanoma i limfoblastičke leukemije.

Klastogeni ili mutageni učinci natalizumaba nisu primijećeni u Amesovom testu ili testovima ljudskih kromosomskih aberacija. Natalizumab nije imao utjecaja na ispitivanja *in vitro* proliferacije α4-integrin-pozitivne tumorske linije ili citotoksičnosti.

Smanjenje plodnosti ženki zamorca primijećeno je u jednom ispitivanju kod doza viših od ljudskih doza; natalizumab nije utjecao na plodnost mužjaka.

Utjecaj natalizumaba na reprodukciju ocijenjen je u 5 ispitivanja, 3 na zamorcima i 2 na *cynomolgus* majmunima. Ta ispitivanja nisu dokazala teratogene učinke ili utjecaj na rast mladunčadi. U jednom ispitivanju na zamorcima zabilježeno je malo smanjenje preživljenja mladunčadi. U ispitivanju na majmunima broj pobačaja bio je udvostručen u skupinama koje su primale 30 mg/kg natalizumaba u odnosu na kontrolne skupine. To je bio rezultat visoke incidencije pobačaja u prvoj skupini majmuna koji su primali lijek, a koja nije primijećena u drugoj skupini. Utjecaj na stope pobačaja nije zabilježen u drugim ispitivanjima. Ispitivanje na trudnim *cynomolgus* majmunima ukazalo je na promjene u fetusu vezane za natalizumab poput blage anemije, smanjenog broja trombocita, povećane težine slezene te smanjene težine jetre i timusa. Te promjene bile su povezane s povećanom ekstramedularnom hematopoezom u slezeni, atrofijom timusa i smanjenom jetrenom hematopoezom. Broj trombocita također je bio smanjen u mladunčadi majki koje su primale natalizumab sve do poroda, no nije bilo znakova anemije. Sve promjene primijećene su kod doza viših od ljudske doze te su se povukle nakon uklanjanja natalizumaba iz tijela.

U *cynomolgus* majmuna koji su primali natalizumab sve do poroda, niske razine natalizumaba pronađene su u majčinom mlijeku nekih životinja.

**6. FARMACEUTSKI PODACI**

**6.1 Popis pomoćnih tvari**

natrijev dihidrogenfosfat hidrat

natrijev hidrogenfosfat heptahidrat

natrijev klorid

polisorbat 80 (E433)

voda za injekcije

**6.2 Inkompatibilnosti**

Zbog nedostatka ispitivanja kompatibilnosti, ovaj lijek se ne smije miješati s drugim lijekovima.

**6.3 Rok valjanosti**

3 godine

**6.4 Posebne mjere pri čuvanju lijeka**

Čuvati u hladnjaku (2 °C – 8 °C).

Ne zamrzavati.

Štrcaljku čuvati u vanjskom pakiranju radi zaštite od svjetlosti.

Napunjene štrcaljke mogu se čuvati na sobnoj temperaturi (do 30 °C) tijekom vremena koje kombinirano iznosi najviše 24 sata, uključujući i vrijeme potrebno da bi se štrcaljke zagrijale na sobnu temperaturu pogodnu za primjenu. Štrcaljke se mogu vratiti u hladnjak i primijeniti prije isteka roka valjanosti navedenog na naljepnici i kutiji. Datum i vrijeme vađenja pakiranja iz hladnjaka mora se zabilježiti na kutiji. Bacite štrcaljke ako su izvan hladnjaka bile dulje od 24 sata. Za zagrijavanje napunjenih štrcaljki nemojte upotrijebiti vanjske izvore topline, poput vruće vode.

**6.5 Vrsta i sadržaj spremnika**

Svaka napunjena štrcaljka sastoji od napunjene štrcaljke od stakla (tip 1A) s gumenim čepom i termoplastičnim krutim štitnikom igle te sadrži 1 ml otopine. Na štrcaljku je pričvršćena igla od 27 G. Svaka napunjena štrcaljka ima sustav zaštite igle koji će automatski prekriti izloženu iglu kad je klip potpuno pritisnut.

Veličina pakiranja: dvije napunjene štrcaljke po kutiji.

**6.6 Posebne mjere za zbrinjavanje**

Neiskorišteni lijek ili otpadni materijal potrebno je zbrinuti sukladno nacionalnim propisima.

**7. NOSITELJ ODOBRENJA ZA STAVLJANJE LIJEKA U PROMET**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

**8. BROJ(EVI) ODOBRENJA ZA STAVLJANJE LIJEKA U PROMET**

EU/1/06/346/002

**9. DATUM PRVOG ODOBRENJA / DATUM OBNOVE ODOBRENJA**

Datum prvog odobrenja: 27. lipnja 2006.

Datum posljednje obnove odobrenja: 18. travnja 2016.

**10. DATUM REVIZIJE TEKSTA**

Detaljnije informacije o ovom lijeku dostupne su na internetskoj stranici Europske agencije za lijekove <https://www.ema.europa.eu>.

**PRILOG II.**

**A. PROIZVOĐAČ(I) BIOLOŠKE(IH) DJELATNE(IH) TVARI I PROIZVOĐAČ(I) ODGOVORAN(NI) ZA PUŠTANJE SERIJE LIJEKA U PROMET**

**B. UVJETI ILI OGRANIČENJA VEZANI UZ OPSKRBU I PRIMJENU**

**C. OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET**

**D. UVJETI ILI OGRANIČENJA VEZANi UZ SIGURNU I UČINKOVITU PRIMJENU LIJEKA**

A. PROIZVOĐAČ(I) BIOLOŠKE(IH) DJELATNE(IH) TVARI I PROIZVOĐAČ(I) ODGOVORAN(NI) ZA PUŠTANJE SERIJE LIJEKA U PROMET

Naziv(i) i adresa(e) proizvođača biološke(ih) djelatne(ih) tvari

Biogen MA Inc.

5000 Davis Drive

Research Triangle Park

NC 27709-4627

SAD

FUJIFILM Diosynth Biotechnologies Denmark ApS

Biotek Allé 1

DK-3400 Hillerød

Danska

Naziv(i) i adresa(e) proizvođača odgovornog(ih) za puštanje serije lijeka u promet

Biogen Netherlands B.V.

Prins Mauritslaan 13

1171 LP Badhoevedorp

Nizozemska

B. UVJETI ILI OGRANIČENJA VEZANI UZ OPSKRBU I PRIMJENU

Lijek se izdaje na ograničeni recept (vidjeti Prilog I.: Sažetak opisa svojstava lijeka, dio 4.2).

C. OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET

* **Periodička izvješća o neškodljivosti lijeka (PSUR-evi)**

Zahtjevi za podnošenje PSUR-eva za ovaj lijek definirani su u referentnom popisu datumaEU (EURD popis) predviđenom člankom 107.c stavkom 7. Direktive 2001/83/EZ i svim sljedećim ažuriranim verzijama objavljenima na europskom internetskom portalu za lijekove.

D. UVJETI ILI OGRANIČENJA VEZANI UZ SIGURNU I UČINKOVITU PRIMJENU LIJEKA

* **Plan upravljanja rizikom (RMP)**

Nositelj odobrenja obavljat će zadane farmakovigilancijske aktivnosti i intervencije, detaljno objašnjene u dogovorenom Planu upravljanja rizikom (RMP), koji se nalazi u Modulu 1.8.2 Odobrenja za stavljanje lijeka u promet, te svim sljedećim dogovorenim ažuriranim verzijama RMP‑a.

Ažurirani RMP treba dostaviti:

* na zahtjev Europske agencije za lijekove;
* prilikom svake izmjene sustava za upravljanje rizikom, a naročito kada je ta izmjena rezultat primitka novih informacija koje mogu voditi ka značajnim izmjenama omjera korist/rizik, odnosno kada je izmjena rezultat ostvarenja nekog važnog cilja (u smislu farmakovigilancije ili minimizacije rizika).
* **Dodatne mjere minimizacije rizika**

Ovisno o tome kako se na nacionalnoj razini prate bolesnici koji se trenutno liječe lijekom Tysabri, nositelj odobrenja za stavljanje lijeka u promet (MAH) prema potrebi će raspraviti i usuglasiti mjere za daljnje poboljšanje praćenja s nacionalnim regulatornim tijelom (npr. registri, ispitivanja praćenja nakon stavljanja lijeka u promet). Nositelj odobrenja za stavljanje lijeka u promet primijenit će dogovorene mjere za praćenje u roku dogovorenom s nacionalnim regulatornim tijelom.

Edukacijski program usmjeren je na edukaciju zdravstvenih radnika i bolesnika/njegovatelja o potencijalnim rizicima i čimbenicima rizika za razvoj PML-a, dijagnosticiranje i liječenje te prepoznavanje i upravljanje mogućim posljedicama*.*

Nositelj odobrenja osigurat će da u svakoj državi članici na čijem se tržištu lijek Tysabri nalazi, svi zdravstveni radnici za koje se očekuje da će propisivati/primjenjivati i bolesnici/njegovatelji koji će primjenjivati lijek Tysabri imaju pristup i dobiju edukacijske materijale navedene u nastavku. Prije implementacije, nositelj odobrenja mora s nadležnim nacionalnim tijelom usuglasiti sadržaj i format edukacijskih materijala, uključujući medije priopćavanja, plan distribucije i druge aspekte programa.

* Edukacijski materijali za zdravstvene radnike:
* Sažetak opisa svojstava lijeka
* Informacije za liječnike i smjernice za liječenje
* Za zdravstvene radnike koji primjenjuju Tysabri s.c. izvan bolničkog okruženja:
* Kontrolni popis za provjeru prije primjene lijeka
* Dodatne informacije za zdravstvenog radnika
* Komplet s informacijama za bolesnika:
* Uputa o lijeku
* Kartica s upozorenjem za bolesnika
* Obrasci za početak i nastavak liječenja
* Obrazac za trajni prekid liječenja
* Za bolesnike i njegovatelje koji primjenjuju Tysabri s.c.: Kontrolni popis za provjeru prije primjene lijeka

Ovi edukacijski materijali trebaju sadržavati sljedeće ključne elemente:

**Informacije za liječnike i smjernice za liječenje**

* + Osnovne informacije o povećanom riziku od atipičnih/oportunističkih infekcija, posebno PML-a, koje se mogu javiti tijekom terapije lijekom Tysabri, uključujući detaljnu raspravu o podacima (uključujući **epidemiologiju, etiologiju i patologiju**) koji se odnose na razvoj PML-a u bolesnika liječenih lijekom Tysabri.
  + Informacije koji se odnose na **identifikaciju čimbenika** **rizika** za pojavu PML-a povezanog s primjenom lijeka Tysabri, uključujući detalje algoritma procjene rizika za PML koji sažeto prikazuje rizik za pojavu PML-a prema čimbenicima rizika (status antitijela na John-Cunninghamov virus [JCV], prethodna primjena imunosupresiva i trajanje liječenja [po godinama liječenja]) i stratifikaciju rizika prema vrijednosti indeksa, ako je primjenjivo.
  + **Informacije o produljenju intervala doziranja za ublažavanje rizika od PML-a**, uključujući podsjetnik na odobreni raspored doziranja. Smanjenje rizika od PML-a temelji se na podacima za intravensku primjenu. Nema dostupnih kliničkih podataka o sigurnosti i djelotvornosti doziranja svakih 6 tjedana pri supkutanoj primjeni.
  + **Smjernice za praćenje** magnetske rezonancije i anti-JCV antitijela na temelju rizika od PML-a, uključujući preporučeno vrijeme, protokole i tumačenje rezultata.
  + Pojedinosti o **dijagnozi PML-a**, uključujući načela, kliničku procjenu (uključujući magnetsku rezonanciju i laboratorijske pretrage) i razliku između PML-a i MS-a.
  + Preporuke za **liječenje** u slučaju sumnje na PML, uključujući informacije o djelotvornosti terapije PLEX-om i liječenju povezanog IRIS-a.
  + Pojedinosti o **prognozi** za PML, uključujući informacije o poboljšanim ishodima uočenim u asimptomatskim slučajevima PML-a.
  + Podsjetnik da je, bez obzira na to jesu li čimbenici rizika za pojavu PML-a prisutni ili odsutni, u svih bolesnika trenutačno liječenih lijekom Tysabri i još 6 mjeseci nakon **prestanka terapije** potrebno pozorno pratiti moguću pojavu PML-a.
  + Napomena da se svi podaci dostupni za karakterizaciju rizika od pojave PML-a odnose na i.v. put primjene. S obzirom na slične farmakodinamičke profile, pretpostavlja se da su rizik i čimbenici rizika za PML jednaki, iako su putevi primjene različiti.
  + Podsjetnik na potrebu da se s bolesnikom porazgovara o profilu omjera koristi i rizika liječenja lijekom Tysabri i na obvezu da mu se osigura Komplet s informacijama za bolesnika.
* Podsjetnik da je odgovornost nadležnog liječnika specijalista utvrditi je li bolesnik pogodan za izvanbolničku primjenu lijeka Tysabri s.c. u redovitim intervalima i osigurati odgovarajuće praćenje zbog mogućeg PML‑a (uključujući čimbenike rizika i snimanje MR‑om).
* Napomena da izvanbolnička primjena lijeka Tysabri s.c. ne zamjenjuje potrebu za redovitim kontaktom bolesnika s njegovim liječnikom specijalistom i kliničkim praćenjem.

**Kontrolni popis za provjeru prije primjene lijeka:**

* Kontrolni popis za provjeru prije primjene lijeka namijenjen je zdravstvenim radnicima i bolesnicima/njegovateljima koji primjenjuju lijek kao pomoć u prepoznavanju čimbenika rizika i ranih znakova i simptoma PML‑a.
* Zdravstveni radnici koji primjenjuju Tysabri s.c. izvan bolnice te bolesnici i njegovatelji koji primjenjuju Tysabri s.c. trebaju provjeriti Kontrolni popis prije svake primjene lijeka Tysabri s.c.
* Smjernice dobivene na temelju bolesnikovih/njegovateljevih odgovora navedenih u Kontrolnom popisu upućuju na potrebu za obraćanjem nadležnom liječniku specijalistu, čija je odgovornost odrediti sljedeće korake u pogledu prikladnosti i rasporeda primjene lijeka Tysabri ako se sumnja na znakove, simptome ili nove čimbenike rizika za pojavu PML‑a.
* Napomena da Kontrolni popis nema svrhu zamijeniti konzultacije bolesnika s nadležnim liječnikom specijalistom.

**Dodatne informacije za zdravstvenog radnika:**

* Osnovne informacije o PML‑u, kako bi se zdravstvenom radniku omogućilo potpunije razumijevanje i lakše služenje Kontrolnim popisom za provjeru prije primjene lijeka.
* Informacije koje se odnose na **identifikaciju čimbenika rizika** za pojavu PML‑a povezanog s primjenom lijeka Tysabri, uključujući detalje algoritma procjene rizika za PML koji sažeto prikazuje rizik za pojavu PML‑a prema čimbenicima rizika (status antitijela na John Cunninghamov virus [JCV], prethodna primjena imunosupresiva i trajanje liječenja [po godinama liječenja]) i stratifikaciju rizika prema vrijednosti indeksa, ako je primjenjivo.
* Podsjetnik da je, bez obzira na to jesu li čimbenici rizika za PML prisutni ili odsutni, u svih bolesnika trenutačno liječenih lijekom Tysabri i još 6 mjeseci nakon **prestanka terapije** potrebno pozorno pratiti moguću pojavu PML‑a.
* Detaljni opis kliničke procjene u slučaju PML‑a, uključujući kliničke karakteristike koje mogu pomoći u razlikovanju lezija MS‑a od PML‑a.
* Napomena da se svi podaci dostupni za karakterizaciju rizika od pojave PML‑a odnose na i.v. put primjene. S obzirom na slične farmakodinamičke profile, pretpostavlja se da su rizik i čimbenici rizika za PML jednaki, iako su putevi primjene različiti.
* Podsjetnik da se bolesniku mora dati kartica s upozorenjem za bolesnika i da se tu karticu može zatražiti od lokalnog predstavnika tvrtke Biogen.
* Podsjetnik da je odgovornost nadležnog liječnika specijalista utvrditi je li bolesnik pogodan za izvanbolničku primjenu lijeka Tysabri s.c. u redovitim intervalima i osigurati odgovarajuće praćenje zbog mogućeg PML‑a (uključujući čimbenike rizika i snimanje MR‑om).
* Napomenu da izvanbolnička primjena lijeka Tysabri s.c. ne zamjenjuje potrebu za redovitim kontaktima s bolesnikovim liječnikom specijalistom i njegovim kliničkim praćenjem.

**Kartica s upozorenjem za bolesnika:**

* + Podsjetnik bolesnicima da je karticu potrebno pokazati svakom liječniku i/ili njegovatelju koji je uključen u njihovo liječenje i da je drže kod sebe 6 mjeseci nakon primanja posljednje doze lijeka Tysabri.
  + Podsjetnik bolesnicima da pažljivo pročitaju uputu o lijeku prije početka primjene lijeka Tysabri i da ne započinju liječenje ako imaju ozbiljan problem s imunosnim sustavom.
  + Podsjetnik bolesnicima da ne uzimaju nikakve druge dugoročne lijekove za MS tijekom primanja lijeka Tysabri.
  + Opis PML-a, mogućih simptoma i liječenja PML-a.
  + Podsjetnik gdje prijaviti nuspojave.
  + Pojedinosti o bolesniku, liječniku i datumu početka liječenja lijekom Tysabri.
  + Podsjetnik bolesnicima koji primjenjuju lijek samostalno i njegovateljima koji primjenjuju Tysabri s.c. da prije svake primjene lijeka Tysabri s.c. pregledaju Kontrolni popis za provjeru prije primjene lijeka. Ako opaze bilo koji simptom PML‑a, Tysabri s.c. ne smije se primijeniti nego je potrebno odmah obavijestiti liječnika koji je propisao lijek.

**Obrazac za početak i nastavak liječenja treba sadržavati sljedeće elemente:**

* Informacije o PML-u i IRIS-u, uključujući rizik od pojave PML-a tijekom liječenja lijekom Tysabri stratificiran prema prethodnom liječenju imunosupresivima i infekciji JCV-om.
* Potvrdu da je liječnik razgovarao o riziku za PML i riziku za IRIS ako se liječenje prekine nakon sumnje na PML i potvrdu da bolesnik razumije rizik za PML, te da je primio primjerak obrasca i karticu s upozorenjima za bolesnika
* Podatke o bolesniku i o liječniku.
* Obrazac za nastavak liječenja treba sadržavati elemente iz obrasca za početak liječenja i dodatno, izjavu da se rizik za PML povećava s povećanjem trajanja liječenja te da liječenje u trajanju duljem od 24 mjeseca nosi dodatni rizik.

**Obrazac za trajni prekid liječenja**

* Informacije za bolesnika da je PML prijavljivan i do 6 mjeseci nakon prekida uzimanja lijeka Tysabri i da zato uz sebe treba imati karticu s upozorenjem za bolesnika i nakon prekida liječenja.
* Podsjetnik na simptome PML-a i kada može biti potrebno snimanje MR-om.
* Prijava nuspojava.

**PRILOG III.**

**OZNAČIVANJE I UPUTA O LIJEKU**

A. OZNAČIVANJE

**PODACI KOJI SE MORAJU NALAZITI NA VANJSKOM PAKIRANJU**

**VANJSKO PAKIRANJE**

**1. NAZIV LIJEKA**

Tysabri 300 mg koncentrat za otopinu za infuziju

natalizumab

**2. NAVOĐENJE DJELATNE(IH) TVARI**

Jedna bočica od 15 ml koncentrata sadrži 300 mg natalizumaba (20 mg po ml). Kada je razrijeđena, otopina za infuziju sadrži približno 2,6 mg/ml natalizumaba.

**3. POPIS POMOĆNIH TVARI**

natrijev dihidrogenfosfat hidrat, natrijev hidrogenfosfat heptahidrat, natrijev klorid,

polisorbat 80 (E433) i voda za injekcije.

Prije uporabe pročitajte uputu o lijeku.

**4. FARMACEUTSKI OBLIK I SADRŽAJ**

koncentrat za otopinu za infuziju

1 x 15 ml bočica

**5. NAČIN I PUT(EVI) PRIMJENE LIJEKA**

**Intravenski.**

**Razrijediti prije infuzije.**

Nakon razrjeđivanja ne tresti.

Prije uporabe pročitajte uputu o lijeku.

**6. POSEBNO UPOZORENJE O ČUVANJU LIJEKA IZVAN POGLEDA I DOHVATA DJECE**

**7. DRUGO(A) POSEBNO(A) UPOZORENJE(A), AKO JE POTREBNO**

**8. ROK VALJANOSTI**

EXP

**9. POSEBNE MJERE ČUVANJA**

**Čuvati u hladnjaku. Ne zamrzavati. Čuvati bočicu u originalnom pakiranju radi zaštite od svjetlosti.**

**10. POSEBNE MJERE ZA ZBRINJAVANJE NEISKORIŠTENOG LIJEKA ILI OTPADNIH MATERIJALA KOJI POTJEČU OD LIJEKA, AKO JE POTREBNO**

**11. NAZIV I ADRESA NOSITELJA ODOBRENJA ZA STAVLJANJE LIJEKA U PROMET**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

**12. BROJ(EVI) ODOBRENJA ZA STAVLJANJE LIJEKA U PROMET**

EU/1/06/346/001

**13. BROJ SERIJE**

Lot

**14. NAČIN IZDAVANJA LIJEKA**

**15. UPUTE ZA UPORABU**

**16. PODACI NA BRAILLEOVOM PISMU**

Prihvaćeno obrazloženje za nenavođenje Brailleovog pisma.

**17. JEDINSTVENI IDENTIFIKATOR – 2D BARKOD**

Sadrži 2D barkod s jedinstvenim identifikatorom.

**18. JEDINSTVENI IDENTIFIKATOR – PODACI ČITLJIVI LJUDSKIM OKOM**

PC

SN

NN

**PODACI KOJE mora najmanje sadržavati MALO UNUTARNJE PAKIRANJE**

**NALJEPNICA NA BOČICI**

**1. NAZIV LIJEKA I PUT(EVI) PRIMJENE LIJEKA**

Tysabri 300 mg koncentrat za otopinu za infuziju

natalizumab

i.v.

**2. NAČIN PRIMJENE LIJEKA**

Razrijediti prije infuzije. Nakon razrjeđivanja, ne tresti.

Prije uporabe pročitajte uputu o lijeku.

**3. ROK VALJANOSTI**

EXP

**4. BROJ SERIJE**

Lot

**5. SADRŽAJ po težini, volumenu ili DOZNOJ JEDINICI lijeka**

15 ml

**6. DRUGO**

**PODACI KOJI SE MORAJU NALAZITI NA VANJSKOM PAKIRANJU**

**KUTIJA**

**1. NAZIV LIJEKA**

Tysabri 150 mg otopina za injekciju u napunjenoj štrcaljki

natalizumab

**2. NAVOĐENJE DJELATNE(IH) TVARI**

Jedna napunjena štrcaljka sadrži 150 mg natalizumaba u 1 ml otopine

**3. POPIS POMOĆNIH TVARI**

natrijev dihidrogenfosfat hidrat, natrijev hidrogenfosfat heptahidrat, natrijev klorid,

polisorbat 80 (E433) i voda za injekcije.

**4. FARMACEUTSKI OBLIK I SADRŽAJ**

Otopina za injekciju

2 napunjene štrcaljke

**5. NAČIN I PUT(EVI) PRIMJENE LIJEKA**

Prije uporabe pročitajte uputu o lijeku.

Supkutana primjena.

Samo za jednokratnu uporabu.

**6. POSEBNO UPOZORENJE O ČUVANJU LIJEKA IZVAN POGLEDA I DOHVATA DJECE**

Čuvati izvan pogleda i dohvata djece.

**7. DRUGO(A) POSEBNO(A) UPOZORENJE(A), AKO JE POTREBNO**

Primijenite dvije štrcaljke od 150 mg.

Puna doza = 300 mg.

A close up of a device

Description automatically generated

**8. ROK VALJANOSTI**

EXP

**9. POSEBNE MJERE ČUVANJA**

**Čuvati u hladnjaku.** Ne zamrzavati.

Napunjenu štrcaljku čuvati u vanjskom pakiranju radi zaštite od svjetlosti.

Štrcaljke se mogu ostaviti na sobnoj temperaturi (do 30 °C) najduže 24 sata.

Zabilježite ukupno vrijeme čuvanja izvan hladnjaka.

**10. POSEBNE MJERE ZA ZBRINJAVANJE NEISKORIŠTENOG LIJEKA ILI OTPADNIH MATERIJALA KOJI POTJEČU OD LIJEKA, AKO JE POTREBNO**

**11. NAZIV I ADRESA NOSITELJA ODOBRENJA ZA STAVLJANJE LIJEKA U PROMET**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

**12. BROJ(EVI) ODOBRENJA ZA STAVLJANJE LIJEKA U PROMET**

EU/1/06/346/002

**13. BROJ SERIJE**

Lot

**14. NAČIN IZDAVANJA LIJEKA**

**15. UPUTE ZA UPORABU**

**16. PODACI NA BRAILLEOVOM PISMU**

Tysabri 150 mg

**17. JEDINSTVENI IDENTIFIKATOR – 2D BARKOD**

Sadrži 2D barkod s jedinstvenim identifikatorom.

**18. JEDINSTVENI IDENTIFIKATOR – PODACI ČITLJIVI LJUDSKIM OKOM**

PC

SN

NN

**PODACI KOJI SE MORAJU NALAZITI NA VANJSKOM PAKIRANJU**

**PODLOŽAK ZA ŠTRCALJKU**

**1. DRUGO**

Primijenite dvije štrcaljke od 150 mg

Puna doza = 300 mg

*Tekst koji se mora nalaziti na odvojivoj naljepnici:*

2 x Tysabri 150 mg s.c.

Lot

EXP

**PODACI KOJE mora najmanje sadržavati MALO UNUTARNJE PAKIRANJE**

**NALJEPNICA NA NAPUNJENOJ ŠTRCALJKI**

**1. NAZIV LIJEKA I PUT(EVI) PRIMJENE LIJEKA**

Tysabri 150 mg injekcija

natalizumab

s.c.

**2. NAČIN PRIMJENE LIJEKA**

**3. ROK VALJANOSTI**

EXP

**4. BROJ SERIJE**

Lot

**5. SADRŽAJ po težini, volumenu ili DOZNOJ JEDINICI lijeka**

1 ml

**6. DRUGO**

B. UPUTA O LIJEKU

**Uputa o lijeku: Informacije za bolesnika**

**Tysabri 300 mg koncentrat za otopinu za infuziju**

natalizumab

**Pažljivo pročitajte cijelu uputu prije nego počnete primjenjivati ovaj lijek jer sadrži Vama važne podatke.**

Osim ove upute dobit ćete i Karticu s upozorenjem za bolesnika. Ona sadrži važne sigurnosne informacije u koje morate biti upućeni prije i tijekom liječenja lijekom Tysabri.

* Sačuvajte ovu uputu i Karticu s upozorenjem za bolesnika. Možda ćete ih trebati ponovo pročitati. Nosite uz sebe ovu uputu i Karticu s upozorenjem za bolesnika tijekom liječenja te još šest mjeseci nakon zadnje doze ovog lijeka, budući da se nuspojave mogu javiti i nakon što ste prekinuli liječenje.
* Ako imate dodatnih pitanja, obratite se liječniku.
* Ako primijetite bilo koju nuspojavu, potrebno je obavijestiti liječnika. To uključuje i svaku moguću nuspojavu koja nije navedena u ovoj uputi. Pogledajte dio 4.

**Što se nalazi u ovoj uputi:**

1. Što je Tysabri i za što se koristi

2. Što morate znati prije nego počnete primati Tysabri

3. Kako primjenjivati Tysabri

4. Moguće nuspojave

1. Kako čuvati Tysabri

6. Sadržaj pakiranja i druge informacije

1. **Što je Tysabri i za što se koristi**

Tysabri se primjenjuje za liječenje multiple skleroze (MS). Sadrži djelatnu tvar natalizumab koja spada u monoklonska antitijela.

Multipla skleroza uzrokuje upalu u mozgu koja oštećuje živčane stanice. Ova se upala događa kad bijele krvne stanice dospiju u mozak i leđnu moždinu. Lijek zaustavlja prodiranje bijelih krvnih stanica u mozak. Time se smanjuje oštećenje živaca uzrokovano MS-om.

**Simptomi multiple skleroze**

Simptomi multiple skleroze razlikuju se od bolesnika do bolesnika, a u Vas se mogu javiti neki od simptoma ili niti jedan.

**Mogu uključivati:** poteškoće u hodanju, obamrlost lica, ruku ili nogu; probleme s vidom; umor; osjećaj neravnoteže ili vrtoglavice; probleme s mjehurom i crijevima; poteškoće u razmišljanju i koncentraciji; depresiju; akutnu ili kroničnu bol; seksualne probleme; ukočenost i grčeve mišića.

Kad se simptomi bolesti pojačaju govorimo o *relapsu* (poznatom i kao pogoršanje ili napadaj). Kod relapsa simptome možete primijetiti iznenada, unutar nekoliko sati, ili polagano kako napreduju tijekom nekoliko dana. Potom se simptomi uglavnom postupno povlače (to se naziva *remisija*).

**Kako Tysabri pomaže**

U ispitivanjima ovaj lijek je približno prepolovio povećanje onesposobljenosti uzrokovane multiplom sklerozom i smanjio broj napadaja za oko dvije trećine. Za vrijeme liječenja ovim lijekom možda nećete primijetiti poboljšanje, ali on ipak djeluje sprječavanjem pogoršanja multiple skleroze.

1. **Što morate znati prije nego počnete primati Tysabri**

Prije nego što započnete liječenje ovim lijekom važno je da s liječnikom razmotrite koristi koje možete očekivati od ovog liječenja i rizik povezan s tim.

**Ne smijete primati Tysabri**

* ako ste **alergični** na natalizumab ili neki drugi sastojak ovog lijeka (naveden u dijelu 6)
* ako Vam je **dijagnosticiran PML** (*progresivna multifokalna leukoencefalopatija*). PML je manje česta infekcija mozga
* ako imate ozbiljan problem s **imunološkim sustavom.** To može biti zbog bolesti (poput HIV-a) ili lijeka koji primjenjujete ili ste primjenjivali u prošlosti (pogledajte u nastavku).
* ako uzimate **lijekove koji** **djeluju** **na imunološki sustav**, uključujući određene lijekove kojima se liječi multipla skleroza. Ti se lijekovi ne smiju primjenjivati s lijekom Tysabri.
* ako **imate tumor** (osim ako se radi o vrsti tumora kože koji se zove *karcinom bazalnih stanica*).

**Upozorenja i mjere opreza**

**Morate porazgovarati sa svojim liječnikom** o tome je li liječenje lijekom Tysabri najprikladnije za Vas. Učinite to prije nego što počnete uzimati Tysabri i ako primate Tysabri više od dvije godine.

**Moguća infekcija mozga (PML)**

U nekih bolesnika koji su primali ovaj lijek infekcija mozga koja se zove PML (*progresivna multifokalna leukoencefalopatija)* zabilježena je manje često (manje od 1 na 100). PML može dovesti do teške onesposobljenosti ili smrti.

Prije početka liječenja liječnik će **svim bolesnicima propisati pretrage krvi** na infekciju virusom JC. JC je uobičajeni virus koji obično ne uzrokuje oboljenje. Međutim, PML je povezan s povećanjem JC virusa u mozgu. Razlog zbog kojeg dolazi do te pojave kod nekih bolesnika liječenih lijekom Tysabri nije poznat. Prije i za vrijeme liječenja, Vaš će liječnik zatražiti pretrage Vaše krvi na prisutnost antitijela protiv virusa JC kako bi se doznalo jeste li zaraženi tim virusom.

Vaš će Vam liječnik propisati **snimanje magnetskom rezonancijom (MR)**, a postupak se će ponoviti tijekom terapije kako bi se provjerilo bolujete li od PML-a.

* **Simptomi PML-a** mogu nalikovati relapsu multiple skleroze (vidjeti dio 4, *Moguće nuspojave*). Od PML-a također možete oboljeti do 6 mjeseci nakon prestanka liječenja lijekom Tysabri.

Ako smatrate da Vam se multipla skleroza pogoršava, ili ako primijetite neke nove simptome dok ste na liječenju lijekom Tysabri ili do 6 mjeseci nakon završetka liječenja, **odmah se obratite svom liječniku**.

* **Razgovarajte sa svojim partnerom ili skrbnicima** o tome na što treba paziti (vidjeti dio 4, *Moguće nuspojave*). Neke ćete simptome možda teško sami uočiti, kao što su promjene raspoloženja ili ponašanja, smetenost, problemi u govoru i komunikaciji. Ako vam se pojavi bilo koji od ovih simptoma, **možda će biti potrebne dodatne pretrage**. Pazite na simptome 6 mjeseci nakon završetka liječenja lijekom Tysabri.
* Čuvajte Karticu s upozorenjem za bolesnika koju ste dobili od svog liječnika. U njoj se nalaze ove informacije. Pokažite je svom partneru ili skrbnicima.

**Tri stvari mogu povećati rizik od PML-a** u liječenju lijekom Tysabri. Ako imate dva ili više čimbenika rizika, rizik se dodatno povećava:

* **Ako u krvi imate antitijela na JC virus**. To je znak da je virus u Vašem tijelu. Proći ćete pretrage prije i za vrijeme liječenja lijekom Tysabri.
* **Ako se dugo liječite** lijekom Tysabri, osobito ako se liječite dulje od dvije godine.
* **Ako ste prije uzimali lijek koji se naziva *imunosupresiv***, a koji smanjuje aktivnost Vašeg imunološkog sustava.

JC virus je uzročnik i **jednog drugog stanja** koje se naziva JCV GCN (*neuronopatija granularnih stanica uzrokovana JC virusom)*, a pojavilo se u nekih bolesnika koji su primali Tysabri. Simptomi JCV GCN-a slični su simptomima PML-a.

**Za one s nižim rizikom od PML-a**, liječnik može redovito ponavljati test radi provjere:

* da još uvijek u krvi nemate antitijela na JC virus.
* ako ste liječeni dulje od 2 godine i još uvijek u krvi imate nižu razinu antitijela na JC virus.

**U slučaju oboljenja od PML-a**

PML se može liječiti, a liječenje lijekom Tysabri će se prekinuti. Međutim, neke osobe mogu imati reakciju dok se lijek Tysabri uklanja iz tijela. Ova reakcija (poznata kao IRIS ili upalni sindrom imunološke rekonstitucije) može dovesti do pogoršanja Vašeg stanja, uključujući pogoršanje funkcije mozga.

**Pazite na pojavu drugih infekcija**

Neke infekcije, osim PML-a, također mogu biti ozbiljne i mogu biti posljedica virusa, bakterija i drugih uzročnika.

**Odmah obavijestite liječnika ili medicinsku sestru** ako mislite da imate infekciju (vidjeti također dio 4, *Moguće nuspojave*).

**Promjene u razinama krvnih pločica**

Natalizumab može smanjiti razinu krvnih pločica (trombocita) koje su odgovorne za zgrušavanje krvi. To smanjenje može uzrokovati stanje poznato pod nazivom trombocitopenija (pogledajte dio 4.) kod kojeg se Vaša krv možda neće moći dovoljno brzo zgrušati da zaustavi krvarenje. To može dovesti do stvaranja modrica kao i do drugih ozbiljnijih problema kao što je pretjerano krvarenje. Trebate odmah obavijestiti svog liječnika ako primijetite neobjašnjivo stvaranje modrica, crvene ili ljubičaste točke na koži (koje se nazivaju petehije), krvarenje iz posjekotina na koži koje se ne zaustavlja ili curi, produljeno krvarenje iz zubnog mesa ili nosa, krv u mokraći ili stolici, odnosno krvarenje u bjeloočnicama.

**Djeca i adolescenti**

Nemojte davati ovaj lijek djeci ili adolescentima mlađima od 18 godina.

**Drugi lijekovi i Tysabri**

Obavijestite svog liječnika ako uzimate, nedavno ste uzeli ili biste mogli uzeti bilo koje druge lijekove.

* Ovaj lijek **ne smijete** primati ako se trenutno liječite lijekovima koji djeluju na **imunološki sustav**, uključujući određene druge lijekove za liječenje multiple skleroze.
* Možda nećete moći primati ovaj lijek ako ste **prethodno** primali bilo koji lijek koji djeluje na imunološki sustav.

**Trudnoća i dojenje**

* **Ako ste trudni, nemojte primati ovaj lijek** bez prethodnog razgovora sa svojim liječnikom Odmah obavijestite liječnika ako zatrudnite, mislite da biste mogli biti trudni ili planirate zatrudnjeti.
* **Nemojte dojiti tijekom primjene lijeka Tysabri**. S liječnikom ćete odlučiti da li prestati dojiti ili prestati primjenjivati lijek.

Ako ste trudni ili dojite, mislite da biste mogli biti trudni ili planirate imati dijete, obratite se svom liječniku za savjet prije nego primite ovaj lijek. Vaš će liječnik uzeti u obzir rizik za bebu i korist za majku.

**Upravljanje vozilima i strojevima**

Omaglica je vrlo česta nuspojava. Ako lijek tako djeluje na Vas, nemojte upravljati vozilima ili strojevima.

**Tysabri sadrži natrij**

Jedna bočica ovog lijeka sadrži 2,3 mmola (ili 52 mg) natrija. Nakon razrjeđivanja za primjenu, ovaj lijek sadrži 17,7 mmol (ili 406 mg) natrija po dozi. To treba uzeti u obzir ako Vam je preporučena prehrana s niskim udjelom soli (natrija).

1. **Kako primjenjivati Tysabri**

Tysabri u obliku intravenske infuzije dat će Vam liječnik iskusan u liječenju multiple skleroze. Ako nemate problema uzrokovanih prethodnim liječenjem, možda ćete odmah prijeći s drugog lijeka protiv multiple skleroze na Tysabri.

* Liječnik Vam mora napraviti **pretragu krvi** kako bi se provjerilo imate li antitijela na virus JC i druge moguće probleme.
* Vaš će liječnik organizirati **snimanje magnetskom rezonancijom (MR)** koje će se ponoviti tijekom liječenja.
* **Da biste se prebacili s nekih drugih lijekova za multiplu sklerozu (MS)**, liječnik Vam može savjetovati da pričekate određeno vrijeme kako bi se osiguralo da većina prethodnog lijeka više nije prisutna u Vašem tijelu.
* Preporučena doza za odrasle je 300 mg svaka 4 tjedna.
* Tysabri se mora razrijediti prije primjene. Daje se putem infuzije u venu (drip), uglavnom u ruku. To traje oko 1 sat.
* Podaci o pripremi i primjeni lijeka za medicinske i zdravstvene radnike nalaze se na kraju ove upute.

**Ako prekinete primjenu lijeka Tysabri**

Redovita primjena lijeka Tysabri je važna, osobito tijekom prvih nekoliko mjeseci liječenja. Važno je da nastavite liječenje onoliko dugo koliko Vi i liječnik smatrate da Vam pomaže. Bolesnici koji su primili jednu ili dvije doze lijeka Tysabri i zatim imali razmak u liječenju od tri ili više mjeseci, imaju veću vjerojatnost da će dobiti alergijsku reakciju prilikom ponovnog početka liječenja.

**Provjeravanje radi alergijskih reakcija**

Nekoliko bolesnika imalo je alergijsku reakciju na ovaj lijek. Vaš će liječnik tijekom davanja infuzije i 1 sat nakon toga možda provjeravati imate li alergijsku reakciju. Također, pogledajte dio 4, *Moguće nuspojave*.

**Ako ste propustili dozu lijeka Tysabri**

Ako propustite primiti uobičajenu dozu lijeka Tysabri, dogovorite s liječnikom da je što prije primite. Potom možete nastaviti primati svoju dozu lijeka Tysabri svaka 4 tjedna.

**Je li Tysabri uvijek djelotvoran?**

U nekoliko bolesnika koji primaju Tysabri prirodni tjelesni obrambeni mehanizam može s vremenom zaustaviti djelovanje jer tijelo stvara antitijela na lijek. Liječnik će nakon pretraga krvi odlučiti je li lijek za Vas djelotvoran te će po potrebi prekinuti liječenje.

U slučaju bilo kakvih pitanja o lijeku Tysabri, obratite se liječniku. Uvijek primijenite lijek točno onako kako je opisano u ovoj uputi ili kako Vam je rekao liječnik. Provjerite s liječnikom ako niste sigurni.

**4. Moguće nuspojave**

Kao i svi lijekovi, ovaj lijek može uzrokovati nuspojave iako se one neće javiti kod svakoga.

**Odmah razgovarajte sa svojim liječnikom ili medicinskom sestrom** ako primijetite bilo što od sljedećeg.

**Znakovi infekcije mozga**

* promjene u osobnosti i ponašanju poput smetenosti, delirija ili gubitka svijesti
* epileptički napadaji
* glavobolja
* mučnina / povraćanje
* ukočenost vrata
* izrazita osjetljivost na jako svjetlo
* vrućica
* osip (bilo gdje na tijelu)

Ove simptome može uzrokovati infekcija mozga (*encefalitis ili PML*) ili njegove ovojnice (*meningitis*).

**Znakovi ostalih ozbiljnih infekcija**

* neobjašnjiva vrućica
* teški proljev
* nedostatak zraka
* dugotrajna omaglica
* glavobolja
* gubitak težine
* bezvoljnost
* oštećenje vida
* bol ili crvenilo oka (očiju)

**Znakovi alergijske reakcije**

* osip praćen svrbežom (koprivnjača)
* oticanje lica, usana ili jezika
* otežano disanje
* bol ili nelagoda u prsnom košu
* povišen ili snižen krvni tlak (liječnik ili medicinska sestra će to primijetiti ukoliko prate Vaš krvni tlak)

Pojava ovih znakova najvjerojatnija je tijekom davanja infuzije ili ubrzo nakon toga.

**Znakovi mogućih jetrenih problema**

* žuta boja kože ili bjeloočnica
* neuobičajeno tamni urin
* abnormalni nalazi pretrage jetrene funkcije

**Odmah se obratite liječniku ili medicinskoj sestri** ako primijetite bilo koju navedenu nuspojavu ili ako mislite da imate infekciju. **Pokažite Karticu s upozorenjem za bolesnika** i ovu uputu o lijeku svakom liječniku ili medicinskoj sestri koji vas liječe, a ne samo neurologu.

**Druge nuspojave**

**Vrlo česte** (mogu se javiti u više od 1 na 10 osoba)

* infekcija mokraćnog sustava
* grlobolja i curenje iz nosa ili začepljen nos
* glavobolja
* omaglica
* mučnina
* bol u zglobovima
* umor
* omaglica, mučnina, svrbež i zimica tijekom ili ubrzo nakon infuzije

**Česte** (mogu se javiti u manje od 1 na 10 osoba)

* anemija (smanjenje broja crvenih krvnih stanica koje može uzrokovati bljedilo kože i osjećaj nedostatka zraka ili nedostatka energije)
* alergija (preosjetljivost)
* drhtanje
* osip praćen svrbežom (koprivnjača)
* mučnina (povraćanje)
* vrućica
* poteškoće s disanjem (dispneja)
* crvenilo lica ili tijela (navale crvenila)
* herpes infekcije
* nelagoda oko mjesta na kojem ste primili infuziju. Možete imati modricu, crvenilo, bol, svrbež ili oticanje

**Manje česte** (mogu se javiti u manje od 1 na 100 osoba)

* teška alergija (anafilaktička reakcija)
* progresivna multifokalna leukoencefalopatija (PML)
* upalni poremećaj nakon prestanka uzimanja lijeka
* oticanje lica
* povećanje broja bijelih krvnih stanica (eozinofilija)
* pad broja krvnih pločica
* lakše stvaranje modrica (purpura)

**Rijetke** (mogu se javiti u manje od 1 na 1000 osoba)

* herpes infekcija u oku
* teška anemija (smanjenje broja crvenih krvnih stanica koje može uzrokovati bljedilo kože i osjećaj nedostatka zraka ili nedostatka energije)
* ozbiljno potkožno oticanje
* visoka razina bilirubina u krvi (hiperbilirubinemija) koja može uzrokovati simptome kao što su žutilo očiju ili kože, vrućica i umor

**Nepoznato** (učestalost se ne može procijeniti iz dostupnih podataka)

* neuobičajene infekcije (tzv. „oportunističke infekcije”)
* oštećenje jetre

**Obratite se što prije svom liječniku** ako mislite da imate infekciju.

Ove informacije naći ćete također u Kartici s upozorenjem za bolesnika koju ste dobili od svog liječnika.

**Prijavljivanje nuspojava**

Ako primijetite bilo koju nuspojavu, potrebno je obavijestiti liječnika. To uključuje i svaku moguću nuspojavu koja nije navedena u ovoj uputi. Nuspojave možete prijaviti izravno putem nacionalnog sustava za prijavu nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx). Prijavljivanjem nuspojava možete pridonijeti u procjeni sigurnosti ovog lijeka.

**5. Kako čuvati Tysabri**

Lijek čuvajte izvan pogleda i dohvata djece.

Ovaj lijek se ne smije upotrijebiti nakon isteka roka valjanosti navedenog na naljepnici i kutiji. Rok valjanosti odnosi se na zadnji dan navedenog mjeseca.

**Neotvorena bočica:**

Čuvati u hladnjaku.

Ne zamrzavati.

Čuvati bočicu u originalnom pakiranju radi zaštite od svjetlosti.

**Razrijeđena otopina:**

Nakon razrjeđivanja, preporučuje se primijeniti odmah. Ako se ne primijeni odmah, razrijeđenu otopinu treba pohraniti od 2 °C do 8 °C i primijeniti infuzijom unutar 24 sata nakon razrjeđivanja.

Ovaj lijek se ne smije upotrijebiti ako primijetite čestice u tekućini i/ili ako je tekućina u bočici promijenila boju.

**6. Sadržaj pakiranja i druge informacije**

**Što Tysabri sadrži**

Djelatna tvar je natalizumab. Jedna bočica od 15 ml koncentrata sadrži 300 mg natalizumaba (20 mg po ml). Kada je razrijeđena, otopina za infuziju sadrži otprilike 2,6 mg po ml natalizumaba.

Drugi sastojci su:

natrijev dihidrogenfosfat hidrat

natrijev hidrogenfosfat heptahidrat

natrijev klorid (pogledajte dio 2 „Tysabri sadrži natrij“).

polisorbat 80 (E433)

voda za injekcije

**Kako Tysabri izgleda i sadržaj pakiranja**

Tysabri je bistra, bezbojna do blago zamućena tekućina.

Svako pakiranje sadrži jednu staklenu bočicu.

**Nositelj odobrenja za stavljanje lijeka u promet i proizvođač**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

Za sve informacije o ovom lijeku obratite se lokalnom predstavniku nositelja odobrenja za stavljanje lijeka u promet.

|  |  |
| --- | --- |
| **België/Belgique/Belgien**  Biogen Belgium N.V./S.A.  Tél/Tel: +32 2 219 12 18 | **Lietuva**  Biogen Lithuania UAB  Tel: +370 5 259 6176 |
| **България**  ТП ЕВОФАРМА  Teл.: +359 2 962 12 00 | **Luxembourg/Luxemburg**  Biogen Belgium N.V./S.A.  Tél/Tel: +352 2 219 12 18 |
| **Česká republika**  Biogen (Czech Republic) s.r.o.  Tel: +420 255 706 200 | **Magyarország**  Biogen Hungary Kft.  Tel.: +36 (1) 899 9883 |
| **Danmark**  Biogen (Denmark) A/S  Tlf.: +45 77 41 57 57 | **Malta**  Pharma MT limited  Tel: +356 213 37008/9 |
| **Deutschland**  Biogen GmbH  Tel: +49 (0) 89 99 6170 | **Nederland**  Biogen Netherlands B.V.  Tel: +31 20 542 2000 |
| **Eesti**  Biogen Estonia OÜ  Tel: +372 618 9551 | **Norge**  Biogen Norway AS  Tlf: +47 23 40 01 00 |
| **Ελλάδα**  Genesis Pharma SA  Τηλ: +30 210 8771500 | **Österreich**  Biogen Austria GmbH  Tel: +43 1 484 46 13 |
| **España**  Biogen Spain SL  Tel: +34 91 310 7110 | **Polska**  Biogen Poland Sp. z o.o.  Tel.: +48 22 351 51 00 |
| **France**  Biogen France SAS  Tél: +33 (0)1 41 37 95 95 | **Portugal**  Biogen Portugal Sociedade Farmacêutica Unipessoal, Lda  Tel: +351 21 318 8450 |
| **Hrvatska**  Biogen Pharma d.o.o.  Tel: +385 (0) 1 775 73 22 | **România**  Johnson & Johnson Romania S.R.L.  Tel: +40 21 207 18 00 |
| **Ireland**  Biogen Idec (Ireland) Ltd.  Tel: +353 (0)1 463 7799 | **Slovenija**  Biogen Pharma d.o.o.  Tel: +386 1 511 02 90 |
| **Ísland**  Icepharma hf  Sími: +354 540 8000 | **Slovenská republika**  Biogen Slovakia s.r.o.  Tel: +421 2 323 340 08 |
| **Italia**  Biogen Italia s.r.l.  Tel: +39 02 584 9901 | **Suomi/Finland**  Biogen Finland Oy  Puh/Tel: +358 207 401 200 |
| **Κύπρος**  Genesis Pharma (Cyprus) Ltd  Τηλ: +357 22 76 57 15 | **Sverige**  Biogen Sweden AB  Tel: +46 8 594 113 60 |
| **Latvija**  Biogen Latvia SIA  Tel: +371 68 688 158 |  |

**Ova uputa je zadnji puta revidirana u**

**Ostali izvori informacija**

Detaljnije informacije o ovom lijeku dostupne su na internetskoj stranici Europske agencije za lijekove: <https://www.ema.europa.eu>.

---------------------------------------------------------------------------------------------------------------------------

**Sljedeće informacije namijenjene su samo zdravstvenim radnicima:**

1. Provjerite sadrži li Tysabri bočica čestice prije razrjeđivanja i primjene. Ako primijetite čestice i/ili ako tekućina u bočici nije bezbojna i bistra do blago opalescentna, bočicu ne smijete upotrijebiti.

2. Koristite aseptičku tehniku za pripremu lijeka. Odstranite *flip-off* kapicu s bočice. Umetnite iglu štrcaljke u bočicu kroz središnji dio gumenog čepa i izvucite 15 ml koncentrata za otopinu za infuziju.

3. Dodajte 15 ml koncentrata za otopinu za infuziju u 100 ml 9 mg/ml (0,9%) otopine natrijevog klorida za injekcije. Nježno preokrenite otopinu da se potpuno izmiješa. Ne tresite.

4. Tysabri se ne smije miješati s drugim lijekovima ili otopinama za razrjeđivanje.

5. Prije primjene vizualno provjerite da li razrijeđeni lijek sadrži čestice ili je promijenio boju. Nemojte ga upotrijebiti ako je boja promijenjena ili ako su vidljive čestice.

6. Razrijeđeni lijek trebate upotrijebiti što prije i unutar 24 sata nakon razrjeđivanja. Ako je razrijeđeni lijek pohranjen na 2 °C do 8 °C (ne zamrzavati), ostavite otopinu da se zagrije do sobne temperature prije infuzije.

7. Razrijeđena otopina daje se putem intravenske infuzije tijekom 1 sata brzinom od oko 2 ml po minuti.

8. Po završetku infuzije isperite intravensku liniju sa 9 mg/ml (0,9%) otopinom natrijevog klorida za injekcije.

9. Svaka bočica namijenjena je za jednokratnu uporabu.

10. Kako bi se poboljšala sljedivost bioloških lijekova, naziv (Tysabri) i broj serije primijenjenog lijeka potrebno je jasno evidentirati.

11. Neiskorišteni lijek ili otpadni materijal potrebno je zbrinuti sukladno nacionalnim propisima.

**Uputa o lijeku: Informacije za bolesnika**

**Tysabri 150 mg otopina za injekciju u napunjenoj štrcaljki**

natalizumab

**Pažljivo pročitajte cijelu uputu prije nego počnete primjenjivati ovaj lijek jer sadrži Vama važne podatke.**

Osim ove upute dobit ćete i Karticu s upozorenjem za bolesnika, a ako lijek primjenjujete samostalno ili Vam ga primjenjuje njegovatelj, dobit ćete i Kontrolni popis za provjeru prije primjene lijeka. Oni sadrže važne sigurnosne informacije u koje morate biti upućeni prije i tijekom liječenja lijekom Tysabri.

* Sačuvajte ovu uputu i Karticu s upozorenjem za bolesnika. Možda ćete ih trebati ponovno pročitati. Nosite uz sebe ovu uputu i Karticu s upozorenjem za bolesnika tijekom liječenja te još šest mjeseci nakon zadnje doze ovog lijeka, budući da se nuspojave mogu javiti i nakon što ste prekinuli liječenje. Ako lijek primjenjujete samostalno ili Vam ga primjenjuje njegovatelj, prije svake doze provjerite Kontrolni popis za provjeru prije primjene lijeka.
* Ako imate dodatnih pitanja, obratite se liječniku.
* Ovaj je lijek propisan samo Vama. Nemojte ga davati drugima. Može im naškoditi, čak i ako su njihovi znakovi bolesti jednaki Vašima.
* Ako primijetite bilo koju nuspojavu, potrebno je obavijestiti liječnika. To uključuje i svaku moguću nuspojavu koja nije navedena u ovoj uputi. Pogledajte dio 4.

**Što se nalazi u ovoj uputi:**

1. Što je Tysabri i za što se koristi
2. Što morate znati prije nego počnete primati Tysabri
3. Kako primjenjivati Tysabri
4. Moguće nuspojave
5. Kako čuvati Tysabri
6. Sadržaj pakiranja i druge informacije
   * + 1. **Što je Tysabri i za što se koristi**

Tysabri se primjenjuje za liječenje multiple skleroze (MS). Sadrži djelatnu tvar natalizumab koja spada u *monoklonska antitijela*.

Multipla skleroza uzrokuje upalu u mozgu koja oštećuje živčane stanice. Ova se upala događa kad bijele krvne stanice dospiju u mozak i leđnu moždinu. Lijek zaustavlja prodiranje bijelih krvnih stanica u mozak. Time se smanjuje oštećenje živaca uzrokovano MS-om.

**Simptomi multiple skleroze**

Simptomi multiple skleroze razlikuju se od bolesnika do bolesnika, a u Vas se mogu javiti neki od simptoma ili niti jedan.

Mogu uključivati: poteškoće u hodanju, obamrlost lica, ruku ili nogu; probleme s vidom; umor; osjećaj neravnoteže ili vrtoglavice; probleme s mjehurom i crijevima; poteškoće u razmišljanju i koncentraciji; depresiju; akutnu ili kroničnu bol; seksualne probleme; ukočenost i grčeve mišića.

Kad se simptomi bolesti pojačaju govorimo o *relapsu* (poznatom i kao pogoršanje ili napadaj). Kod relapsa simptome možete primijetiti iznenada, unutar nekoliko sati, ili polagano kako napreduju tijekom nekoliko dana. Potom se simptomi uglavnom postupno povlače (to se naziva *remisija*).

**Kako Tysabri pomaže**

U ispitivanjima ovaj lijek je približno prepolovio povećanje onesposobljenosti uzrokovane multiplom sklerozom i smanjio broj napadaja za oko dvije trećine. Za vrijeme liječenja ovim lijekom možda nećete primijetiti poboljšanje, ali on ipak djeluje sprječavanjem pogoršanja multiple skleroze.

1. **Što morate znati prije nego počnete primati Tysabri**

Prije nego što započnete liječenje ovim lijekom važno je da s liječnikom razmotrite koristi koje možete očekivati od ovog liječenja i rizik povezan s tim.

**Ne smijete primati Tysabri**

* ako ste **alergični** na natalizumab ili neki drugi sastojak ovog lijeka (naveden u dijelu 6.)
* ako Vam je **dijagnosticiran PML** (progresivna multifokalna leukoencefalopatija). PML je manje česta infekcija mozga
* ako imate ozbiljan problem s **imunološkim sustavom**. To može biti zbog bolesti (poput HIV-a) ili lijeka koji primjenjujete ili ste primjenjivali u prošlosti (pogledajte u nastavku).
* ako uzimate **lijekove koji** **djeluju** **na imunološki sustav**, uključujući određene lijekove kojima se liječi multipla skleroza. Ti se lijekovi ne smiju primjenjivati s lijekom Tysabri.
* ako **imate tumor** (osim ako se radi o vrsti tumora kože koji se zove *karcinom bazalnih stanica*).

**Upozorenja i mjere opreza**

**Morate porazgovarati sa svojim liječnikom** o tome je li liječenje lijekom Tysabri najprikladnije za Vas. Učinite to prije nego što počnete uzimati ovaj lijek i ako ga primate više od dvije godine.

**Vođenje evidencije**

Kako bi se poboljšala sljedivost ovoga lijeka, Vaš liječnik ili ljekarnik zabilježit će naziv i serijski broj lijeka koji ste dobili u Vaš zdravstveni karton. Možda ćete i sami htjeti zabilježiti te podatke u slučaju da se od Vas jednom kasnije zatraže te informacije.

**Moguća infekcija mozga**

U nekih bolesnika koji su primali ovaj lijek infekcija mozga koja se zove PML (*progresivna multifokalna leukoencefalopatija)* zabilježena je manje često (manje od 1 na 100). PML može dovesti do teške onesposobljenosti ili smrti.

* Prije početka liječenja liječnik će **svim bolesnicima propisati pretrage krvi** na infekciju virusom JC. JC je uobičajeni virus koji obično ne uzrokuje oboljenje. Međutim, PML je povezan s povećanjem JC virusa u mozgu. Razlog zbog kojeg dolazi do te pojave kod nekih bolesnika liječenih lijekom Tysabri nije poznat. Prije i za vrijeme liječenja, Vaš će liječnik zatražiti pretrage Vaše krvi na prisutnost antitijela protiv virusa JC kako bi se doznalo jeste li zaraženi tim virusom.
* Vaš će Vam liječnik propisati **snimanje magnetskom rezonancijom (MR)**, a postupak se će ponoviti tijekom terapije kako bi se provjerilo bolujete li od PML-a.
* **Simptomi PML-a** mogu nalikovati relapsu multiple skleroze (pogledajte dio 4. Moguće nuspojave). Od PML-a također možete oboljeti do 6 mjeseci nakon prestanka liječenja lijekom Tysabri.

Ako smatrate da Vam se multipla skleroza pogoršava, ili ako primijetite neke nove simptome dok ste na liječenju lijekom Tysabri ili do 6 mjeseci nakon završetka liječenja, **odmah se obratite svom liječniku.**

* **Razgovarajte sa svojim partnerom ili skrbnicima** o tome na što treba paziti (pogledajte dio 4. Moguće nuspojave). Neke ćete simptome možda teško sami uočiti, kao što su promjene raspoloženja ili ponašanja, smetenost, problemi u govoru i komunikaciji. Ako Vam se pojavi bilo koji od ovih simptoma, **možda će biti potrebne dodatne pretrage**. Pazite na simptome do 6 mjeseci nakon završetka liječenja lijekom Tysabri.
* Čuvajte Karticu s upozorenjem za bolesnika koju ste dobili od svog liječnika. U njoj se nalaze ove informacije. Pokažite je svom partneru ili skrbnicima.
* Ako lijek primjenjujete samostalno ili Vam ga primjenjuje njegovatelj, **prije svake doze** pregledajte Kontrolni popis za provjeru prije primjene lijeka.

**Tri stvari mogu povećati rizik od PML-a** u liječenju lijekom Tysabri. Ako imate dva ili više čimbenika rizika, rizik se dodatno povećava:

* **Ako u krvi** **imate antitijela na JC virus**. To je znak da je virus u Vašem tijelu. Proći ćete pretrage prije i za vrijeme liječenja lijekom Tysabri.
* **Ako se dugo liječite** lijekom Tysabri, osobito ako se liječite dulje od dvije godine.
* **Ako ste prije uzimali lijek koji se naziva imunosupresiv**, koji smanjuje aktivnost Vašeg imunološkog sustava.

JC virus je uzročnik i **jednog drugog stanja** koje se naziva JCV GCN (*neuronopatija granularnih stanica uzrokovana JC virusom)*, a pojavilo se u nekih bolesnika koji su primali ovaj lijek. Simptomi JCV GCN-a slični su simptomima PML-a.

**Za one s nižim rizikom od PML-a**, liječnik može redovito ponavljati test radi provjere:

* da još uvijek u krvi nemate antitijela na JC virus.
* ako ste liječeni dulje od 2 godine i još uvijek u krvi imate nižu razinu antitijela na JC virus.

**U slučaju oboljenja od PML-a**

PML se može liječiti, a liječenje lijekom Tysabri će se prekinuti. Međutim, neke osobe mogu **imati reakciju** dok se lijek Tysabri uklanja iz tijela. Ova reakcija (poznata kao **IRIS** ili *upalni sindrom imunološke rekonstitucije*) može dovesti do pogoršanja Vašeg stanja, uključujući pogoršanje funkcije mozga.

**Pazite na pojavu drugih infekcija**

Neke infekcije, osim PML-a, također mogu biti ozbiljne i mogu biti posljedica virusa, bakterija i drugih uzročnika.

**Odmah obavijestite liječnika ili medicinsku sestru** ako mislite da imate infekciju (pogledajte također dio 4. *Moguće nuspojave*).

**Promjene u razinama krvnih pločica**

Natalizumab može smanjiti razinu krvnih pločica (trombocita) koje su odgovorne za zgrušavanje krvi. To smanjenje može uzrokovati stanje poznato pod nazivom trombocitopenija (pogledajte dio 4.) kod kojeg se Vaša krv možda neće moći dovoljno brzo zgrušati da zaustavi krvarenje. To može dovesti do stvaranja modrica kao i do drugih ozbiljnijih problema kao što je pretjerano krvarenje. Trebate odmah obavijestiti svog liječnika ako primijetite neobjašnjivo stvaranje modrica, crvene ili ljubičaste točke na koži (koje se nazivaju petehije), krvarenje iz posjekotina na koži koje se ne zaustavlja ili curi, produljeno krvarenje iz zubnog mesa ili nosa, krv u mokraći ili stolici, odnosno krvarenje u bjeloočnicama.

**Djeca i adolescenti**

Nemojte davati ovaj lijek djeci ili adolescentima mlađima od 18 godina.

**Drugi lijekovi i Tysabri**

Obavijestite svog liječnika ako uzimate, nedavno ste uzeli ili biste mogli uzeti bilo koje druge lijekove.

* **Ovaj lijek ne smijete primati** ako se trenutno liječite lijekovima koji djeluju na **imunološki sustav**, uključujući određene druge lijekove za liječenje multiple skleroze.
* Možda nećete moći primati lijek ako ste **prethodno** primali bilo koji lijek koji djeluje na imunološki sustav.

**Trudnoća i dojenje**

* **Ako ste trudni, nemojte primati ovaj lijek** bez prethodnog razgovora sa svojim liječnikom. Odmah obavijestite liječnika ako zatrudnite, mislite da biste mogli biti trudni ili planirate zatrudnjeti.
* **Nemojte dojiti tijekom primjene lijeka Tysabri**. S liječnikom ćete odlučiti da li prestati dojiti ili prestati primjenjivati lijek.

Ako ste trudni ili dojite, mislite da biste mogli biti trudni ili planirate imati dijete, obratite se svom liječniku za savjet prije nego primite ovaj lijek. Vaš će liječnik uzeti u obzir rizik za bebu i korist za majku.

**Upravljanje vozilima i strojevima**

Omaglica je vrlo česta nuspojava. Ako lijek tako djeluje na Vas, nemojte upravljati vozilima ili strojevima.

**Tysabri sadrži natrij**

Ovaj lijek sadrži manje od 1 mmol (23 mg) natrija po dozi od 300 mg, tj. zanemarive količine natrija.

1. **Kako primjenjivati Tysabri**

Tysabri u obliku intravenske infuzije dat će Vam liječnik iskusan u liječenju multiple skleroze. Ako nemate problema uzrokovanih prethodnim liječenjem, možda ćete odmah prijeći s drugog lijeka protiv multiple skleroze na Tysabri.

* Liječnik Vam mora napraviti **pretragu krvi** kako bi se provjerilo imate li antitijela na virus JC i druge moguće probleme.
* Vaš će liječnik organizirati **snimanje magnetskom rezonancijom (MR)** koje će se ponoviti tijekom liječenja.
* **Da biste se prebacili s nekih drugih lijekova za multiplu sklerozu (MS)**, liječnik Vam može savjetovati da pričekate određeno vrijeme kako bi se osiguralo da većina prethodnog lijeka više nije prisutna u Vašem tijelu.
* Ako to Vaše stanje dozvoljava, liječnik može s Vama razmotriti mogućnost da injekcije primate izvan bolnice (npr. kod kuće). Te injekcije može Vam davati zdravstveni radnik, Vi sami sebi ili njegovatelj, uz uvjet da ispunjavate određene kriterije. **Ipak, i dalje ćete morati odlaziti u kliniku ili bolnicu na zakazane preglede, uključujući i one na kojima će se provoditi uobičajene krvne pretrage i snimanja magnetskom rezonancijom.**
* Ako liječnik zaključi da ste pogodni da injekcije primjenjujete samostalno (ili da Vam ih primjenjuje njegovatelj), zdravstveni radnik nadgledat će primjenu prvih dviju doza (svaka od 2 injekcije).
* Prije nego što prvi put upotrijebite štrcaljke, liječnik će Vama ili njegovatelju dati detaljne upute i pokazati kako se priprema i ubrizgava lijek.
* Ako liječnik zaključi da ste pogodni da injekcije primjenjujete samostalno ili da Vam ih primjenjuje njegovatelj, **prije svake doze** obavezno pročitajte Karticu s upozorenjima za bolesnika kako biste provjerili popis simptoma PML‑a i pregledajte Kontrolni popis za provjeru prije primjene lijeka. Ako se bilo koji simptom pojavi ili postojeći pogorša, nemojte primijeniti dozu nego se odmah obratite svom liječniku.
* Preporučena doza za odrasle je 300 mg svaka 4 tjedna.
* Svaka doza daje se u **dvije injekcije** pod kožu (supkutano), u bedro, trbuh (najmanje 6 centimetara od pupka) ili stražnji dio nadlaktice (ovo posljednje samo u slučaju da injekciju daje zdravstveni radnik ili njegovatelj). To traje do 30 minuta.
* Podaci o pripremi i ubrizgavanju lijeka nalaze se na kraju ove upute.

**Ako prekinete primjenu lijeka Tysabri**

Redovita primjena ovog lijeka je važna, osobito tijekom prvih nekoliko mjeseci liječenja. Važno je da nastavite liječenje onoliko dugo koliko Vi i liječnik smatrate da Vam pomaže. **Nemojte prestati primjenjivati lijek ako Vam to nije rekao liječnik.** Bolesnici koji su primili jednu ili dvije doze lijeka Tysabri i zatim imali razmak u liječenju od 3 ili više mjeseci, imaju veću vjerojatnost da će dobiti alergijsku reakciju prilikom ponovnog početka liječenja.

**Provjeravanje radi alergijskih reakcija**

Nekoliko bolesnika imalo je alergijsku reakciju na ovaj lijek. Vaš liječnik može tijekom davanja injekcija i 1 sat nakon toga provjeravati imate li alergijsku reakciju. Ako Vam se pojavi alergijska reakcija dok primjenjujete lijek, bilo samostalno ili Vam ga primjenjuje njegovatelj, prekinite primjenu injekcije i odmah potražite liječničku pomoć. Također, pogledajte dio 4. *Moguće nuspojave*.

**Ako ste propustili dozu lijeka Tysabri**

Ako propustite primiti uobičajenu dozu lijeka Tysabri, dogovorite s liječnikom da je što prije primite. Potom možete nastaviti primati svoju dozu lijeka Tysabri svaka 4 tjedna.

Za punu dozu potrebno je primijeniti dvije štrcaljke. Važno je da budu primijenjene **obje štrcaljke** i da ste ih primili prema propisanom rasporedu doza. Ako injekcije primjenjujete samostalno ili Vam ih primjenjuje njegovatelj, u slučaju da ste propustili dozu ili da ste primijenili lijek iz samo jedne štrcaljke, obratite se što prije svom liječniku za savjet.

**Je li Tysabri uvijek djelotvoran?**

U nekoliko bolesnika koji primaju Tysabri prirodni tjelesni obrambeni mehanizam može s vremenom zaustaviti djelovanje jer tijelo stvara antitijela na lijek. Liječnik će nakon pretraga krvi odlučiti je li lijek za Vas djelotvoran te će po potrebi prekinuti liječenje.

U slučaju bilo kakvih pitanja o lijeku Tysabri, obratite se liječniku. Uvijek primijenite lijek točno onako kako je opisano u ovoj uputi ili kako Vas je uputio liječnik. Ako niste sigurni provjerite s liječnikom.

Kratica s.c. na naljepnici štrcaljke označava potkožnu primjenu (supkutano).

**4. Moguće nuspojave**

Kao i svi lijekovi, ovaj lijek može uzrokovati nuspojave iako se one neće javiti kod svakoga.

**Odmah razgovarajte sa svojim liječnikom ili medicinskom sestrom** ako primijetite bilo što od sljedećeg.

**Znakovi infekcije mozga**

* promjene u osobnosti i ponašanju poput smetenosti, delirija ili gubitka svijesti
* epileptički napadaji
* glavobolja
* mučnina / povraćanje
* ukočenost vrata
* izrazita osjetljivost na jako svjetlo
* vrućica
* osip (bilo gdje na tijelu)

Ove simptome može uzrokovati infekcija mozga (*encefalitis ili PML*) ili njegove ovojnice (*meningitis*).

**Znakovi ostalih ozbiljnih infekcija**

* neobjašnjiva vrućica
* teški proljev
* nedostatak zraka
* dugotrajna omaglica
* glavobolja
* gubitak težine
* bezvoljnost
* oštećenje vida
* bol ili crvenilo oka (očiju)

**Znakovi alergijske reakcije**

* osip praćen svrbežom (koprivnjača)
* oticanje lica, usana ili jezika
* otežano disanje
* bol ili nelagoda u prsnom košu
* povišen ili snižen krvni tlak (liječnik ili medicinska sestra će to primijetiti ukoliko prate Vaš krvni tlak).

Pojava ovih znakova najvjerojatnija je tijekom davanja injekcije ili ubrzo nakon toga.

**Znakovi mogućih jetrenih problema**

* žuta boja kože ili bjeloočnica
* neuobičajeno tamni urin.
* abnormalni nalazi pretrage jetrene funkcije

**Odmah se obratite liječniku ili medicinskoj sestri** ako primijetite bilo koju navedenu nuspojavu ili ako mislite da imate infekciju. **Pokažite Karticu s upozorenjem za bolesnika** i ovu uputu o lijeku svakom liječniku ili medicinskoj sestri koji Vas liječe, a ne samo neurologu.

**Druge nuspojave**

**Vrlo česte** (mogu se javiti u više od 1 na 10 osoba)

* infekcija mokraćnog sustava
* grlobolja i curenje iz nosa ili začepljen nos
* glavobolja
* omaglica
* mučnina
* bol u zglobovima
* umor

**Česte** (mogu se javiti u manje od 1 na 10 osoba)

* anemija (smanjenje broja crvenih krvnih stanica koje može uzrokovati bljedilo kože i osjećaj nedostatka zraka ili nedostatka energije)
* alergija (preosjetljivost)
* drhtanje
* osip praćen svrbežom (koprivnjača)
* mučnina (povraćanje)
* vrućica
* poteškoće s disanjem (dispneja)
* crvenilo lica ili tijela (navale crvenila)
* herpes infekcije
* nelagoda oko mjesta na kojem ste primili injekciju. Možete imati bol, modricu, crvenilo, svrbež ili oticanje

**Manje česte** (mogu se javiti u manje od 1 na 100 osoba)

* teška alergija (anafilaktička reakcija)
* progresivna multifokalna leukoencefalopatija (PML)
* upalni poremećaj nakon prestanka uzimanja lijeka
* oticanje lica
* povećanje broja bijelih krvnih stanica (eozinofilija)
* pad broja krvnih pločica
* lakše stvaranje modrica (purpura)

**Rijetke** (mogu se javiti u manje od 1 na 1000 osoba)

* herpes infekcija u oku
* teška anemija (smanjenje broja crvenih krvnih stanica koje može uzrokovati bljedilo kože i osjećaj nedostatka zraka ili nedostatka energije)
* ozbiljno potkožno oticanje
* visoka razina bilirubina u krvi (hiperbilirubinemija) koja može uzrokovati simptome kao što su žutilo očiju ili kože, vrućica i umor

**Nepoznato** (učestalost se ne može procijeniti iz dostupnih podataka)

* neuobičajene infekcije mozga i očiju
* oštećenje jetre

**Obratite se što prije svom liječniku** ako mislite da imate infekciju.

Ove informacije naći ćete također u Kartici s upozorenjem za bolesnika koju ste dobili od svog liječnika.

**Prijavljivanje nuspojava**

**Ako primijetite bilo koju nuspojavu, potrebno je obavijestiti liječnika.** To uključuje i svaku moguću nuspojavu koja nije navedena u ovoj uputi. Nuspojave možete prijaviti izravno putem nacionalnog sustava za prijavu nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx). Prijavljivanjem nuspojava možete pridonijeti u procjeni sigurnosti ovog lijeka.

**5. Kako čuvati Tysabri**

Lijek čuvajte izvan pogleda i dohvata djece.

Ovaj lijek se ne smije upotrijebiti nakon isteka roka valjanosti navedenog na naljepnici i kutiji. Rok valjanosti odnosi se na zadnji dan navedenog mjeseca.

Čuvati u hladnjaku (2 °C – 8 °C).

Ne zamrzavati.

Štrcaljke čuvati u vanjskom pakiranju radi zaštite od svjetlosti.

Napunjene štrcaljke mogu se čuvati na sobnoj temperaturi (do 30 °C) tijekom vremena koje kombinirano iznosi najviše 24 sata, uključujući i vrijeme potrebno da bi se štrcaljke zagrijale na sobnu temperaturu pogodnu za primjenu. Štrcaljke se mogu vratiti u hladnjak i primijeniti prije isteka roka valjanosti navedenog na naljepnici i kutiji. Datum i vrijeme vađenja pakiranja iz hladnjaka mora se zabilježiti na kutiji. Bacite štrcaljke ako su izvan hladnjaka bile dulje od 24 sata. Za zagrijavanje napunjenih štrcaljki nemojte upotrijebiti vanjske izvore topline, poput vruće vode.

Ovaj lijek se ne smije upotrijebiti ako primijetite čestice u tekućini i/ili ako je tekućina u štrcaljki promijenila boju.

**6. Sadržaj pakiranja i druge informacije**

**Što Tysabri sadrži**

Djelatna tvar je natalizumab.

Jedna napunjena štrcaljka od 1 ml sadrži 150 mg natalizumaba.

Drugi sastojci su:

natrijev dihidrogenfosfat hidrat

natrijev hidrogenfosfat heptahidrat

natrijev klorid (pogledajte dio 2. „Tysabri sadrži natrij”).

polisorbat 80 (E433)

voda za injekcije

**Kako Tysabri izgleda i sadržaj pakiranja**

Tysabri je bezbojna do blago žuta, blago opalescentna do opalescentna tekućina.

Jedno pakiranje sadrži dvije štrcaljke.

Tysabri je dostupan u pakiranjima koja sadrže 2 napunjene štrcaljke.

**Nositelj odobrenja za stavljanje lijeka u promet i proizvođač**

Biogen Netherlands B.V.

Prins Mauritslaan 13

1171 LP Badhoevedorp

Nizozemska

Za sve informacije o ovom lijeku obratite se lokalnom predstavniku nositelja odobrenja za stavljanje lijeka u promet.

|  |  |
| --- | --- |
| **België/Belgique/Belgien**  Biogen Belgium N.V./S.A.  Tél/Tel: +32 2 219 12 18 | **Lietuva**  Biogen Lithuania UAB  Tel: +370 5 259 6176 |
| **България**  ТП ЕВОФАРМА  Teл.: +359 2 962 12 00 | **Luxembourg/Luxemburg**  Biogen Belgium N.V./S.A.  Tél/Tel: +352 2 219 12 18 |
| **Česká republika**  Biogen (Czech Republic) s.r.o.  Tel: +420 255 706 200 | **Magyarország**  Biogen Hungary Kft.  Tel.: +36 (1) 899 9883 |
| **Danmark**  Biogen (Denmark) A/S  Tlf.: +45 77 41 57 57 | **Malta**  Pharma MT limited  Tel: +356 213 37008/9 |
| **Deutschland**  Biogen GmbH  Tel: +49 (0) 89 99 6170 | **Nederland**  Biogen Netherlands B.V.  Tel: +31 20 542 2000 |
| **Eesti**  Biogen Estonia OÜ  Tel: +372 618 9551 | **Norge**  Biogen Norway AS  Tlf: +47 23 40 01 00 |
| **Ελλάδα**  Genesis Pharma SA  Τηλ: +30 210 8771500 | **Österreich**  Biogen Austria GmbH  Tel: +43 1 484 46 13 |
| **España**  Biogen Spain SL  Tel: +34 91 310 7110 | **Polska**  Biogen Poland Sp. z o.o.  Tel.: +48 22 351 51 00 |
| **France**  Biogen France SAS  Tél: +33 (0)1 41 37 95 95 | **Portugal**  Biogen Portugal Sociedade Farmacêutica Unipessoal, Lda  Tel: +351 21 318 8450 |
| **Hrvatska**  Biogen Pharma d.o.o.  Tel: +385 (0) 1 775 73 22 | **România**  Johnson & Johnson Romania S.R.L.  Tel: +40 21 207 18 00 |
| **Ireland**  Biogen Idec (Ireland) Ltd.  Tel: +353 (0)1 463 7799 | **Slovenija**  Biogen Pharma d.o.o.  Tel: +386 1 511 02 90 |
| **Ísland**  Icepharma hf  Sími: +354 540 8000 | **Slovenská republika**  Biogen Slovakia s.r.o.  Tel: +421 2 323 340 08 |
| **Italia**  Biogen Italia s.r.l.  Tel: +39 02 584 9901 | **Suomi/Finland**  Biogen Finland Oy  Puh/Tel: +358 207 401 200 |
| **Κύπρος**  Genesis Pharma (Cyprus) Ltd  Τηλ: +357 22 76 57 15 | **Sverige**  Biogen Sweden AB  Tel: +46 8 594 113 60 |
| **Latvija**  Biogen Latvia SIA  Tel: +371 68 688 158 |  |

**Ova uputa je zadnji puta revidirana u**

**Ostali izvori informacija**

Detaljnije informacije o ovom lijeku dostupne su na internetskoj stranici Europske agencije za lijekove: <https://www.ema.europa.eu>.

---------------------------------------------------------------------------------------------------------------------------

**UPUTE ZA UPOTREBU**

**Tysabri 150 mg**

**otopina za injekciju**

**natalizumab**

**injekcija za supkutanu primjenu**

**Puna doza = dvije napunjene štrcaljke**


Ove „Upute za upotrebu“ sadrže informacije o tome kako se primjenjuje lijek Tysabri pomoću napunjene štrcaljke.

Pročitajte ove upute prije nego što počnete upotrebljavati Tysabri napunjenu štrcaljku (dalje u ovim uputama nazivamo je samo „štrcaljka“) i svaku put kada dobijete novo pakiranje. Mogu se pojaviti nove informacije.

Ove informacije ne zamjenjuju razgovor sa zdravstvenim radnikom o Vašoj bolesti ili liječenju.

**Dijelovi štrcaljke za primjenu lijeka Tysabri**

Nemojte uklanjati oslonac za prste. Oslonac za prste će Vam omogućiti da čvršće držite štrcaljku tijekom postupka ubrizgavanja.



Igla

Kapica igle

Klip

Kad se štrcaljka isprazni i klip otpusti, štitnik igle prekrit će cijelu iglu.

Oslonac za prste

Štitnik igle

**Prije primjene**

**Poslije primjene**

**Važne informacije koje je potrebno znati prije ubrizgavanja lijeka Tysabri**

Tysabri se dobije u napunjenoj štrcaljki (dalje u ovim uputama samo „štrcaljka“). Jedna kutija lijeka Tysabri sadrži dvije štrcaljke. Da biste primijenili cijelu dozu, morat ćete upotrijebiti obje štrcaljke, jednu za drugom, u razmaku od 30 minuta.

* Ako ćete injekcije primjenjivati samostalno ili će Vam ih primjenjivati njegovatelj, zdravstveni radnik mora pokazati Vama ili njegovatelju kako se pripremaju štrcaljke i iz njih ubrizgava lijek prije nego što ih sami upotrijebite prvi put. Ako ste, kada primjenjujete lijek sami ili Vam ga primjenjuje njegovatelj, propustili dozu ili ste ubrizgali lijek iz samo jedne štrcaljke, obratite se ljekarniku ili nadležnom liječniku.
* Štrcaljke su samo za primjenu supkutane injekcije (ubrizgava se izravno u sloj masnog tkiva ispod kože).
* Svaka se štrcaljka smije upotrijebiti samo jedanput (jednokratno). Ne smije se ponovno upotrijebiti.
* Svoje štrcaljke nemojte dijeliti s drugima, čak i ako imaju istu bolest kao i Vi. Možete im prenijeti infekciju ili od njih dobiti infekciju.

**Napomena za zdravstvene radnike:**

**Tijekom primjene supkutane injekcije i još 1 sat nakon toga** bolesnike je potrebno promatrati zbog moguće pojave znakova i simptoma reakcija uključujući preosjetljivost. **Nakon prvih šest doza lijeka Tysabri**, bez obzira na put primjene, bolesnike je nakon primjene supkutane injekcije potrebno promatrati prema kliničkoj prosudbi.

**Čuvanje lijeka Tysabri**

* Štrcaljke i sve lijekove čuvajte izvan pogleda i dohvata djece.
* Štrcaljke čuvajte u hladnjaku (na temperaturi od 2 °C do 8 °C).
* **Ako je potrebno, štrcaljke se mogu čuvati na sobnoj temperaturi (do 30 °C) ukupno do 24 sata. Ako su štrcaljke bile izvan hladnjaka dulje od 24 sata, nemojte ih upotrijebiti.**
* Čuvajte štrcaljke u originalnoj kutiji radi zaštite od sunčeve svjetlosti.
* Štrcaljke nemojte zamrzavati ili izlagati temperaturama iznad 30 °C.
* Štrcaljke se mogu vratiti u hladnjak i upotrijebiti prije isteka roka valjanosti navedenog na naljepnici i kutiji.

**Priprema za ubrizgavanje lijeka Tysabri:**

|  |  |
| --- | --- |
| 1. **Prikupite pribor**  * Prikupite pribor i stavite ga na čistu, ravnu površinu u dobro osvijetljenom prostoru. | Spremnik za oštre predmete  Flaster  Gaza  Alkoholna maramica |
| 1. **Izvadite iz hladnjaka 2 štrcaljke i pričekajte 30 minuta.**  * Iz hladnjaka izvadite kutiju koja **sadrži DVIJE štrcaljke** i ostavite ih najmanje 30 minuta da postignu sobnu temperaturu (do 30 °C). | UPUTE ZA UPORABU  **30 min** |
| **Nemojte** upotrijebiti vanjske izvore topline, kao što je primjerice vruća voda, da biste ugrijali štrcaljke. |
| 1. **Operite i osušite ruke**  * Dobro operite ruke sapunom i vodom. Zatim ih osušite. | A drawing of a person washing their hands  Description automatically generated |
| 1. **Pregledajte štrcaljke** 2. Provjerite rok valjanosti na obje štrcaljke (oznaka a). | A diagram of a device  Description automatically generated  LOT ABC0000  EXP MM-GGGG  LOT ABC0000  EXP MM-GGGG  LOT ABC0000  EXP MM-GGGG |
| **Nemojte** upotrijebiti štrcaljku ako je rok valjanosti istekao. |
| 1. Pregledajte štrcaljke i provjerite da nisu oštećene ili napukle (oznaka b). |
| **Nemojte** upotrijebiti štrcaljku ako je oštećena ili napukla. |
| 1. Provjerite je li lijek u obje štrcaljke bezbojan do blago žut, bistar do blago opalescentan (sedefast) i bez vidljivih čestica (oznaka c). |
| **Nemojte** upotrijebiti štrcaljku ako su u tekućini prisutne vidljive čestice.  **Nemojte** upotrijebiti štrcaljku ako Vam je prije upotrebe pala. Imate li bilo koji od tih problema sa štrcaljkama, obratite se zdravstvenom radniku. |
| U lijeku ćete možda vidjeti mjehuriće zraka. To je normalno.  **Napomena:** Nakon vađenja iz hladnjaka izgled lijeka može se promijeniti. To je normalno. |
| 1. **Odaberite 1. mjesto primjene injekcije**   **a.** Za primjenu injekcije upotrijebite jedno od sljedećih mjesta:  **- trbuh** (najmanje 6 centimetara od pupka)  **- prednji dio bedra**  **- vanjski dio nadlaktice** (samo ako injekciju primjenjuje njegovatelj)  **b. Nemojte** ubrizgavati u područja na kojima je koža osjetljiva, crvena, inficirana, s modricama ili ožiljcima.  **c.** Mijenjajte (izmjenjujte) mjesta primjene injekcija. | **= samoprimjena**  **= njegovatelj** |
|  |
| 1. **Očistite 1. mjesto primjene injekcije**   **a.** Obrišite kožu alkoholnom maramicom.  **b.** Pustite da se mjesto primjene injekcije osuši na zraku prije ubrizgavanja doze. | A hand holding a piece of paper  Description automatically generated |
| **Nemojte** dodirivati, sušiti vrućim zrakom ili puhati na očišćeno mjesto. |

**Ubrizgavanje iz 1. štrcaljke**

|  |  |
| --- | --- |
| 1. **Skinite kapicu igle**   **a.** Jednom rukom uhvatite tijelo štrcaljke s iglom okrenutom prema gore.  **b.** Drugom rukom čvrsto primite kapicu igle i ravno je povucite s igle.  **c.** Odložite kapicu igle čim ste je skinuli.    **Napomena:** Možda ćete na vrhu igle vidjeti kap tekućine. To je normalno. | A close-up of a needle  Description automatically generated |
| * **Nemojte** dodirivati iglu niti na nju vraćati kapicu. Moglo bi doći do ozljede od uboda iglom. * **Nemojte** povlačiti klip. |
| 1. **Ubodite iglu u 1. mjesto primjene injekcije**   **a.** Kožu oko očišćenog mjesta uhvatite u nabor.  **b.** Drugom rukom, držeći štrcaljku poput olovke, brzim pokretom, kao kad bacate strelicu, ubodite iglu u kožu pod kutom od 45 do 90 stupnjeva, tako da igla bude potpuno ispod kože. | **OK**  **45°**  **90°** |
| 1. **Primijenite 1. injekciju**   **a.** Kad je igla u koži, otpustite uhvaćenu kožu.  **b.** Polako potiskujte klip prema dolje do kraja koliko možete da biste ubrizgali sav lijek. | klip |
| Kad potiskujete klip, pazite da ga potisnete skroz do kraja kako biste primili sav lijek i aktivirali štitnik igle. |
| 1. **Izvucite iglu s mjesta primjene**  * Kada je štrcaljka ispražnjena, počnite otpuštati klip i ravno prema gore izvlačite štrcaljku s mjesta ubrizgavanja sve dok cijela igla ne bude prekrivena štitnikom. | A drawing of a syringe  Description automatically generated |
| Ako se štitnik igle ne aktivira i ne prekrije iglu, **nemojte** vraćati kapicu na štrcaljku. Odložite je u spremnik za oštre predmete i obratite se zdravstvenom radniku za savjet. |
| 1. **Provjera i njega mjesta primjene injekcije**  * Ako je potrebno, stavite na mjesto primjene gazu ili flaster. | A hand holding a piece of paper  Description automatically generated |

**Primjena 2. štrcaljke**

|  |  |
| --- | --- |
| 1. **Odaberite 2. mjesto primjene injekcije**   **a.** Za ovu primjenu odaberite drugo mjesto. Možete odabrati jedno od sljedećih mjesta:  **- trbuh** (najmanje 6 centimetara od pupka)  **- prednji dio bedra**  **- vanjski dio nadlaktice** (samo ako injekciju primjenjuje njegovatelj)  **b. Nemojte** ubrizgavati u područje na tijelu na kojemu je koža osjetljiva, crvena, inficirana, s modricama ili ožiljcima.  **c.** Mijenjajte (izmjenjujte) mjesta primjene između injekcija.  **d.** Ako za ovu primjenu odaberete isto područje tijela, pazite da mjesto primjene 2. injekcije bude najmanje 3 cm udaljeno od prvog mjesta. | **= samoprimjena**  **= njegovatelj**    **Ako ubrizgavate u isto područje, neka razmak**  **bude najmanje 3 cm**  DRUGA injekcija  PRVA injekcija |
| 1. **Očistite 2. mjesto primjene injekcije**   **a.** Obrišite kožu alkoholnom maramicom.  **b.** Pustite da se mjesto primjene injekcije osuši na zraku prije ubrizgavanja doze. | A hand holding a piece of paper  Description automatically generated |
| **Nemojte** dodirivati, strujom zraka sušiti ili puhati na očišćeno mjesto. |
| 1. **Primijenite 2. injekciju**   **a.** **Ponavljanjem koraka od 7. do 11. kako biste ubrizgali lijek iz DRUGE štrcaljke,** primit ćete svoju punu dozu.  Injekcije primijenite jednu za drugom bez većeg vremenskog razmaka. Drugu injekciju treba ubrizgati najkasnije 30 minuta nakon prve injekcije. | 2  TREBATE  VAŠA  PUNA  DOZA  ŠTRCALJKE ZA PUNU DOZU  =  + |

**Zbrinjavanje lijeka Tysabri**

|  |  |
| --- | --- |
| 1. **Zbrinite obje štrcaljke**  * Odmah nakon upotrebe, obje štrcaljke stavite u spremnik za oštre predmete. | A hand putting syringes into a red box  Description automatically generated |
| **Ne stavljajte** spremnik za oštre predmete ili upotrijebljene štrcaljke u kućni otpad. |
| Ako nemate spremnik za oštre predmete, možete ga zatražiti od zdravstvenog radnika ili upotrijebiti spremnik za kućni otpad koji je:   * izrađen od izdržljive plastike * može se čvrsto zatvoriti neprobojnim poklopcem tako da oštri predmeti ne mogu ispasti * u uspravnom položaju i stabilan tijekom upotrebe * nepropustan * pravilno označen upozorenjem da sadrži opasan otpad.   Kada je spremnik za oštre predmete gotovo pun, morate ga zbrinuti prema lokalnim smjernicama o pravilnom zbrinjavanju. Možda postoje nacionalni ili lokalni propisi o tome kako treba zbrinuti upotrijebljene štrcaljke.  Nemojte odlagati spremnik u kućni otpad osim ako je to dozvoljeno lokalnim smjernicama.  Nemojte reciklirati spremnik za oštre predmete. | |